
— Formidabil! exclamă Angela Menzies. Nu este deci 
atât de grav! 

Cu un oftat mare de ușurare, tânăra asistentă medicală 
puse dosarul pe birou și se întinse languros. Dintr-o dată, 
își lăsă gestul în suspans, ca prinsă de o idee subită — o 
umbră de neliniște îi umbri privirea. 

— În fond, sunteţi sigură că nu este o greşeală? Nu v-aţi 
înșelat asupra pacientului? întrebă ea cu un zâmbet slab. 
Fiindcă am fost solicitată să mă ocup de un caz foarte 
serios vreme de aproape o lună și jumătate și acum citesc 
că trebuie să iasă peste câteva zile... 

— Nu se putea ști, spuse Wendy, secretara. Doamna 
Pritchard, care se ocupă de primiri, ne-a spus că este 
așteptat un pacient pentru o laparoscopie, mi se pare... 

Cu o privire rapidă, îşi consultă notele și reluă: 

— Da, asta este și se așteaptă să i se facă o operaţie 
dificilă de intestin înainte de a începe razele... 


6 DOROTHY RYDER 


— Cu atât mai bine pentru el dacă scapă! Dar un lucru 
este sigur, acest tip n-are neapărată nevoie de mine. Are 
un ușor diverticul patologic pe care l-ar putea vindeca 
urmând un regim special și un tratament ușor. 

— Dar mai trebuie să ne asigurăm că asimilează bine 
tratamentul, răspunse Angela. Și îmi închipui că doamna 
Prithcard o să mă facă să înţeleg cu blândeţe că nu mai 
este nevoie de mine și aș face bine să telefonez la agenţie 
pentru a-mi găsi o altă slujbă temporară. 

Tânăra făcu o grimasă și izbucni în râs. 

— Mă rog, cine știe, de ce nu? Ea are reputaţia să se 
ataşeze de infirmiere odată ajunse aici și nu vrea să se 
separe de ele, chiar dacă le pune și în situaţii neplăcute. 
Sherry Crane mi-a spus că avea tendinţa să distribuie 
sarcinile fără să-i pese câtuși de puţin de specializarea 
asistentelor. Mă întreb de altfel dacă are câtuși de puţin 
habar de chirurgie sau medicină. Nostim, dar se pare că 
nu face niciodată vizite pacienților, dacă ei nu se plâng de 
mâncare sau chestii de acest gen... 

Angela își luă brusc un aer poznaș și zâmbi în cele din 
urmă. 

— Umblă zvonul că în schimb adoră să joace bridge cu 
V.L.P.-urile. 

— În fond, este treaba ei să fie mondenă și să păstreze 
clinicii un anumit stil, remarcă Wendy după un mic timp 
de gândire. Când te gândești, sunt primite mai ales 
personalităţi importante aici, între staruri pop, campioni 
mondiali de tot felul și lorzi, munca ei constă să-i facă pe 

toți să se simtă bine și să se asigure că se bucură de tot 
confortul necesar, pentru a le putea prezenta pe urmă nota, 
foarte sărată, trebuie să recunoaștem, cu un zâmbet larg! 

— Este adevărat, ai dreptate. În orice caz, sper să-mi 
dea ceva interesant de făcut. Ca să-ţi spun drept, mă 
gândeam să câștig mai mulţi bani în sistemul privat decât 
în cel public, dar nu există nici un mister, dacă nu 
muncești, nu ești plătit. 

Wendy o examină cu un amestec de admiraţie și 
curiozitate. 

— Adevărat, banii sunt importanţi, recunoscu ea cu 
gravitate. 

— Este unul dintre aspectele sistemului privat pe care 
le detest, de fapt. Înainte, în vechiul spital unde 
munceam, dădeam ce-i mai bun din mine şi munceam 
toți într-o atmosferă plăcută. Era fără pretenţii și amical. 
Ce mai râdeam! 

Evocându-și astfel amintirile, Angela simţi cum o 
cuprinde un val de nostalgie. Dar își reveni și, pentru a 
nu-și pierde cumpătul, își netezi cu conștiinciozitate 
bluza elegantă de bumbac alb cu dungulițe fine bleu, care 
se strângea în talie cu o curea albastru închis. 

— Dar îmi place să lucrez aici, condiţiile sunt bune și 
munca interesantă. Dar am sentimentul că totul merge 
prea repede. Am întotdeauna impresia că nu li se lasă 
bolnavilor timpul de recuperare și sunt trimiși acasă chiar 
înainte de a li se scoate atele de la operaţii! 

Wendy izbucni în râs. 

— Se vede că nu eşti aici de multă vreme... O să-ţi spun 
că cei care își permit o mică şedere aici nu au de ce să se 
plângă; crede-mă, n-ai de ce să te neliniștești şi poti fi 
sigură că acasă îi așteaptă o liotă care să-i cocoloșească și 
să răspundă la toate capriciile lor. Ce vrei, este o lume 
complet diferită! 

— Mă rog, au totuși în comun... 

— „„„Că suferă fizic și psihic ca toată lumea? De acord. 
Dar asta nu împiedică, nu este ca... 

Cu acestea, Wendy se ridică și se îndreptă spre ușă cu 
un aer dezamăgit. 

— Întotdeauna îţi face plăcere să vezi că mai există 
cineva care își face iluzii. 

— Vrei o ceaşcă de cafea? Mă duceam să-mi pregătesc, 
se oferi foarte firesc Angela, fără să dea atenţie aluziei. 

Mişcată de această propunere oarecum neobișnuită în 
contextul aseptic și rece al clinicii, Wendy o privi perplexă 
pe această tânără cu un aer angelic, cu bucle blonde și 
ochi mari, verzi, plini de nevinovăție. 

— De ce ai venit aici, de fapt? o întrebă ea încet. 

— Stagiul meu de moașă terminat, m-am găsit fără un 
plan adevărat, explică Angela cu un zâmbet larg. M-am 
gândit atunci că aș putea câștiga ceva bani ca să 
călătoresc, fiind liberă ca pasărea cerului. 

— Te gândești la un loc anume? 

Angela ezită o clipă — din experienţă, se temea de bârfe 
și detesta să facă să se vorbească despre ea. Totuși, nu 

avea nimic să-și reproşeze, aşa că hotărî să răspundă. 
Zâmbetul ei avea ceva enigmatic, care stârni curiozitatea 
secretarei. 

— De fapt, mi-ar plăcea să merg în Tunisia, răspunse 
Angela. Trebuie să văd pe cineva acolo. 

— În Tunisia? N-ar trebui să fie greu, cu toți magnații 
petrolului care se tratează aici! 

— Oh, n-am intenţia să lucrez acolo, aş vrea doar să 
câștig suficienți bani ca să mă duc în vacanţă. 

— Şi o să te întorci? 

Angela izbucni în râs în faţa aerului inchizitorial al lui 
Wendy. 

— Cine ştie? 

În aparenţă, secretara credea probabil că avea un iubit 
misterios în Africa de nord, dar ce importanţă avea! 

— Un iubiţel? nu se putu ea să se abţină să întrebe. 

— Ei bine, să spunem că aș vrea să văd pe cineva foarte 
drag... Bun, dar să revenim la oile noastre: ce trebuie să 
fac în prezent? Fermecătoarea Gladys Pritchard a prevăzut 
ceva pentru mine odată ce bolnavul meu va pleca și îmi 
voi lua ziua liberă, adică foarte curând? 

Wendy își consultă imediat registrul. 

— Hai să vedem, astăzi sunt aşteptaţi trei pacienţi, dar 
n-o să te poţi ocupa de ei fiindcă necesită îngrijiri 
imediate; mâine, sosesc alți doi, din care unul cu propria 
sa asistentă... şi apoi, trei alţii pentru raze, dar nu rămân 
și cred că asta-i tot, clinica va fi completă. În fine, cu 
excepţia a trei paturi care sunt reţinute pentru urgente. 
Mi-e teamă că vei fi obligată să-ţi faci bagajele. 

— Este marele dezavantaj al acestui serviciu, recunoscu 
Angela strâmbându-se puţin. Urăsc partea aleatorie a 
înlocuirii; poţi fi trimis cine știe unde... Aș face mai bine 
să mă întorc la Asistenţa Publică, chiar dacă este mult mai 
prost plătit. 

Cel puţin, la spital, atmosfera era plină de căldură și 
toată lumea se tutuia, ca la școală. Chiar și cu internii. În 
timp ce aici, în această clinică ultramodernă, domnea o 
atmosferă polară... 

— Ah, domnişoară Menzies, ai putea în trecere să duci 
aceste hârtii domnişoarei Simmons? îi ceru secretara în 
timp ce tânăra asistentă pleca. 

Angela păşșea încet pe culoarul spațios cu pereţi 
tapetaţi în verde, pantofii albi înfundându-i-se în mocheta 
groasă şi nu era nici un zgomot, totul era frumos și curat 
în jurul ei, buchete bogate de flori jalonându-i parcursul. 
Tânăra se gândi cu mâhnire că ar fi trebuit să se simtă 
fericită în această atmosferă de lux și că totuși... 

— 'Teribile aceste flori! Îmi dau guturai alergic, spuse 
zâmbind un medic care trecea repede. 

Faţa lui puhavă și roşie, costumul prost croit care lăsa 
să se vadă o bluză albă perforată, dădeau acestei apariţii, 
neobișnuită în acest loc, ceva bizar, dar Angela nu se 
formaliză. Din experienţă, ştia că era poate marele 
specialist al bolilor alergice, cel pe care-l întâlnise și că în 
spatele acestui aspect de semivagabond se putea ascunde 
un mare geniu. 

Dimpotrivă, o înfăţişare impecabilă putea ascunde 
multe lucruri... Gânditoare, tânăra ajunse la ascensor. 
Dintr-o dată, se gândi la Patrick. Patrick care o hărțuise cu 
telefoanele, o implorase să-l ia de bărbat și să-l ierte, să 
uite că vrusese să abuzeze de ea. Din fericire, se găsea 
departe acum și ea nu trebuia să simtă nici un regret. 

Patrick care știa atât de bine să profite de farmecul său 
incredibil pentru a o convinge să-l urmeze cine ştie unde. 
Patrick a cărui voce gravă îi fusese un moment atât de 
dulce, cu accentul lui tărăgănat de Dublin. 

Angela ridică mândră capul. Nu avea decât să-și aibă 
haremul lui! Cel puţin ea nu se va număra printre 
cuceririle lui uşoare. În ciuda farmecului care emana din 
el, tânăra înţelesese foarte repede că nu simţea pentru 
acest bărbat decât o atracţie fizică foarte puternică, nimic 
altceva; de asemenea, înțelesese că sub înfăţişarea lui atât 
de rafinată și îngrijită se ascundea o mare slăbiciune 
morală şi un egoism fără pereche. Asta îi apăruse ca o 
dovadă când el vrusese s-o posede împotriva voinţei ei. 
Atunci îl pălmuise și-l respinsese cu toată forţa, înainte de 
a-şi jura să nu-l mai vadă niciodată... 

Angela puse documentele pe care i le dăduse secretara 
pentru domnișoara Simmson, în biroul de la etajul al 
doilea. Era gol. Etajul era calm și el; aici, culorile pastel 
lăsau locul unei atmosfere foarte reci și medicale, pur 
funcţională: intrai în departamentul chirurgical. 

Brusc, domnișoara Simmons apăru din blocul 
operator. 

— Oh, domnişoară Menzies! Pici bine, tocmai voiam să 
te văd, exclamă ea venind lângă ea. Avem o mică 
problemă... 

— Da? se interesă Angela cu privirea strălucind de 
curiozitate. 

— Ai auzit deja de Shane Wisconsin? 

— Alergătorul cu automobile de curse? 

— Exact. A ieșit de pe pistă în cadrul unei încercări; 
ploua în acea zi și pneurile nu fuseseră schimbate... 

— Este rănit grav? 

Angela își aminti că-l văzuse la televizor cu câtva timp 
în urmă — un bărbat voinic cu un aer jovial şi cu păr 
ciufulit. 

— A scăpat destul de bine: o fractură a piciorului și 
câteva zgârieturi. Va sta aici timp de o săptămână, mai ales 
pentru a fi la adăpost de ziariști. 

— Presa nu are dreptul să pătrundă aici? 

— Absolut. Este de altfel unul dintre motivele pentru 
care acest loc este atât de popular. Aici, păstrăm elita 
politică și starurile de cinema departe de toate aceste 
neplăceri și asta și doresc ei. Se întâmplă adesea ca 
oameni cunoscuți să vină aici pentru a se odihni doar și a 
se bucura de calm cum au puţin timp... și mulţi bani! 

— Dar vorbeaţi de o mică problemă? Nu mi se pare să 
fie ceva îngrozitor... 

— Nu, bineînţeles, să spunem că problema este de un 
gen diferit. Domnul Wisconsin este un seducător 
înveterat. Te avertizez, va încerca să te seducă şi riscă să 
te pipăie când îi faci patul. 

— Mulţumesc pentru avertizare! Dar ar trebui să-l 
abandonez total pe domnul Macintosh pentru a-l 
ferchezui pe celebrul dumneavoastră don Juan? 

— Nu, nu. Te poţi ocupa de amândoi. Ei au nevoie mai 
ales de companie. 

— În mare, să le servesc ceaiul când au chef, să le spun 
cuvinte de îmbărbătare și să-i bag seara în pat. Asta 
înseamnă că o să mă mai ţineţi aici un pic. Doamna 
Pritchard este la curent? 

— Da, bineînţeles. Şi cu piciorul în suspensie, Shane nu 
va putea în nici un caz să te alerge prin cameră! 

— Cum de știți atât de multe despre el? 

Domnișoara Simmons izbucni în râs. 

— L-am avut deja la chirurgie plastică pentru arsuri, 
cam acum un an, și cum nu era obligat să stea tot timpul 
în pat, să spunem că îi cunoaștem micile obiceiuri! Este 
un tip amuzant dacă știi cum să-l iei şi sunt sigură că te vei 
descurca. 

— În orice caz, mulțumesc că m-aţi avertizat, spuse 
Angela râzând. Aș putea să mă duc să mă refugiez la 
domnul Macintosh când voi judeca oportun. 

— Pe de altă parte, se așteaptă sosirea unui alt bolnav 
pentru o urgenţă la oftalmologie. Toate paturile noastre 
vor fi ocupate. Este o copilă şi maică-sa va sta lângă ea în 
ultima cameră pe care am eliberat-o. 

Asistenta își consultă registrul. 

— Este o fetiță de zece ani, care a primit o bucată de 
metal în ochi. Chirurgul familiei va veni să-l opereze aici. 

Sunt oameni din Africa de Nord și, în ciuda prezenţei 
mamei, va avea mare nevoie de dumneata. 

— Perfect, mă pricep foarte bine la oftalmologie. Am 
avut norocul să înlocuiesc pe cineva într-unul dintre cele 
mai bune servicii de oftalmologie din Anglia, și a fost 
pasionant... Dar, este ceva grav? 

— Nu ştim încă, răspunse domnișoara Simmons cu un 
aer îngrijorat. Detest acest gen de chirurgie. La ideea că o 
fetiță ar putea pierde un ochi, la această vârstă... 

Aruncă o privire circulară în jurul ei, cu un aer brusc 
neliniștit. 

— Când cobori la cantină, fii drăguță și nu te referi la 
acest caz. Oricum, este preferabil să nu se vorbească 
despre oamenii de care ne ocupăm aici. 

Surprinsă, Angela încuviință cu o clătinare din cap. 
Deja, de la intrarea ei în această clinică, i se explicase cu 
multă insistență că discreţia și secretul medical aveau 
aceeași importanță, dacă nu şi mai mare, ca tratamentul. 
Toată lumea știa că cea mai mică scăpare la presă însemna 
o concediere imediată. 

— Întelegi, continuă asistenta coborând tonul, este 
foarte posibil ca reporteri sau chiar televiziunea să 
încerce să obțină un interviu de la mama acestui copil. 
Părinții săi sunt diplomaţi importanți. Tatăl ei a scăpat 
dintr-un atentat, dar fetița n-a fost scutită — așa a primit 
acea aşchie de metal. 

— Hm... credeţi că sunt în perfectă siguranţă aici? 

— Tatăl s-a întors în ţara lui, ceea ce este cunoscut de 
media. Atacul a avut loc ieri seară și n-ar fi fost prudent să 

se trimită fetiţa să se opereze acolo dacă se putea face tot 
ce era necesar aici. Și cum chirurgul lor propriu se află 
aici... Pe moment, micuța este ascunsă într-o casă din 
Hampstead, și ar trebui să fie transferată azi la noi, 
incognito. 

— S-au gândit să pună o gardă în faţa ușii de intrare? 
Mai există precis pericolul, chiar dacă tatăl a părăsit 
Anglia. 

Angela era panicată la ideea că acest copil poate fi 
răpit: culoarul putea fi disperant de gol! Oricine s-ar 
putea strecura fără ca cineva să-și dea seama... 

Asistenta șefă părea să-i împărtășească temerile. 

— Portarii îi cunosc pe majoritatea jurnaliștilor care se 
foiesc pe acolo și Wendy este în stare să-i trimită la o sută 
de kilometri depărtare! spuse ea pe un ton care se voia 
liniștitor. 

În fata aerului în continuare neliniștit al tinerei, ea 
adăugă: 

— Am o alarmă în biroul meu, legată direct de poliţie. 
Din nefericire, Wendy nu va fi diseară şi nici eu, așa că fii 
foarte vigilentă și atentă la cei care vin şi pleacă... 

— Cum să fac dacă voi fi în două camere diferite? îi 
reaminti Angela. 

— Am avertizat deja două asistente de gardă. Fiecare va 
fi la postul ei de obervaţie. Totuși, va trebui ca tu să 
veghezi ca nimeni să nu intre în camerele ocupate de Ben 
Ksar și Shane. Dacă ai ști cât mor de poftă jurnaliștii să 
pună mâna pe el! 

— Aș putea avea o listă a vizitatorilor autorizaţi? Dacă le-aș 
cunoaște numele, mi-ar fi mai ușor să-i gonesc pe nepoftiti. 

— Oh, era cât pe ce să uit. Bineînţeles, am o listă 
pregătită. Dar treaba este simplă astăzi: Shane nu are 
drept la nici o vizită, fiind încă sub șocul postoperator. Nu 
i se dau nici măcar apelurile telefonice. 

— Şi pentru copil? 

— Aysha o va avea pe mama ei lângă ea și aceasta îți va 
spune cine are dreptul să le viziteze, dar pe moment, 
singurii admiși în cameră sunt chirurgul său și echipa 
medicală. 

— Sunt bucuroasă că nu sunt foarte bogată sau celebră, 
asta îmi ușurează existența! Bun, reluă ea mai serioasă, îi 
cunosc e toţi medicii de aici? În fond, oricine ar putea 
îmbrăca un halat alb, și scopul ar fi atins. 

— Nu te neliniști, îi cunoşti pe toţi, cu excepţia 
chirurgului care o s-o opereze pe Aysha. Dar îl vom 
cunoaște repede. 

— Şi dacă văd un străin în căutarea camerei 7? 

— Apeşi pe soneria de alarmă. Micuța va fi în camera 7 
și Shane în 8. Așa va fi mai simplu pentru tine. Din 
fericire, bolnavul care se afla acolo n-a făcut nici o 
obiecţie să fie transferat în altă cameră. 

Brusc, uşile ascensorului, un pic mai departe, se 
deschiseră. Două infirmiere ieșiră rapid împingând o 
brancardă acoperită cu un clopot de sticlă fumuriu. 
Angela aruncă automat o privire pe fereastră: afară, cerul 
era senin, și timpul părea rece dar uscat... 

Tânăra înţelese deîndată că sub acest soi de clopot 
acoperitor trebuia să se afle Aysha: au vrut deci s-o 
ferească nu de intemperii, cum se lăsa se se creadă, ci de 
priviri indiscrete! Trebuie că situaţia era foarte serioasă 
pentru a păstra astfel identitatea feiței secretă. 

Un bărbat de constituţie robustă se aplecă deasupra 
copilului și-i murmură ceva. Purta un pardesiu de lama și 
o eșarfă de mătase gri. De cealaltă parte, o femeie tinea 
mâna fetitei întinse pe căruţ. 

Cum Angela făcea un pas înapoi pentru a-i lăsa să 
treacă, se întrebă dacă faţa acestui bărbat reflecta aceeași 
forță care emana din silueta sa, dar el rămânea aplecat 
asupra fetiţei așa că nu putu să-l vadă. 

O pulpană a pardesiului lui atinse mâna tinerei ca o 
mângâiere și Agela tresări. Visătoare, îl urmări cu privirea 
până când ușile de la blocul operator se închiseră în urma 
micii procesiuni. 

— Pe el nu l-am văzut niciodată, remarcă domnișoara 
Simmons. Trebuie să fie o rudă sau cineva de la 
ambasadă. 

În prezent, femeia care însoţise convoiul se întorcea cu 
un aer obosit. Părul ei negru ca abanosul încadra o față de 
o rară frumuseţe; neliniște se citea în ochii ei negri 
umeziţi de lacrimi. 

— Cine mă va ajuta cu Aysha mea? întrebă ea 
imploratoare pe domnișoara Simmons. 

— Domnișoara Menzies va fi acolo toată noaptea și-i 
puteţi cere tot ce aveţi nevoie, dragă doamnă. N-am avut 

onoarea să-l cunosc pe chirurgul dumneavoastră, îl 
cunoaşteţi bine? adăugă ea cu o oarecare stângăcie. 

Evident, îi era greu să întrebe dacă era competent, se 
gândi Angela. 

— Este un doctor excelent și dacă vine să ne ajute este 
fiindcă are o inimă de aur și ne cunoaștem bine, răspunse 
femeia cu căldură. Dar când el va fi plecat, cine se va 
ocupa de mica mea Aysha? Am multe bone și servitori, dar 
nu asistente experimentate. 

— Doctorul dumneavoastră va ști să vă sfătuiască, nu se 
putu împiedica să nu spună Angela cu compasiune. Veţi 
putea pleca de aici în una sau două zile şi sunt sigură că 
el va ști ce este mai bine pentru Aysha. 

— Simt că o să te plac, spuse doamna Ben Ksar, a cărei 
privire se însufleţise. Am nevoie de dumneata ca să te 
ocupi de copilul meu, adăugă ea pe un ton imperios. 

— Voi face tot posibilul în timpul șederii 
dumneavoastră aici, dar am şi alți pacienţi, îi explică 
Angela cu blândeţe. Veniti să vă aşezaţi, o să vă pregătesc 
o cafea. Trebuie să fiti foarte obosită. 

— Eşti bună... 

Cu mâna ei bronzată, o bătu uşor pe mână pe tânăra 
asistentă. 

— Ştiu că pot avea încredere în dumneata. 

Când reveni în cameră cu serviciul de cafea din 
porțelan, un mic buchet de flori într-un vas de cristal şi un 
sortiment delicat de prăjituri și fructe, totul pe o tavă din 
lac închis, Angela regăsi o doamnă Ben Ksar total abătută. 
Cu o voce blândă, insistă cât putu de bine să bea și să 
mănânce ceva înainte de a se odihni puţin pe pat. 

Epuizată, bolnavă de neliniște, mama micutei Aysha 
îi opuse o oarecare rezistenţă, dar termină după un 
moment prin a ceda plângând, şi o dată întinsă, adormi 
aproape imediat. Ușurată, Angela aşteptă o clipă 
înainte de a dispărea în vârful picioarelor la ceilalţi 
bolnavi. 

Domnul Macintosh se dovedi bine dispus. 

— Şi eu care mă credeam un om mort! Mi s-a spus că 
voi putea pleca mâine. Doar că va trebui să mănânc pâine 
de tărâțe până la sfârșitul zilelor mele... Nu prea îmi 
place, dar mă rog, sacrificiul nu este așa de îngrozitor! 

— Oh, o să vedeţi că o să vă descurcaţi, spuse Angela 
zâmbind şi există multe alimente delicioase şi foarte bune 
pentru ceea ce aveţi dumneavoastră. 

— Mi s-a dat lista pe care mă grăbesc s-o studiez. Știu 
cât eşti de ocupată; nu-ţi face griji cu mine, n-am nevoie 
de nimic pe moment. 

Câteva secunde mai târziu, tânăra intra cu teamă în 
camera lui Shane Wisconsin. Alergătorul de curse 
deschise un ochi când ea se apropie de pat. 

— Mor de sete, exclamă el îndreptâdu-se, ceea ce îi 
smulse o grimasă de durere. 

Angela îi turnă imediat o portie de suc de portocale 
într-un pahar. 

— Dar nu mi-e sete de asta! exclamă el. Vreau o băutură 
serioasă, o bere bine răcită sau șampanie. 

O cercetă cu un aer provocator. Dar tânăra nu se lăsă 
intimidată. 

— Îmi pare rău, domnule Wisconsin. 

— Sucul dumitale de portocale îmi face rău, în timp ce 
o bere bună...! Hai, scumpă... Angela, așa-i? spuse el cu un 
zâmbet obraznic, dezbrăcând-o din priviri. 

Fără a se lăsa convinsă, tânăra îi întinse paharul de suc 
de portocale. Oftând, el se prefăcu că ia paharul, dar 
profită pentru a încerca să-i prindă mâna într-a lui, însă 
Angela fu mai rapidă decât el. 

— Ştiai foarte bine, nu? Trebuia să-mi închipui. Când 
eşti așa de șmecheră... 

Angela își înăbuși un zâmbet. Își imaginase perfect 
efectul pe care trebuia să-l aibă asupra fanilor de toate 
vârstele. Totuși, totala indiferenţă afișată de ea avu drept 
efect faptul că își bău sucul de portocale cu docilitate. 
Shane Wisconsin părea de-a dreptul jenat. Tânăra hotărî 
deci să nu se eternizeze la căpătâiul lui. 

Pe culoar, un cărucior gol zăcea în fața camerei 7. 
Angela înţelese imediat că operaţia trebuia să se fi 
terminat. „Numai să se fi petrecut totul cu bine.“ se gândi 
ea. Cu inima bătându-i, intră încet în cameră. O siluetă 
micuță era întinsă în pat. Avea amândoi ochii bandajaţi. 
Foarte dreaptă, doamna Ben Ksar stătea lângă ea cu ochii 
plini de lacrimi. 

Angela ajunse lângă mamă fără zgomot și o bătu pe 
umăr pentru a o imbărbăta. Era pe cale să-i murmure 
câteva cuvinte pentru a o linişti când, brusc, simți 
prezenţa unui bărbat în spatele ei; trebuie că stătea lângă 
ușă, dar ea nu se putu întoarce pentru a se asigura. 

O senzaţie de căldură o învălui în întregime. 
Nemaiputându-se abtine, întoarse capul imperceptibil, 
dar nu mai era nimeni... 

Domnișoara Simmons veni peste o clipă și-i ceru 
Angelei s-o însoțească în biroul său. 

— Domnişoară Menzies, spuse ea, nu știu care sunt 
planurile dumitale și sper că nu ţi-ai contactat încă 
agenţia, fiindcă există o schimbare de program. Tocmai 
adineauri am primit un telefon de la doamna Pritchard. 
Insistă să nu te mai ocupi de ceilalți bolnavi, ci doar de 
fetiţă. 

— Dar Aysha o are pe mama ei lângă ea, și n-are nevoie 
de îngrijiri speciale, obiectă Angela. 

— Doamna Ben Ksar vrea ca dumneata să te ocupi 
exclusiv de ea. Ce vrei? N-ai ce face împotriva puterii și 
bogăției. 

— Ce au găsit la operaţie? întrebă atunci tânăra 
asistentă cu o voce resemnată. 

— O așchie de metal pe care au extras-o cu un magnet. 
Operația s-a petrecut foarte bine. Una dintre asistentele 
de la blocul operator mi-a spus cât a fost de impresionată 
de chirurgul care a efectuat intervenţia. A fost remarcabil. 
Se pare că este un prieten al familiei. Va trebui să se 

scoată bandajele peste două zile; treaba dumitale va 
consta să-i administrezi picături din patru ore și să-i 
schimbi pansamentele. 

— Bine, deci, este vorba de un tratament, conchise 
Angela ușurată. 

— După asta, le vei însoţi când vor pleca de aici. 

— La ambasadă? 

— Sper că pașaportul dumitale este în regulă. 

Domnișoara Simmons o privi cu un aer glumet. 

— Hei, nu fi speriată! Nu este minunat să ajungi în 
Tunisia?... mai ales că o păsărică mi-a spus că visezi să 
mergi acolo. Poţi să-i trimiti o telegramă să-l anunti! O să 
călătorești cu familia într-un avion privat și vei fi plătită 
gras tot timpul cât vei sta cu ei. Ah, se poate spune că 
cineva are noroc! Întrebări? 

Mută de încântare, Angela scutură din cap. Avea 
impresia că merge pe un nor. În câteva zile va fi în 
Tunisia! Și îl va revedea pe dragul Dermot... Deşi nu-i era 
decât frate vitreg, nu-l avea decât pe el pe lume și-l 
adora. 

— Să fii gata să pleci în două zile, o auzi pe domnișoara 
Simmons sfătuind-o, în timp ce se îndepărta. 

Dintr-o dată, i se păru că vede un bărbat îndreptându-se 
spre camerele 7 și 8. Cu capul plecat, mergea repede, ca 
şi cum n-ar fi vrut să fie văzut. Îmbrăcat în alb, ar fi putut 
trece neobservat. Ezită în faţa ușii Ayshei, apoi se întoarse 
spre cea a lui Shane Wisconsin. Angelei îi înghetă sângele 
în vine. Un ziarist, nu putea fi decât un ziarist! 

— Dumnezeule, se gândi ea. Wendy și-a părăsit postul 
și domnișoara Simmons este pe cale să plece! Fără a 
aştepta, năvăli spre el şi-l ajunse în momentul în care se 
pregătea să bată la ușă. Surprins, el se întoarse. 

La vederea zâmbetului senzual de pe faţa lui bronzată, 
Angela crezu că leşină. Simti cum inima îi sare din piept 
când începu să vorbească. Vocea îi era caldă şi muzicală. 

— Poate mi-ati putea spune dacă s-a trezit? ii propuse el 
privind-o cu ochii lui mari și negri. 

— Îmi pare rău, am dispoziţie să nu dau drumul 
nimănui în această cameră. 

— Am venit s-o văd pe Aysha, dar ea dormea așa că, 
până când se scoală, vreau să-i fac o vizită prietenului 
meu... Întotdeauna vă apăraţi pacienţii cu asemenea 
ferocitate? adăugă el râzând încet. 

— Cine îmi spune că sunteţi prieten și nu ziarist? 

— Oh, sunt un vechi prieten al lui Shane, am condus 
mult împreună și aș vrea să-l văd. 

Părea sincer, așa că Angela deschise ușa încet, dar 
Shane era adormit. O închise imediat. 

— Doarme, nu este cazul să intraţi. 

— Vreau să-l văd, insistă el blând. 

Brusc, Angela se trezi ridicată în aer. Tulburată, își 
cufundă privirea într-a lui, conștientă de mâinile ferme 
care-i încătușau talia și a căror căldură pătrundea prin 
țesătura fină a bluzei. Apoi, el o puse pe pardoseală, la 
câțiva metri de ușă, dar n-o lăsă. Acum era toată lângă el. 
Încercă să se degajeze, dar el îşi întări strângerea. 

— Vă rog, Lăsaţi-mă să plec, îl imploră ea cu un 
sentiment de totală neputinţă. 

— Bietul meu Shane, voi reveni mai târziu. Cred că noi 
ne vom mai vedea. 

— Nu! strigă ea. Vreau să spun că m-ar mira, fiindcă 
trebuie să părăsesc în curând clinica pentru a însoţi un 
pacient. Nu știu cine sunteţi, dar vă rog, data viitoare, 
anunţaţi-vă vizita la domnișoara Simmons. N-aveam 
dreptul să vă las în această cameră. 

— Aţi fost formidabilă, feroce ca o leoaică apărându-și 
puii, spuse el cu o voce zeflemitoare, luându-i mâna și 
sărutându-i delicat degetele. 

Apoi, fără a-i lăsa timp să reacționeze, o trase spre el și-i 
depuse o sărutare pe buze. 

— Şi acum, puteţi alerga s-o găsiţi pe domnișoara 
Simmons și să vă plângeți pentru atac la bunele moravuri! 

Cu acestea, o împinse pe Angela complet zăpăcită în 
cameră, și închise încet uşa. Când, un pic revenită din 
emoție, ieși, culoarul era pustiu. 


Capitolul 2 


— Aproape am ajuns! exclamă doamna Ben Ksar, 
zâmbind tinerei asistente așezată lângă ea. 

Și într-adevăr, avionul privat se învârtea deja deasupra 
aeroportului orașului Tunis. Mica Aysha, care dormea pe 
umărul Angelei, ridică leneșă capul. 

— Sunt mulţumită că mă întorc acasă, dar tu trebuie să 
te simți un pic pierdută, departe de Anglia, adăugă 
tunisiana, a cărei tristețe se evaporase în chip miraculos. 

— Totul s-a petrecut atât de repede, recunoscu Angela 
care, amintindu-și pregătirile pentru această plecare 
precipitată, spera din toată inima să nu fi uitat ceva 
esenţial. 

Aplecându-se către hublou, se strădui să uite ceea ce, 
de trei zile, o bântuia fără încetare, amintirea vinovată a 
acelor buze senzuale peste ale ei, a acelui sărut la care se 
simţise răspunzând din tot sufletul. Furioasă pe ea însăși, 

încerca să se convingă de caracterul fugitiv a ceea ce se 
produsese atunci. Acel bărbat cu zâmbet vrăjit şi 
zeflemitor nu acţionase din simplă provocare, ca să se 
distreze? 

Avionul făcu un cerc mare, apropiindu-se periculos de 
periferiile Tunisului. Acum, se puteau vedea cu claritate 
terasele albe ale căsuţelor cubice, îmbucate unele 
într-altele. Apoi, după ce survolase câmpurile mari de 
portocali, doamna Ben Ksar arătă contururile orașului 
care se înălța în ceata de căldură. 

Surprinsă, Angela descoperi în depărtare ceea ce i se 
părură construcţii ce rivalizau cu minaretele maiestuoase 
ale marii moschei. 

— Dragă Angela, nu te mai gândi la tot ce ţi s-a povestit 
despre ţara noastră. Noi trăim în același timp într-o lume 
a trecutului și a viitorului, ceea ce ne dă o cultură 
uimitoare! Contrar a ceea ce gândesc unii, suntem foarte 
civilizati, adăugă doamna Ben Ksar cu umor și mândrie. 

Angela o privi cu afecţiune. O cunoștea pe Vassila Ben 
Ksar de puţină vreme, dar deja era ataşată de mamă ca și 
de fată. 

— Genial, sosim, anunţă Aysha. O să vii cu mine să 
facem plimbări pe cal, Angela? 

— Trebuie să așteptăm ca Jean-Louis să-ţi dea voie, 
scumpa mea, îi spuse maică-sa. 

La acest nume, Angela tresări. Jean-Louis Joudet, cum 
aflase la clinică, era doctorul care o sărutase! Din fericire, 
pentru liniștea sufletului ei, el rămăsese la Londra. 

— Acum că suntem în Tunisia, cred că ar trebui să ceri 
permisiunea medicului tău de familie, lansă ea. 

— Oh, Jean-Louis este medicul nostru de familie și un 
mare prieten de asemenea. Este atât de minunat! Aysha îl 
iubește de parcă ar fi unchiul ei... Dar cred că nu l-ai 
întâlnit încă? 

— De fapt, l-am întâlnit, spuse Angela cu o voce 
răgușită. Trebuie să fie foarte ocupat la Londra. Lucrează 
într-o clinică mare acolo? 

— Oh, n-a fost decât o întâmplare. De această dată l-a 
chemat ambasadorul și el a venit. De fapt, locuiește la 
Tunis, să ştii. 

La ideea de a-l întâlni din nou, Angela crezu că leșină. 
Cu buzele uscate, avu impresia bruscă a unui nod în gât. 
„Trebuie în mod categoric să-mi revin, toată această 
poveste este ridicolă!“ gândi ea. Nu trebuia să intre în 
panică la auzul numelui acestui bărbat doar fiindcă o 
zeflemisise ușor o și sărutase pe gură! 

Probabil că uitase de existenţa ei. De ce să-şi facă iluzii? 
De altfel, aici, la Tunis, acest bărbat cu ochi negri și 
frumuseţe orientală, n-o să-și piardă tot farmecul exotic și 
i se va părea foarte comun? 

Se pregătea să-și ia bagajul de mână când Vassila o opri 
cu un gest. 

— Nu te ocupa de asta. 

În același moment, doi bărbaţi țâșniră din cabina din 
spate şi le luară bagajele după un salut scurt. Doamna 
Ben Ksar îi urmă, precedându-le pe Angela și Aysha, care 
ducea în braţe o păpușă uriașă. 

Fără a trece prin vamă pentru formalităţi, mica 
formaţiune diplomatică intră într-o imensă limuzină 
neagră care-i aștepta la câţiva metri de avion. Aerul era 
fierbinte și uscat, iar Angela crezu că se sufocă în jacheta 
ei de tweed, subțire totuşi. Slavă Domnului, mașina era 
climatizată. 

— Îmi plac Londra și Parisul, dar cum mă întorc în ţara 
mea, mă Simt totuşi mai bine. Respir! spuse Vassila 
râzând. Evident, pentru tine este greu de crezut. Trebuie 
că vezi ţara mea ca o succesiune de acoperișuri în terasă 
zdrobite de căldură, având ca fundal un pământ arid și 
imensitatea nisipului. 

Angela scutură energic din cap în semn de negare. 

— Amabil din partea ta să-mi spui contrariul, dar o știu 
bine... 

Vassila Ben Ksar o examină pe tânără cu un aer grav. 

— Îți promit un lucru: când vei simţi mirosul deosebit 
al pământului crăpat şi vei lăsa să ţi se strecoare printre 
degete nisipul fierbinte al deșertului, atunci, farmecul va 
acţiona. Și odată departe de aici, în Anglia sau în altă 
parte, vei vrea să te întorci. Așa este. Tunisia este ca un 
drog. 

— Nu locuiţi la Tunis? se miră Angela văzând cum 
defilează prin faţa ei vegetaţia aridă care mărginea drumul 
de nisip. 

Din timp în timp, cactuși imenși cu aspect suprarealist 
se profilau pe cerul de un albastru intens. 

— Noi avem o locuință provizorie, bineînțeles, 
deoarece este indispensabil când vin pentru cumpărături 
sau vizite, sau când soţul meu are nevoie de prezenţa mea 
la cocteiluri. Dar de fapt, locuim la Sidi Bou Said. Vei 
vedea, aerul este pur și suflă o briză minunată... 

Emana o astfel de voluptate din modul ei de a vorbi, 
încât Angela nu se putu impiedica să nu zâmbească. 

— Sidi Bou Said este foarte aproape de Cartagina și de 
numeroase ruine romane — va trebui să vizitezi aceste 
vestigii, este pasionant. Nu suntem departe nici de Marsa, 
unde se află vechiul palat de vară al ultimului bei din 
Tunis, care-și petrecea sezonul cald înconjurat de 
haremul său complet! În fine, după Habib Bourgiba, a 
început o epocă mai puritană și multe lucruri s-au 
schimbat... poate prea multe și prea repede... 

Frumoasa privire a tinerei femei se voală la amintirea 
recentului atentat împotriva soțului ei. 

— Din fericire, violenţa încă nu este atât de dezvoltată 
ca în alte ţări, conchise ea, uitându-și amărăciunea. 

— Mi-e jenă s-o spun, dar cunosc foarte puţine lucruri 
despre Tunisia. Fratele meu vitreg mi-a vorbit în scrisorile 
lui, dar este tot ce ştiu. 

— Ai un frate aici? Este la curent cu sosirea ta? 

— Nu, nu încă. Vă mărturisesc că mă temeam un pic 
să-i telefonez, de teamă să nu dau peste cineva pe care să 
nu-l înțeleg! 

— După cină, şi când Aysha va adormi, îi voi cere 
secretarului meu să-l contacteze pentru a-i putea vorbi. 

— Oh, drăguţ din partea dumneavoastră! exclamă 
Angela confuză. Sunteţi atât de bună, de generoasă... 
Chiar mă simt prost. Îmi pare bine să fiu cu 
dumneavoastră şi totuși prezența mea nu este 
indispensabilă. Aysha n-are cu adevărat nevoie de mine, 
n-a rămas nici o urmă de schijă în ochiul ei și uşorul ei 
strabism nu va trebui tratat imediat. Orice persoană 
conștiincioasă ar putea să mă înlocuiască. 

— Nu asta mi s-a spus... Mai mult, Aysha te-a luat drept 
prietenă și ştiu că are deplină încredere în tine. 

Plină de scrupule, Angela se gândi la agenţia care-i 
acceptase imediat transferul, bucurându-se fără îndoială 
de sumele serioase aduse de șederea ei în Tunisia. 

În timp ce spitalele se plângeau de lipsă de personal 
calificat, ea urma să ducă o existenţă de lux într-o ţară de 
vis. Mă rog... 

— Sunt foarte încântată să fiu aici, recunoscu ea, dar 
sunt stingherită la ideea să vă văd cheltuind atâţia bani 
pentru pezența mea. 

— Liniştea n-are preţ! o corectă încet Vassila. Ai știut să 
ne aduci cea mai bună îmbărbătare care se putea spera, la 
Londra, și aveam nevoie! 

Privind-o cu ochii ei negri unde strălucea o flacără 
intensă, Vassila Ben Ksar își puse mâna peste cea a tinerei. 

— Să fim surori. Bun venit acasă, dragă Angela. Consideră 
Că tot ceea ce ne aparţine este al tău, spuse ea cu 
generozitate, cu ospitalitatea proprie oamenilor deșertului. 
Dragă Angela, dragă soră, trebuie să-mi spui Vassila. 

În același moment, sosită în faţa porţilor înalte de fier 
forjat vopsite în albastru, care se deschiseră pentru a lăsa 
trecerea, dezvăluind o pădurice drăguță de portocali pe 
care limuzina o traversă încet. În depărtare se întindea o 
peluză vastă care nu era cu nimic mai prejos decât cele 
din Anglia și care cobora până la plajă. 

Curând, Angela descoperi o clădire încântătoare cu un 
etaj, cocoţată pe versantul muntelui și sprijinindu-se în 
parte pe coloane albe. Boschete mari de flori cu mirosuri 
îmbătătoare o încojurau. 

Locuinţa bogată avea pe o parte o pădure în spatele 
căreia se cuibăreau alte case coborând până la port. 
Vrăjită, Angela auzi de departe o muzică senzuală și 
fascinantă care o făcu să se înfioare. 


Mica Aysha culcată, Angela se pregătea să părăsească 
încăperea pentru a se duce în camera ei și schimba, când 
Vassila intră să-și sărute fiica. 

— O să doarmă bine acum, constată mama ei 
satisfăcută. Ai tot ce-ţi trebuie, Angela? 

— Absolut, dar mi se poate fierbe apă timp de o 
jumătate de oră şi apoi lăsată să se răcească în recipiente 
sterile și ermetice? Am nevoie pentru spălăturile fetiţei. 

— Oh, mamă, spuse fetiţa ridicându-se în șezut, să știi 
că nu mi-e somn şi mi-ai promis că unchiul meu va veni 
să mă vadă. 

— Dacă vine și află că nu dormi, se va supăra precis pe 
Angela și pe mine! 

Cu inima bătându-i mai repede ca de obicei, Angela 
spuse că se duce în camera ei. Deci, Jean-Louis Joudet 
urma Să vină aici! N-avea decât un gând în cap: să-și dea 
cu apă pe faţa transpirată și să se schimbe. Dacă acest 
bărbat ar da peste ea în acest moment, ar crede că a 
întâlnit o sperietoare! 

Stăpâna casei bătu din palme. Imediat apăru o tânără 
în djebala albă. Cu un zâmbet larg, îi făcu semn Angelei 
s-o urmeze. 

Mobilată cu gust, camera Angelei era sobră și elegantă. 
Era răcoare și un parfum dulce de flori de portocal plutea 
în aer. După un duș reconfortant, Angela bău cu plăcere 
un pahar de suc de portocale, dintr-o carafă pregătită 
pentru ea, apoi, după o inspecţie minuțioasă a garderobei 
sale, optă pentru o rochie simplă de coton verde-pal, 
strânsă în talie cu o curea argintie, asortată cu sandalele. 

După ce se fardă savant și hotări să-și ridice părul 
într-o parte cu un pieptene mare de argint moștenit de 
la bunica sa, tânăra constată că era gata și nu mai avea ce 
face în cameră. 

Simţindu-se mai puţin sigură pe ea, Angela inspiră 
adânc înainte de a ieși. Pe culoarul înalt de marmură, fata 
în djebala o aștepta și o conduse în salon. Vassila se găsea 
în compania a patru invitaţi cărora le-o prezentă ca pe 
prietena ei englezoaică, ceea ce-i permitea să nu 
dezvăluie adevăratul motiv al prezenţei sale în Tunisia. 

— Aysha se simte bine, doar un pic obosită din cauza 
căldurii, așa că nu va cina cu noi, iar Ali, soțul meu, din 
nefericire este reţinut la Tunis de munca lui, explică ea, 
foarte în largul ei. 

În aparenţă, familia Ben Ksar era hotărâtă să nu spună 
nimic despre evenimentele săptămânii trecute... 

Angela descoperi curând o masă minunat aranjată; 
rece şi delicios, vinul alb şi sucul de fructe erau servite în 
pocale aurii și felurile de mâncare care se succedară o 
încântară. 

Când se trecu la dulciuri însoţite de fructe, Angela 
constată cu un amestec de dezamăgire și uşurare că nu 
era în continuare nici urmă de Jean-Louis Joudet. 

— Dragă Angela, propuse dintr-o dată Vassila, aruncând 
o privire ceasului său, dacă vrei acum să ţi se facă legătura 
telefonică, o să-i cer lui Mahomed să ţi-o obțină în biroul 
mic, noi o să ne ducem să luăm cafeaua pe terasă. 

Ceea ce Vassila numea „biroul mic“ se dovedi a fi o 
încăpere spațioasă al cărui mobilier tradițional contrasta 
cu partea modernă a faxurilor, computerelor diverse și 
telefoanelor. Angela nu avu de așteptat, deja Mohamed, 
după o scurtă explicaţie în arabă, îi întindea receptorul cu 
un zâmbet. 

— Alo, Dermot? N-o să ghicești unde sunt! strigă Angela 
foarte însufleţită. 

— Angie? Tu ești? O să te ruinezi telefonându-mi din 
Anglia. Sper că nu este nimic grav? 

— Nu, sunt la Tunis, sau mă rog, chiar aproape. Sunt 
aici ca să îngrijesc pe cineva și cum voi avea un moment 
liber vom putea să ne vedem. 

În timp ce Dermot, nerăbdător s-o vadă, dar 
supraincărcat de muncă, se gândea în ce moment ar 
putea s-o întâlnească, Angela auzi voci în spatele uşii. Un 
bărbat îl întreba pe Mahomed dacă putea să telefoneze... 

— O porcărie, conchise Dermot, iritat, dar chiar nu pot 
să vin la Tunis în această săptămână. 

— Dar eu pot foarte bine să vin să te văd! Există un loc 
unde aş putea rămâne? 

— Există un hotel la câţiva kilometri de aici, foarte 
scump, și dacă nu, bungaloul meu... dar te previn, este 
foarte rudimentar! Până la urmă s-ar putea aranja. 

— Oh, ce minunat este să te aud. Mi-a fost atât de dor 
de tine... Nu ştiu exact când voi putea să vin să te văd, dar 
cum voi ști, îţi voi telefona. Vei adora-o pe mica mea 
bolnavă. Și dacă ai ști cât sunt de amabili oamenii la care 
sunt! Bun, te voi suna curând. La revedere, dragul meu, 
abia aştept să te văd. 

Angela ieși din birou cu zâmbetul pe buze, 
rememorându-și conversaţia cu fratele ei, când tresări 
dintr-o dată; îl întâlnea pe Jean-Louis Joudet care aștepta, 
rezemat de peretele culoarului! 

El îi adresă un zâmbet enigmatic, dar nu păru 
entuziasmat s-o vadă. Când îi întinse politicos mâna, fu 
surprinsă să remarce că ochii lui nu erau negri cum 
crezuse, ci albaștri și întunecaţi, pe punctul de a părea 
aproape negri în întuneric. 

Dacă atingerea scurtă a mâinii lui i se păru banală și 
inexpresivă, în schimb privirea lui intensă o zăpăci. I se 
păru brusc că încearcă să-i citească în adâncul sufletului. 

— Ai terminat cu telefonul? întrebă el în cele din urmă. 

— Da. Nu se auzea prea bine. 

Apoi adăugă, cu un râs stingherit: 

— Nu este ușor să-mi întâlnesc fratele — lucrează la 
mine, în locuri greu de ajuns. 

„Ce m-a apucat să-i vorbesc despre fratele meu când 
se face o jumătate de oră de când așteaptă să telefoneze? 
gândi dintr-o dată tânăra. De altfel, pare nerăbdător să fie 
singur... și la această oră birourile sunt închise, deci 
trebuie să fie vorba de o femeie“. 

Cum îl privea, confuză brusc, văzu că în ochii lui 
străluceşte o licărire amuzată. 

— Minele n-au constituit niciodată locul ideal pentru a 
telefona, aprobă el grav. 

Cu un zâmbet timid, Angela îl părăsi și se întoarse 
lângă Vassila cu un pas demn. În sinea ei, se certa că-și 
pusese sandalele cu tocuri înalte, temându-se să nu-și 
scrântească glezna sub privirea ironică a acestui bărbat. 

Platoul cu cafea, imens, trona pe o tablă joasă. Pe o 
farfurie superbă de faianţă albastră, prăjiturele lucind de 
miere, dispuse într-un mod savant pe frunze verzi, se 
învecinau cu crengi de jasmin și flori de portocal. 

Angela se așeză într-un fotoliu adânc și-și bău cu 
uimire cafeaua care n-avea nimic de-a face cu cea pe care 
o bea de obicei la Londra... dulce, un pic densă, era 

servită într-un păhăruț. După ce trecu surprinderea, 
trebui să recunoască faptul că era bună. 

Cu o voce cântătoare, Vassila se ocupa de oaspeţii săi 
și, în depărtare, în tăcerea nopții, se auzeau râsete şi zvon 
de muzică. Atrași de lumină, fluturi aurii zburau în jurul 
lămpilor, în timp ce o adiere plăcută venită dinspre mare 
împrospăta atmosfera... Angela se simţea bine. 

Brusc, veni şi doctorul Joudet, care se așeză într-un 
fotoliu din faţa ei, la celălalt capăt al măsuţei joase. Părea 
atât de în largul lui, mulțumit şi destins, comparat cu 
aerul sumbru de câteva minute mai devreme, încât Angela 
se întrebă cine putea fi genul de femeie care putuse opera 
o astfel de transformare asupra lui. 

Gânditoare, își aţinti privirea în grădina cufundată în 
noapte. În depărare, strălucea turnul unui minaret. Dar 
curând, avu impresia că simte privirea lui Louis Joudet 
asupra ei și fu conștientă că roşește imperceptibil. 

— Deci, ai putut telefona? se interesă Vassila. 

— Da, imediat, răspunse el cu vocea lui gravă. Trebuie 
să mă duc în curând la Soussa, dar va trebui să revin 
mâine și trei sau patru zile următoare s-o văd pe Aysha. 

Angela își înălță brusc capul. Dacă nu venea s-o 
examineze pe Aysha în timpul acestor trei zile, ea nu va 
putea părăsi casa familiei Ben Ksar să se ducă să-și vadă 
fratele, ceea ce era foarte enervant. 

— Iei avionul? întrebă Vassila zâmbind. Îmi închipui că 
o să-ţi petreci tot timpul în acea clinică de caritate și o să 
uiţi să-mi aduci mirodeniile! 

Izolată în umbră, Angela se simțea străină de 
conversaţie, dar privea fascinată această femeie și acest 
bărbat, atât de frumoși, atât de dezinvolţi, care vorbeau 
într-un spirit de călduroasă prietenie. 

— Mai ales, să nu stea la soare în aceste zile; după câtva 
timp mă voi ocupa de uşorul ei strabism, spunea Jean- 
Louis Joudet. Nu mă privi cu ochii aceștia, Vassila! Ştii 
foarte bine că ar fi trebuit tratată deja de ani de zile. Ali a 
fost întotdeauna de acord cu mine. 

Vassila se pregătea să riposteze, dar el ridică o mână 
pentru a continua. 

— Preferi să aștepți să te întorci la Londra pentru a o 
face, sau ești de acord să fac eu această operaţie, aici? 
Fiindcă, într-adevăr, este o operaţie foarte simplă. 

— Nu, nu la Londra... nu încă. 

„Nu după ceea ce tocmai s-a întâmplat“ dori ea să 
adauge, înainte de a se ridica zâmbind pentru a-și saluta 
oaspeţii care își luau rămas-bun. 

— Trebuie făcută, insistă medicul când rămaseră toti 
trei singuri. 

Din el emana o astfel de autoritate, încât Angela fu 
impresionată fără să vrea. Era clar că acest om ştia ce voia 
și obținea cu orice preţ. 

— Atunci, ce preferi? întrebă el încet. 

Vassila aruncă o privire disperată în direcţia Angelei și 
roși dintr-o dată. 

— Oh, ce trebuie să crezi despre mine! exclamă ea 
brusc, uitând întrebarea lui Jean-Louis Joudet. Ce 

groaznică gazdă sunt! Am impresia că te cunosc 
dintotdeauna, dragă Angela, încât am uitat complet să vă 
prezint pe unul celuilalt! Chiar sunt de neiertat! 

Tânăra nu putu să se împiedice să nu zâmbească în fața 
aerului profund dezolat al Vassiliei. 

— Angela, permite-mi să ţi-l prezint pe dragul, foarte 
dragul nostru prieten Jean-Louis Joudet, care a operat-o 
pe mica mea Aysha. Jean-Louis, ea este Angela, foarte 
dragă inimii mele și pe care o vei adora ca noi toți. 

Imediat, medicul se ridică de la locul său, se îndreptă 
încet către tânără pentru a-i strânge mâna şi-şi cufundă 
privirea într-a ei. Angela se simţi brusc foarte mică, 
pierdută în fotoliul ei jos. 

— Domnișoară Angela, spuse el cu vocea sa caldă și 
gravă. Încântat să vă cunosc. 

— Doctore Joudet, se auzi ea spunând cu o voce timidă. 

Încă o dată el, râdea de ea prefăcându-se că n-o văzuse 
niciodată și încă o mai și sărutase! Procedând astfel, voia 
în aparenţă să-i arate Vassiliei Ben Ksar interesul pur 
profesional pe care se hotărâse să-l poarte tinerei 
asistente. 

Deodată, el zâmbi, ca şi cum îi venise o idee subită și 
genială. 

— Cerul te-a trimis! De fapt, explică el întorcându-se 
spre stăpâna casei, dacă Angela se ocupă de Aysha, ar 
putea să mă ajute la operaţia de strabism și să-i 
acorde îngrijirile postoperatorii până când totul va 
merge bine. 

— Bineînţeles! Ce minunat! exclamă Vassila bătând din 
palme ca un copil. Cu Angela aici, nu mai văd nici un 
obstacol ca Aysha mea dragă să fie operată. Rămâi? 

— Nu știu... spuse tânăra, confuză. Depinde de agenţie. 

— Agenţia te va recupera când voi termina cu 
dumneata, și nu înainte! interveni medicul. Nu-ţi face 
probleme, lasă-mă pe mine s-o fac, domnişoară... 

Angela reuși să schițeze un zâmbet. Jean-Louis Joudet 
avea o asemenea siguranță încât simţi aproape admiraţie, 
și asta o irită. Bineînţeles, agenţia și doamna Pritchard nu 
vor găsi nimic de zis la cererea unui astfel de om. Dar în 
același timp, nu era odios să se simtă forțată fără a i se 
cere părerea? 

— Să nu ne arătăm prea egoiști, dragă Jean-Louis, spuse 
Vassila zâmbind. Angela trebuie mai întâi să aibă un pic de 
timp pentru a-și vedea fratele, înainte de a se afla ţintuită 
la căpătâiul Ayshei vreme de mai multe zile. 

Bându-și cafeaua cu înghițituri mici, Jean-Louis Joudet 
o asculta politicos povestindu-i istoria acestei tinere 
așezată în penumbră. 

— Angela are un frate inginer de mine, este consilier la 
mina de fosfat, dar se află în acest moment la Bizerta în 
delegaţie comercială... Așa-i, Angela? 

— Aș vrea într-adevăr să merg să-l găsesc la Bizerta... 

— Este mult prea periculos pentru o femeie să 
călătorească singură, îi spuse medicul. 

— Oh, nu-mi este frică de asta! Am făcut deja turul Europei 
și al Statelor Unite singură și m-am descurcat foarte bine. 

Vassila și Jean-Louis schimbară o privire de indulgență 
amuzată. 

— Suntem în Africa de Nord, insistă el. Aici, rar se văd 
plimbându-se femei neînsoţite și mai ales să călătorească 
singure. 

— Ce arhaic este acest lucru! 

— Nu este aceeași mentalitate, asta-i totul. 

— Dar eşti francez, nu? Și Franţa nu se numără printre 
naţiile cele mai înclinate pentru liberalizarea femeii? 

— Să ştii că eu mă consider tunisian. 

— Nu pentru că trăieşti aici trebuie să accepti toate 
obiceiurile locului, ripostă Angela a cărei față se 
însuflețea. Și de altfel, de la Bourguiba, îmi închipui că se 
asistă la un început de liberalizare a femeii? 

— În teorie, da, recunoscu el cu un zâmbet exasperant. 
Dar uită-te în jur — să-mi spui dacă vezi multe femei în 
cafenele, singure sau însoţite. 

— Eşti pe cale să insinuezi că ar trebui să aştept aici ca 
fratele meu să mă viziteze, găsindu-mă în absoluta 
imposibilitate de a călători singură? 

— Deloc. Vassila îți va pune o mașină la dispoziţie în 
cadrul șederii dumitale aici și vei putea fi condusă unde 
vei vrea. 

— Fiindcă nu voi putea lua un autobuz sau un tren, 
singură? Să beau o cafea într-un sat sau să mă plimb prin 
Tunis fără însoțitor? 

Acum, obrajii ei erau roşii de mânie. 

— Tunisul este diferit. Este o metropolă mare, plină de 
turiști și femei libere. Poţi să te plimbi cât vrei. 


DOCTORUL TUNISIAN 41 


— Mulţumesc. Tocmai mă întrebam dacă n-o să fiu 
obligată să port un văl! 

— Nu un văl... ai fi fermecătoare, totuși, cu un haik, 
spuse el privind-o cu o intensitate dezarmantă. Dar, ca 
să-ți spun drept, am o idee mai bună. Te duc cu avionul 
la Bizerta şi-ţi voi arăta un sat tipic tunisian. 

— Foarte drăguţ din partea dumitale, dar chiar n-aş 
vrea să-ţi pierzi timpul cu... o persoană total străină. 

— Nu este sentimentul meu, domnișoară, reluă el 
blând. Dar, crede-mă, această propunere n-are nimic 
generos din partea mea. De fapt, aștept ceva în schimb... 

Angela simţi că inima începe să-i bată nebunește în 
piept în timp ce Jean-Louis Joudet, cu un calm aproape 
machiavelic, își puse încet ceașca pe tavă. 

— ...Da, vreau să vii cu mine la clinica din Soussa și să 
mă ajuţi o dimineaţă. 

— Asta crezi? îi lansă Angela, care se simţea prinsă în 
capcană. 

Asta era culmea! S-o folosească pentru clinica lui 
privată când în principiu trebuia să se ocupe exclusiv de 
mica Aysha! Timp de câteva secunde, o mulţime de 
obiecţii îi veniră în cap, dar sfârși prin a-și da seama — 
acest gen de oportunitate putea să apară rar și în fond ar 
fi proastă să nu profite. 

Înăltându-și mândră capul, abdică. 

— Presupun că este o tradiţie cinstită, recunoscu ea. 
Dar te previn, nu vorbesc un cuvânt în arabă şi nu știu 
nimic despre tunisieni și modul în care trăiesc. 

— Sunt fiinţe umane ca și ceilalţi, care au nevoie de 
ajutor, îi explică el calm. 

— Vă las o secundă, trebuie să văd dacă Aysha a 
adormit, spuse Vassila. Nu, nu, nu te mișca, Angela. 
Rămâi cu Jean-Louis și cunoaște-ţi-vă mai bine. 

— S-a făcut târziu, trebuie să vă părăsesc acum, spuse 
el. Voi reveni s-o văd pe Aysha mâine la ora zece 
dimineaţa şi vom pleca apoi la Bizerta unde vom ajunge 
să prânzim cu fratele dumitale. 

— Dar cum să-l anunţ de sosirea mea? întrebă Angela, 
neliniștită. 

— Ştie deja. Totul este aranjat. 

Jean-Louis zâmbi și se ridică pentru a o săruta pe 
Vassila. Apoi se întoarse către Angela și-i luă mâna. 
Ducând-o la buze, i-o sărută cu delicateţe și ţinându-i 
mâna în continuare un pic mai mult decât ar fi trebuit, își 
cufundă privirea victorioasă în cea a tinerei tulburate. 


Capitolul 3 


Deodată, în faţa aspectului ireal și extraordinar al 
situaţiei, Angela pufni în râs. De câteva zile, totul se 
petreca ca într-un vis! Avusese chef să meargă în Tunisia 
și de-abia își pusese această dorință că se și îndeplinise. 
Apoi își exprimase dorinţa de a-și vedea fratele și iată că 
douăzeci și patru de ore mai târziu, era lucru făcut! 

În micul avion pe care-l pilota Jean-Louis Joudet în 
tăcere, era vrăjită să survoleze pădurile de portocali 
ce dădeau spre marea cu ape atât de limpezi. În 
prezent, aterizau. Deja, oameni în veşminte roșii și 
turbane forfoteau pe sub aparat, unii aducând o mică 
scară... 

— Scuză-mă, totul este aşa de... minunat că nu reușesc 
încă să realizez, explică ea pentru a-şi justifica râsul. Să 
mai zici că în acest moment trebuia să fiu la Clinica din 
Londra pe cale de a curăța punctele de sutură ale lui 

Sahne Wisconsin sau să-i explic drăguţului domn 
Macintosh elementele noului său regim în timp ce afară 
s-ar cerne o ploaie fină... 

— Să nu-mi spui că te simţi deja plină de nostalgie! 

leşiră pe mica pasarelă. În spatele caselor luminoase 
cu pereţii albiți de căldură şi sub soarele deja sus, în 
spatele dunelor de nisip cald, se întindea marea cât 
vedeai cu ochii. 

— Ce frumos este, murmură tânăra. 

Doctorul Joudet zâmbi. Părea relaxat și-și pierduse 
aerul arogant și ironic din ajun. Angela îl observase în 
voie în timp ce el își pilota avionul. Părul negru, nasul 
drept și acvilin, era foarte frumos. Tenul era măsliniu, mai 
curând decât bronzat. Numele lui, Joudet, suna cât se 
poate de francez, avea ochii albaștri — nimic misterios. Și 
totuși, exista ceva nedefinit în el, ceva ieșit din comun, 
care o tulbura. 

— De ce te identifici atât de mult cu Tunisia? îl întrebă 
ea dintr-o dată. 

Fl înaintă ușor şi ea putu vedea întinzându-se la vest, 
superbul lanţ de munţi Medjerda. În depărtare se ghicea 
o coloană lungă de cămile care traversa încet stepa în 
acea direcţie. 

— Sunt tunisian. Trăiesc aici, muncesc aici, familia mea 
trăieşte aici. 

— Înţeleg. 

Brusc, pe tânără o copleşi un sentiment amar, stopând 
net euforia care o cuprinsese de când se așezase lângă el 

în micul avion. Ce idioată fusese să-și închipuie o singură 
clipă că voia să se afle cu ea pentru că... pentru că ce? O 
familie, asta însemna o nevastă și copii, poate chiar și un 
tată şi o mamă, dar cum să-l întrebe? 

— Tatăl meu era francez și a trăit aici. De altfel, a 
contribuit în mare parte la eliberarea Tunisiei. 

— A... a murit? 

— Da. Mama mea trăieşte și locuiește în Tunis. Mai are 
și O casă la Sfax, în Sud. Și mai am o soră. 

Uitând să mai respire, Angela aşteptă un minut întreg 
ca el să adauge că era însurat, fericit şi că are o ciurdă de 
copii, dar nu urmă nimic. 

— N-ai decât o soră? spuse ea pentru a rupe tăcerea care 
se instaura. Eu n-am decât un frate vitreg pe lume, Dermot. 

— Amuzant cum există uneori coincidente. De fapt, îl 
cunosc pe fratele dumitale. 

— Extraordinar! Cum l-ai întâlnit? Când? 

— Oh, sora mea este îndrăgostită de un inginer neamt 
care lucrează cu el. Am însoţit-o la mină acum câtva timp 
și așa i-am cunoscut. De fapt, toate acestea pică bine, 
fiindcă aveam intenţia să-l revăd pe Karl. 

— Credeam că dumneata ai aranjat totul? exclamă 
Angela râzând. 

— O să-ţi explic totul: Când i-am cerut lui Mohamed 
să-l caute pe Karl, el m-a înștiințat că tocmai vorbeai pe 
acea linie și, când l-am avut pe Karl, i-am cerut să-l 
avertizeze pe Dermot că te voi aduce și că astfel vom 
prânzi împreună. 

— Dar sora dumitale? Va fi şi ea acolo? 

Faţa lui Jean-Louis Joudet se înnegură. 

— Din nefericire, nu va putea să vină. Mama mea are 
alte planuri astăzi pentru ea. 

— Ce păcat! Ar fi fost așa de amuzant. 

— Amuzant, da, precum spui. 

Angela îl privi, perplexă. Dar el părea deja pierdut în 
gânduri, așa că își îndreptă privirea să admire marea care 
scânteia în depărtare. 

Câteva minute mai târziu, o rablă veche galben citron, 
condusă de un tunisian durduliu purtând un turban 
grena şi îmbrăcat cu o amplă djelaba albastră, îi lăsa în 
fața unui restaurant din portul vechi. 

— Angie! exclamă fratele ei de cum o văzu. 

Din doi pași fu lângă ea și deja o săruta. 

— Dermot, n-o să te schimbi niciodată! spuse tânăra 
râzând. Ah, ce fericită sunt să te văd! 

Dermot o luă de mână și se îndreptară spre terasă. 
Acolo, cu faţa spre mare, Angela îl văzu pe Jean-Louis la o 
masă în compania unui bărbat foarte blond, în aparență 
Karl, prietenul surorii căreia nu părea să-i dezaprobe 
alegerea. 

— Este Karl? murmură ea. Se cunosc bine? Găsesc că 
par cam încordați. 

— Vino, hai să bem ceva, propuse el, conducând-o spre 
altă masă. Sunt ocupați pe moment, o să ne alăturăm lor 
mai târziu. Am o mie de lucruri să-ţi povestesc și de-abia 
aştept să te ascult. 

Se instalară la o masă joasă înconjurată de covoare 
groase, viu colorate. 

— Ai să vezi, sucul lor de portocale este minunat. Este 
o băutură cât se poate de răcoritoare. 

La o masă din apropiere, șase bărbaţi vorbeau tare 
bând ceai de mentă din păhăruţe. Acum, nu-i dădeau 
atenţie Angelei, dar atunci când sosise, se lăsase o mare 
tăcere, timp în care o studiaseră. În sinea ei, se bucurase 
că purta o bluză cu mâneci lungi și o fustă plisată care-i 
acoperea genunchii. 

Dermot zâmbi mai multor persoane care intrau, vorbi 
cu o tânără tunisiană încântătoare. 

— Ea lucrează cu societatea americană pe care am venit 
s-o întâlnesc aici, îi explică Dermot surorii sale, câteva clipe 
mai târziu. Multe tunisiene lucrează acum și nu poartă văl. 
Cum sunt brunete, o să faci senzaţie aici cu frumosul tău 
păr blond! Îmi promiţi să nu te plimbi seara singură prin 
grădină? 

— Ce te-a apucat? râse tânăra. De când am venit aici, 
n-am întâlnit decât oameni foarte corecti și foarte bine. 

— Pentru că ești sub protecţia unei familii foarte 
reputate și asta s-a aflat imediat. Dar îmi imaginez că ţi-ai 
făcut o intrare foarte remarcată în Bizerta! Mulţi oameni 
de afaceri visează să aibă un avion și eu însumi sper să-mi 
pot oferi unul în curând. 

— Aparține familiei Ben Ksar, fără îndoială. 

— Nu, lui Joudet. Este dintr-o familie tunisiană foarte 
bună. 

— Dar este francez, îl corectă Angela. Trebuie să depui 
un jurământ de credinţă ca să trăieşti aici? 

Dermot o privi cu curiozitate. 

— Nu, dar familia lui trăieşte aici de foarte, foarte mult 
timp... De fapt, cum l-ai cunoscut? Trebuie să-l interesezi 
foarte mult dacă te-a condus până aici. 

Angela izbucni în râs. 

— Oprește-te de a te uita la mine așa! S-ar spune că mă 
bănuiești de mii de lucruri... 

Cu acestea, îi explică întâmplarea care o condusese în 
Tunisia. 

— Aysha trebuie să suporte o mică operaţie și în acest 
moment n-aş putea să mă eliberez, continuă ea, și cum 
doctorul Joudet trebuia să-l vadă pe Karl, mi-a propus să 
mă aducă, ceea ce am acceptat cu bucurie. 

— Înţeleg. Nu este decât un aranjament profesional, 
conchise fratele ei, vizibil ușurat. 

— Să știi, Dermot, că acum sunt o fată mare! Chiar dacă 
un şeic sau un sultan m-ar urmări, aș fi în stare să mă 
descurc singură! Crede-mă, trec prin mai multe pericole 
într-un spital din Londra decât aici. 

— Dacă spui tu... Uite, Karl ne face semn să ne ducem 
la ei. Haidem! 

Odată prezentările făcute, nu se întârzie să li se aducă 
un sortiment întreg de pești la grătar însoţiţi de chak- 
chouka, un sos piperat cu gust foarte accentuat și pui cu 
migdale. Urmate de un platou de fructe și patiserie 
tunisiană foarte apetisantă. 

Angela se simţea bine, înconjurată de fratele ei care 
părea să se înțeleagă foarte bine cu Jean-Louis Joudet, 
Karl, care era un băiat frumos și doctorul a cărui voce 
caldă și senzuală o făcea să zâmbească, într-atât era de 
fericită. 

Hotărâse să nu-și strice cheful amintindu-și constant că 
el avea o familie, deci nu avea loc în inima lui pentru ea. 
Se străduia să-şi transforme sentimentele ei de dragoste 
într-o simplă prietenie și reușind, se simţi foarte repede 
în largul ei. 

Profitând de o tăcere în conversaţie, îl întrebă dacă 
avea de gând să se întoarcă în curând în Anglia sau Franţa. 

El păru surprins — se părea că Europa era la mii de 
leghe de gândurile lui. Angela îl privi, confuză. Pământul 
tunisian era atât de magic încât îl putea face pe un om 
să-şi uite rădăcinile? Îşi aminti cuvintele Vassilei. „Odată 
ce vei simţi mirosul pământului și vei lăsa să i se scurgă 
nisipul deșertului printre degete...“ 

— Acei oameni sunt de aici? îl întrebă tânăra pe Karl, 
pentru a schimba subiectul. 

Karl se uita cu coada ochiului la masa vecină. 

— Nu, vin din sud. l-am întâlnit în cadrul consorţiului, 
sunt foarte puternici în afaceri, adăugă el cu un zâmbet 
admirativ. După secole și secole de viaţă nomadă în 
deșert, au păstrat o independenţă feroce și o neîncredere 
sănătoasă în oamenii cu care tratează. Da, într-adevăr, 
sunt foarte puternici... 

Apoi se uită în jurul lui. 

— Nu este ușor de știut cine este tunisian și cine nu 
este. Uită-te! 

— Fata cu rochie albastră care vorbește cu bărbatul în 
costum din trei piese? întrebă Angela care încerca să și-o 
închipuie pe Aysha peste câţiva ani. 

— Ea este precis tunisiană, dar bărbatul în schimb 
trebuie să fie provenit din mai multe culturi. Această țară 
a fost atât de invadată, și de toată lumea! Fenicieni, greci, 
turci, francezi și alţii... Vezi bărbatul de acolo în djebala, 
poate nu vorbeşte decât araba și totuși are aerul unui 
francez, în timp ce pentru alţii, ar fi contrariul. Tunisia 
este cu adevărat o ţară fascinantă. Cum să-ți spun? Este o 
populaţie specială, atât de amestecată... Sper să mă însor 
cu o tunisiană şi să mă întorc să locuiesc cu ea în 
Germania, când va trebui să plec, adăugă el gânditor, ca 
și cum îşi continua un vis. 

Îngrijorată, Angela îl privi pe doctorul Joudet, dar 
acesta nu spuse nimic și foarte repede conversaţia căpătă 
un caracter general. După aceea, domnii care ședeau la 
masa vecină se ridicară, strângându-și energic hârtiile şi 
dosarele, apoi părăsiră terasa. 

— Trebuie să plec şi eu, spuse Dermot cu regret. Avem 
o mare reuniune la care Karl şi cu mine o să asistăm, din 
nefericire. 

O sărută tandru pe Angela pe frunte. 

— Sper că se va putea aranja ceva înainte să pleci, 
adăugă el. 

— Nu te neliniști, o să aveţi tot timpul, interveni 
doctorul Joudet. Am de lucru pentru sora dumitale, așa că 
va mai rămâne un timp. 

— Dar, agenţia... 

— Dacă vei dori să pleci de cum Aysha va fi restabilită 
în întregime, atunci vei pleca, spuse Jean-Louis 
Joudet privind-o fix. 

Îi spusese asta pe un ton relativ dezinvolt sau în orice 
caz dezinteresat, dar ea simţi că nu avea nici o intenţie de 
a o lăsa se plece înainte de a-i da el însuși permisiunea. 
Zâmbind, îi făcu semne cu mâna fratelui său care se 
îndepărta și în curând se trezi singură cu medicul. 

Dintr-o dată, restaurantul se trezi scufundat în calm. 

— Toată lumea a plecat la lucru? întrebă tânăra, simțindu-se 
intimidată că a rămas singură cu el. 

El zâmbi și se întinse alene. 

— Așa se pare. Ce vrei, toţi acești oameni de afaceri... 

— Dar dumneata, trebuie să fii foarte ocupat şi 
dumneata... N-ar trebui să ne întoarcem lângă Aysha? 

— Şi să-i punem la treabă pe tipii de la aeroport pe 
căldura asta? 

Amuzat, scutură din cap. 

— Ce vrei să faci înainte de a se mai potoli arșița? Dacă 
erai la Sidi Bou Said, ţi-ai face siesta, dar bineînţeles, dacă 
doreşti, pot să-ţi găsesc o cameră aici pentru după- 
amiază. 

O privi într-un mod ciudat, care o făcu brusc să regrete 
că nu poartă un văl ca tunisienele. Dar foarte repede, își 

veni în fire. Ce proastă era! În general, nu era flatată, la 
Londra, când un bărbat o privea? Nu era un soi de 
compliment să se simtă dorită? Și iată că aici, asta o 
înspăimânta, crezând că citeşte o pasiune surdă și 
sălbatică în spatele privirii doar admirative. 

— Nu sunt deloc obosită, spuse ea străduindu-se să 
zâmbească și n-am obiceiul siestelor. Aș vrea mai bine să 
vizitez orașul. 

Dacă ar fi avut cea mai mică idee de-a face siestă 
împreună cu ea, era momentul să-l facă să înţeleagă că nu 
e ea problema! 

Zâmbetul ironic pe care i-l trimitea spunea mult. 

— Ce păcat! O să găsești că este foarte cald în deșert. 

— Trebuie să fie zone pline de umbră în oraș, insistă 
Angela pentru a se autoconvinge. 

— Mă duc să văd dacă mașina este disponibilă, propuse 
el după o lungă tăcere tulburătoare. Am promis să-ți arăt 
un Sat tipic, deci, dacă ești gata, să mergem. 

Uşurată, Agela își luă poșeta și-și puse ochelarii de 
soare în spatele cărora se simţi brusc mai în stare să 
înfrunte privirea insistentă a acestui bărbat. 

— O să conduc eu, anunţă Jean-Louis când se aflară în 
faţa mașinii. Ne vom simţi mai bine fără şofer. 

Angela fremătă la acest gând, dar se forță să nu arate 
nimic. 

Era plăcut în mașină şi, treptat, tânăra se relaxă, în 
timp ce medicul se concentra asupra drumului, pentru a 
evita numeroasele făgașuri. 

— Mulţumesc mult că m-ai adus să-l văd pe Dermot. Nu 
ne-am văzut de peste un an. 

— Trebuie să stai un pic mai mult aici. Să înveţi să ne 
cunoşti mai bine și să iubeşti această ţară minunată. 

— Dar nu eşti francez? 

— Sunt tunisian prin naştere. Mama mea se afla în 
Tunisia când m-am născut și tatăl meu și-a luat 
naționalitatea tunisiană. Cum precis ai bănuit, mama 
mea este berberă. Eu sunt metis, dar mă consider 
tunisian. 

— Sigur că sunt proastă! strigă Angela râzând. Te 
credeam francez, dar într-adevăr ești tipul arab! Și sora îţi 
seamănă? adăugă ea cu ochii măriţi de curiozitate. 

— Este mai mult tipul berber decât francez, ceea ce 
mama mea încearcă să sublinieze. Când tatăl meu a murit, 
sora mea Yasmin a adoptat credința musulmană după 
voinţa tatălui meu, care dorea să optăm noi înşine pentru 
religia pe care am ales-o. Ea se îmbracă în veșminte 
berbere şi se duce la moschee, dar îl iubeşte pe Karl și 
cred că în curând se va occidentaliza. 

— Mama dumitale se îmbracă în manieră arabă sau ca 
Vassila? 

— Când se duce la Paris, este în taior de la Dior, dar cum 
sosește aici își reia vechile obiceiuri. Acum, joacă rolul 
unei doamne berbere perfecte, vrând să facă din fiica ei o 
musulmană perfectă și speră s-o mărite cu un bogat om de 
afaceri. 

Tonul lui era încărcat de amărăciune. Apoi continuă: 

— Poate ar fi mai bine, de fapt, spuse el calm. 

— Dar dacă îl iubește cu adevărat pe Karl, nu va putea 
fi fericită niciodată cu altul! 

Jean-Louis nu se putu împiedica să nu râdă. 

— Cine ar fi crezut că o astfel de sensibilitate s-ar 
ascunde în dumneata? Deci, crezi că dragostea este mai 
puternică decât orice? 

— Nu știu. Nu eu sunt cea care iubesc. Cum aș putea 
judeca ce simte ea? 

— Combinația de sânge arab și francez constituie un 
amestec pasionant, să știi, spuse el cu ochii sclipind de 
umor. 

În cele din urmă ajunseră la destinaţie, spre marea 
ușurare a tinerei, căreia nu-i plăcea întorsătura pe care o 
luase conversaţia lor. Ceea ce i se păruse a fi un sătuc la 
prima vedere, se dovedi a fi un adevărat târgușor. Afară, 
aerul era îngrozitor de cald, chiar irespirabil și Angela 
aproape regreta expediţia lor. 

Pe strada principală, covoare şi ceramică se 
îngrămădeau în fața dughenelor, uneori la umbră, uneori 
în plin soare, în timp ce bărbaţi în djebala așezați pe 
taburete la umbră își lăudau marfa. 

— Este minunat, ai spune că este adevărat! exclamă 
Angela oprindu-se în faţa unui cocoșel din ceramică. 

— Ar trebui să te duc la Nabeul sau la Hammamet, unde 
familii întregi lucrează ceramică. 

Și, dintr-o dată, îi luă mâna și i-o duse la buze. Apoi 
i-o lăsă. Tulburată, Angela mulțumi cerului că nu-și 

scosese ochelarii de soare: cel puţin nu-i putea citi 
gândurile în ochi. Încercă să se gândească la Patrick, dar 
în zadar. Se simţea atrasă de Jean-Louis Joudet și asta o 
speria. 

— Asta am venit să vedem? Păsări din lut ars? întrebă ea 
străduindu-se să adopte un ton detașat. 

— Nu, dar face parte din vizită. 

Se îndreptară spre o clădire albă căreia el îi împinse 
ușa cu o mână fermă. Un bărbat în halat alb se înclină 
ușor în faţa lor și-i salută cu un gest rapid al mâinii 
mergând de la talie la bărbie. Cei doi bărbaţi vorbiră în 
arabă, apoi omul în alb urcă în grabă o scară în spirală. 

— Un dispensar! exclamă brusc Angela, care începea să 
înțeleagă. 

— Oamenii vin aici pentru mici afecţiuni și sunt îngrijiţi 
de asistenţi și ajutori de asistenţi, îi explică medicul, dar 
când sunt bolnavi rău, sunt transferați la Soussa, unde 
avem o clinică bună. 

— Aici speri să te ajut? Doctore Joudet, nu știu dacă îţi 
dai seama, dar nu știu un cuvânt arab și n-am nici cea mai 
vagă idee despre modul în care se îngrijește aici. 

El era pe cale să examineze o carte mare pe care o lăsă 
deschisă, și se rezemă de biroul recepției. 

— Am un prenume, îi spuse el, ignorându-i total 
remarca. Ar fi prea mult să-ţi cer să-mi spui Jean-Louis, 
sau Louis dacă asta ţi se pare prea lung? Cred că o să 
găsești asta mai firesc, decât să-mi spui pe celălalt nume, 
Youssef. 

Cu acestea, se cufundă din nou în registrul cel mare și 
întoarse energic pagina. Părea furios, dar Angela înțelese 
că nu din cauza ei. 

Şi într-adevăr, câteva secunde mai târziu, omul în alb 
reveni, cu un aer iritat și se lansă în ceea ce-i părură 
tinerei explicaţii volubile și mari demonstraţii de scuză. 
Fără voia lui, îi întinse doctorului un vraf de hârtii pe care 
acesta le consultă rapid. Apoi, Jean-Louis Joudet, aparent 
obosit, răspunse omului care-și multiplica plecăciunile și 
zâmbea slugarnic. 

— Ce nu este în regulă? se interesă Angela. 

— Acest idiot ar merita să fie concediat! Săptămâna 
trecută am avut un caz care necesita îngrijiri mai 
importante. l-am cerut deci să aranjeze să-l transfere la 
Soussa. Și acum, ştii ce mi-a spus? Că bolnavul nu s-a mai 
întors la clinică ṣi a dedus ori că s-a făcut bine, ori că a 
murit! 

Lăsă nervos să cadă dosarul pe birou. 

— Bun, este mai bine să ne ducem să aruncăm o 
privire, dar Dumnezeu știe ce o să găsim... 

Apoi se întoarse din nou către omul în alb pentru a-i 
da o serie de ordine scurte și, imediat acesta plecă fugind 
să ia diverse antibiotice şi analgezice pe care le aduse cu 
viteza fulgerului. 

Fără să mai aștepte, Jean-Louis Joudet ieși din 
clinică, urmat de biata Angela, care-și blestema tocurile 
înalte și căldura sufocantă care o împiedica să-și tragă 
răsuflarea. 

— Hei, aşteaptă-mă! îi strigă ea. 

Dar el era prea furios ca s-o audă și continua să meargă 
cu pași mari. Ea n-avea decât să fugă ca să nu fie pierdută 
pe drum! Când se întoarse după colțul străzii, îl văzu 
dispărând într-o casă mică. 

Tânăra ezita în faţa patio-ului când, dintr-o dată, capul 
lui Jean-Louis se ivi din spatele verandei. 

— Nu sta plantată ca o mimoză. Vii sau nu? 

Încăperea era sumbră, dar decorată cu gust. O femeie 
cu fața roasă de îngrijorare îi întâmpină. Din cameră 
răzbătea un geamăt ușor. Acolo, un bărbat de o vârstă 
Oarecare zăcea pe un pat. Cu ochii strălucind de febră, 
părea slăbit și că suferă mult. Pe piciorul lui drept ieșit din 
pat, avea o umflătură mare și neagră pe coapsă. 

— Ce are? se interesă Angela cu voce joasă. 

— A venit la clinică pentru un pansament — a spus că 
s-a lovit căzând de pe cămilă, dar eu nu cred o iotă. Nu 
l-am putut vedea în acel moment fiindcă a plecat repede 
acasă, dar bănuiesc că a primit un glonţ, după raportul 
asistentului de serviciu. 

— Un glonţ! 

Angela era oripilată. 

— N-a vrut să meargă la Soussa, de frică să nu fie arestat 
pentru furt de cămile. Mai multe cămile au fost furate în 
ținut și beduinii sunt reputați ca buni țintași. El s-a apărat 
și a spus că a cumpărat cămile, dar au găsit marca unui alt 
nume în caravana lui și un glonte în coapsă ar explica 
lucrurile... 

— Dar nu poate fi lăsat aici, trebuie dus de urgenţă la 
Tunis sau la Soussa! 

— Soussa ar fi ideal, ştiu că are rude acolo și s-ar 
depărta de nevasta lui care nu-l ajută cu nimic, 
dimpotrivă. Când aceşti oameni pierd speranţa este 
îngrozitor, se aşază într-un colț și așteaptă repetând cu 
pioșenie că este voinţa lui Alah. 

În acel moment sosiră doi asistenţi cu o brancardă. În 
arabă, Jean-Louis dădu câteva ordine scurte care părură s-o 
trezească brusc pe femeie din torpoarea ei resemnată. 

— Ce ai de gând să faci? întrebă Angela, impresionată 
de autoritatea lui. 

— Se va rabata locul din spate al mașinii și o să fie dus 
la Bizerta. Nu i se va putea face mare lucru acolo şi deci îl 
vom transporta la Soussa cu avionul... Sper ca totul să 
decurgă bine, fiindcă pulsul lui mă îngrijorează... 

Angela își puse mâna pe fruntea bolnavului; avea febră mare. 

— Vrei să-i pansez rana acum? 

— Nu, să mergem cât mai repede. 

Cu acestea, Jean-Louis scoase din buzunar o seringă 
plină cu antibiotice, înainte de a i-o întinde tinerei, în 
timp ce asistenții îi pregăteau vată îmbibată în alcool. 

— Hai, spuse Jean-Louis zâmbind. Vei face asta mai 
bine ca mine! 

Angela se execută imediat. Era dintr-o dată fericită de 
această misiune care i se încredința, fericită să-l vadă 
regăsindu-și zâmbetul și să simtă privirea lui asupra ei. 

— Și acum? întrebă ea când termină. 

Deja, Mustafa părea să se destindă. 

Fu instalat în mașină cu multe precauţii, Angela se 
grăbi să aranjeze piciorul suferind pe covorașe şi în 
curând, rulau spre Bizerta. În cele din urmă, apăru orașul 
și se opriră în faţa curtii unei clădiri moderne. Jean-Louis 
sări din maşină şi intră alergând în clinică. 

Cinci minute mai târziu ieşea, urmat de doi oameni 
împingând un cărucior. 

— ÎL iau? întrebă Angela cu inima bătându-i tare. 

— Cu condiţia să ne ocupăm noi de operaţie. Nu mai 
vor alte decese în stabilimentul lor și dacă moare în 
mâinile noastre, vor putea spune că li s-a adus un mort. 

— Lucrezi des aici? 

— Fac consultatie oftalmologică la două luni, ceea ce-mi 
dă privilegiul ca azi să dispun de un pat pentru acest om 
care n-are totuși probleme cu ochii! Dar nu-ţi face griji, 
adăugă el râzând; evident, specialitatea mea este chirurgia 
oftalmică, dar cred că nu mi-am uitat cursurile de 
medicină de la Londra. 

O clipă, zâmbetul lui plin de căldură reflectă o 
tandrețe care o făcu pe tânără să roșească, dar foarte 
repede Jean-Louis Joudet își regăsi seriozitatea şi-i ceru 
să-l urmeze. 

Sala de operaţii se dovedi mai curând precară, dar 
esentialul se găsea. Fără a pierde timp, Angela își puse 
masca și-și trecu o bluză, înainte de a verifica dacă toate 
instrumentele necesare se găseau pe tavă. Imediat, 
un asistent li se alătură cu un vaporizator de 
anestezic local. 

— Gata? Atunci haidem, ordonă Jean-Louis încordat. 

Mustafa gemu de durere când i se administră 
anestezicul, apoi se calmă. Operară în tăcere, cu o 
sincronizare perfectă. Angela îl observa îngrijorată pe 
bietul om ale cărui pleoape pe jumătate întredeschise lăsa 
să se întrevadă albul ochilor sticloși. 

— Crezi că o să-și revină? nu putu să nu întrebe ea 
pasându-i chiureta. 

— Sper, altfel va fi voia lui Alah, îi răpsunse Jean-Louis, 
extrăgând glontul. 

— Atunci, să ne rugăm lui Alah, spuse Angela curățind rana. 

Jean-Louis pudră cu sulfamidă o primă feşă înainte de 
a O lăsa pe Angela să termine pansamentul. 

Terminând, Angela se îndepărtă şi-şi puse mânușile într-o 
pubelă înainte de a-și cufunda mâinile într-un vas cu 
antiseptic. Imediat, fu imitată de către doctor. 

Jean-Louis se întoarse spre tânără și-i luă mâinile într-ale 
sale. Se aplecă spre ea ca și cum se pregătea să i le sărute. 
Fericită, Angela închise ochii. 

— Totul este în regulă, spuse el, ușurat. 

— Normal, replică ea cu modestie. 

— Bineînţeles! 

El părea surprins. 

— Voiam să mă asigur că n-ai zgârieturi pe mâini. După 
un caz atât de infecțios, trebuie să fii prudent. Am intenţia 
să fii în formă mâine! Vino, ne întoarcem la Sidi să vedem 
ce face mica noastră pacientă. Şi apoi, cred că meriti o 
cină bună! 


Capitolul 4 


— Chiar, Jean-Louis, insist să cinezi cu noi! spuse 
Vassila cu fermitate. Biata Angela, ai forțat-o să lucreze în 
ciuda căldurii, în loc s-o lași liniștită să facă turul 
magazinelor la Bizerta și acum vrei s-o târăști la 
restaurant! 

Se întoarse spre tânără. 

— O să cinaţi mult mai bine aici, dragă Angela și în plus 
vreau să ştiu totul despre întâlnirea cu fratele tău! Pe de 
altă parte, am promis Ayshei că va putea să stea cu noi un 
moment înainte de culcare. 

— Ar fi minunat, acceptă tânăra cu ușurare. 

Angela se simțea obosită şi perplexă. De fapt, pe cât de 
plin de atenţie fusese Jean-Louis adineauri, pe atât de 
rece și impersonal se comporta acum, de parcă uitase de 
existenţa ei. Ideea de a petrece o cină între patru ochi cu 
el o îngheţa dinainte! 

— Ştiu câte griji îţi faci pentru Yasmin, spuse Vassila cu 
blândeţe, dar trebuie să uiţi pentru această seară, Jean- 
Louis. Şi uită și acele lucruri oribile pe care a trebuit să le 
faceţi azi la spital. Bine? 

El izbucni în râs. 

— Îmi pare rău. Trebuie să mă fi arătat foarte plicticos! 
Este de neiertat. La ordinele dumneavoastră! adăugă el 
mimând un salut milităresc. Dar regret că n-am o ţinută 
mai elegantă pentru invitaţii din această seară. 

— Ador să văd bărbaţi frumoși ca tine minunat 
îmbrăcaţi, dar astă-seară, oaspeţii noștri sunt francezi și 
le-am spus să vină în ținută de oraș... 

Vassila îl privi cu un aer vesel, apoi zâmbi. 

— Oh, dacă pui gandoura în această seară, Jean-Louis? 
Tatălui meu îi plăcea s-o poarte seara și Ali o face când 
este aici. Îţi va veni atât de bine! Mi-ar face mare plăcere... 

— Cum să refuz un astfel de lucru? spuse Jean-Louis 
înclinându-se. 

— Bine, mă duc să mă schimb și s-o caut pe Aysha, 
interveni Angela înainte de a dispărea. 


Angela își oferi o baie îndelungată. Avea teribil nevoie 
să se destindă și ar fi stat așa cu orele, dar era timpul să 
se îmbrace. 

Alese o superbă bandă de mătase verde-închis pentru 
a-şi lega bogatul ei păr auriu și optă pentru un taioraș din 
mătase asortat... dar destul de decoltat și descoperindu-i 
gâtul și pieptul pal. O clipă, Angela se întrebă dacă n-ar 
trebui să-şi pună altceva, dar renunţă — era atât de cald! 
Moneda de aur datând din timpul reginei Victoria şi 
montată pe un lanţ va ascunde deschizătura uşor 
provocatoare a decolteului. 

Gata fiind, se duse s-o caute pe Aysha. Încântat s-o 
vadă, fetiţa îi destăinui dorinţele și planurile ei. 

— De îndată ce Jean-Louis îmi va da voie, o să mergem 
călare la oază şi o să aducem mirodenii pentru mama, 
strigă ea. Și voi putea să-mi pun blugi sau pantaloni de 
călărie, ca fetele din Londra! Tatăl meu are un număr 
mare de cai arabi excelenți, adăugă ea cu mândrie. 

— Dar eu nu voi fi aici, remarcă Angela luându-i mâna 
pentru a o ajuta să coboare scările. Va trebui să mă întorc 
în curând la Londra. 

— Nu! Trebuie să rămâi aici pentru totdeauna! Am 
nevoie să vorbesc engleza cu cineva. Oh, spune-i, 
unchiule Louis, să rămână aici! 

Angela tresări. Acest bărbat în robă lungă și albă care se 
afla la câțiva pași era deci Jean-Louis Joudet! Ai fi zis că 
este un şeic din timpuri străvechi. El se înclină ușor și nu 
se împiedică să râdă când Aysha își reînnoi rugămintea. 

— Angela are dreptul să se întoarcă în Anglia dacă o 
dorește, Aysha. 

Se întoarse spre tânără, zâmbind. 

— Miroși extraordinar, îi spuse el cu un accent de 
seducţie francez care o făcu să se înroșească. Ești ca un 
parfum de floare de portocal în noapte. 

— Gandoura te incită la discursuri înfloritoare? 

— De fapt, totul se potrivește, recunoscu el. Pe de o 
parte îmi place să port veșminte arabe fiindcă mă simt 
bine și pentru că îmi dau un oarecare aplomb când lucrez 
cu arabii, dar pe de altă parte, nu mă pot împiedica să 
nu-mi fie teamă să nu par deghizat. Ce crezi? 

— Tre... trebuie că ai dreptate, răspunse ea cu 
greutate. 

Măcar de ar fi fost îmbrăcată în tricou și pantalonii ei 
de pânză șifonată și să se arate directă în modul de 
vorbire ca în această după-amiază, i-ar fi fost mai ușor să 
se exprime. Dar aici, el era atât de frumos și senzual că se 
simțea teribil de atrasă de el și cuprinsă de o dorință 
nouă. 

Planul cu cina al Vassilei o îndepărtase din nefericire, 
sau foarte bine, de el. Angela fu așezată între doi domni 
francezi, în timp ce Jean-Louis era înconjurat de soțiile 
lor, care păreau încântate și flatate, ceea ce nu făcu decât 
să oprească dorinţa și gelozia tinerei asistente. 

Cina se apropia de sfârșit când Angela se gândi că era 
timpul s-o ducă pe Aysha la culcare. Profită de momentul 
când toţi se ridicau pentru a merge pe terasă unde îi 
aşteptau cafeaua și dulciuri, când îi spuse Vassilei ce 
intenţiona să facă. 

— Noi o să dispărem pe furiș pentru a nu strica seara, 
îi murmură ea. 

— Drăguţ din partea ta și plin de tact, o aprobă Vassila. 
Spune-i că o să vin și eu curând să-i spun noapte bună. 

În ciuda exaltării, Aysha o urmă docilă pe tânără și se 
băgă fără comentarii în pat, înainte de a-i prezenta o carte 
să i-o citească. 

Angela zâmbi, recunoscând o culegere de basme care-i 
încântaseră copilăria. 

— Citește-mi doar poveștile care se termină bine, căci 
altfel plâng! 

La capătul unei jumătăţi de oră, fetiţa era adormită. Ce 
mititică era! Angela o sărută tandru pe frunte, închise 
cartea fără zgomot, stinse lumina și se furișă în vârful 
picioarelor. 

leșind, văzu că o aştepta cafeaua pe măsuţa joasă din 
patio. 

— Cum nu ti-ai băut cafeaua, îi spuse Jean-Louis 
apărând brusc din umbră, am cerut să-ţi fie adusă aici. 

— Oh, nu era cazul... 

— Nu-ţi face probleme, spuse el zâmbind. Vassila are 
nevoie să vorbească despre unele lucruri cu invitaţii ei și 
m-am oferit eu să mă ocup de tine. 

— Înţeleg. Drăguţ din partea ta. 

În sinea ei, se întreba dacă nu era iritat că trebuise 
să-şi părăsească anturajul pentru a se ocupa de o asistentă 
care făcea parte din angajaţii casei. 

Fl turnă cafeaua în două cești și se așeză lângă ea în tăcere. 

— Porţi verde? remarcă el, uimit dintr-o dată. 

— Nu-ţi place? 

— Oh, ador verdele. Îţi vine minunat și se armonizează 
cu ochii tăi, dar aici, femeile poartă foarte rar. Este 
culoarea islamului și în general, doar bărbaţii care-și pot 
revendica titlul de șerif îl poartă. 

— Şerifi? Este același lucru ca șeici? 

— Nu, nu chiar. Şerifii sunt principi descinzând din 
Profet, prin fiica sa, sublima Fatima. Culoarea verde se 
regăseşte deci în turbanele sau robele noastre. 

— Turbanele, robele noastre? Trebuie să înţeleg că tu 
însuți ești șerif? 

Jean-Louis se porni să râdă zgomotos. 

— Asta n-are mare semnificaţie de fapt. Mulţi pretind, 
un pic ca unii europeni care-și descoperă titluri de 
nobleţe la care nu au dreptul. 

— Dar tu, ai putea pretinde, insistă tânăra pe un ton 
convins. 

Această nouă distincţie îl îndepărta și mai tare de ea. În 
această seară, se afla în compania unui arab de rang înalt 
și chiar descoperea că avea un mod diferit de al ei de a 
bea cafeaua. 

— Fatima, este o poveste veche care merge până în 
secolul VII! Nu știu cu adevărat dacă am dreptul la titlul 
de șerif, dar știu în orice caz că-mi face un mare serviciu 
când tratez cu nomazi care au tendinţa să privească 
medicina modernă cu suspiciune. 

În ciuda modestiei lui, Angela simţea cât trebuie să fie 
de mândru de această moștenire prestigioasă. Brusc, avu 
impresia că se îndrăgostește de doi bărbaţi în același 
timp. Unul, pe care îl cunoștea și aprecia din punct de 
vedere profesional, celălalt, de o seducţie periculoasă și 
pe care-l întâlnea astă-seară pentru prima oară. 

— Ce-ai spune de o mică plimbare în grădină? propuse 
el punându-și încet ceașca pe platoul de argint. 

— Su... sunt puţin cam obosită. 

— Şi eu, și mâine va trebui să mergem la Soussa, dar 
aerul ne va ajuta să dormim. 

Era un ordin, aşa că tânăra se ridică automat pentru 
a-l urma. Parfumul îmbătător al unui portocal în floare îi 
opri. Imediat, Jean-Louis culese o crenguță pe care i-o 
oferi însoţitoarei sale. 

— N-avem mult petrol, spre deosebire de multe alte țări 
arabe, dar avem din belșug portocali și viță de vie, care se 
exportă în majoritate. Avem vinuri foarte bune și la fel un 
lichior foarte bun pe bază de smochine, bukha, dar nu 
ţi-l recomand! 

— Musulmanii beau vin? 

— Cei mai riguroși nu, și pierd mult! Există câteva 
soiuri delicioase. Va trebui să te duc să cinezi într-unul 
dintre restaurantele bune de aici. Pivniţele lor pot fi 
fabuloase şi bucătăria franțuzească la înălţime. 

Angela îl privi cu surprindere — acum, cel care vorbea 
era francezul! Ca să nu strice magia momentului, vru să-l 
readucă în Tunisia. 


68 DOROTHY RYDER 


— Vorbeşte-mi despre Soussa. Este un orășel? 

— Surprinzător cât de puţin cunoşti ţara mea, spuse el 
râzând. Eu care credeam că Soussa este celebru! 

— Regret, dar totul s-a petrecut atât de repede, n-am 
avut încă timp să mă documentez, ripostă Angela, atinsă 
în amorul său propriu. 

— Îţi cer iertare, nu de tine râdeam. 

— Şi totuși, asta faci. Ce știi tu despre Irlanda? 

— Plouă mult. 

— Uşor! Şi eu pot spune fără a risca să mă înșel că la 
Soussa trebuie să fie cald și arid. Este ca și Tunisul? 

— O să vezi mâine. 

Angela îl privi cu amuzament. 

— Mâine, la clinică, probabil vom avea multă treabă și 
fără îndoială nu voi avea timp să-l vizitez. 

— Ai dreptate. Trebuie s-o previn pe Vassila că vom fi 
plecaţi toată ziua, anunţă el cu gravitate. 

Angela inspiră adânc. 

— Poate că îţi este indiferent, dar îţi reamintesc că am 
fost angajată de familia Ben Ksar pentru a mă ocupa 
ex-clu-siv de Aysha. 

— Eşti aici şi asta-i tot ce contează. 

— Nu este un răspuns! 

— Crede-mă, este, insistă el încetișor. Iradiezi o pace și 
o seninătate preţioase şi Vassila are încredere în tine, 
chiar când nu te afli cu Aysha. Amintește-ţi, deunăzi a 

acceptat s-o operez pe micuță de uşorul ei strabism 
fiindcă erai acolo și deci avea încredere... 

Părea sincer recunoscător, ceea ce o mişcă. 

— Sunt ani de când o sfătuiesc. Vassila ştie că este o 
operaţie minoră dar indispensabilă pentru echilibrul 
fiicei sale, dar dă înapoi mereu, de frică. Și totuși, a fost 
suficient să fii acolo pentru a accepta acest lucru. 

— În fine, presupun că este mai bine pentru mine să 
debordez de muncă decât să am impresia că-mi pierd timpul. 

— Nu-ţi pierzi timpul, Angela. 

— Ai vrea să port o uniformă? întrebă ea brusc, pentru 
a schimba subiectul și a reveni la lucruri mai profesionale. 

— Cum vrei. Ce ţi se va părea mai confortabil. Fără 
uniformă, dar ceva care să-ți acopere braţele și umerii pe 
cât posibil. 

— O bluză cu mâneci lungi, pantaloni și sandale de 
piele pe care le-am cumpărat în sat? 

— Perfect. 

Acum, zgomotul mării care se spărgea pe plajă le 
ajunse la urechi foarte clar. Jean-Louis o privi pe tânără în 
lumina argintie a lunii aproape pline. 

În cele din urmă apăru marea. În depărtare, o pânză 
foarte albă, strălucea în noapte. Sosiţi pe plajă, bărbatul și 
femeia se apropiară unul de celălalt. Un cântec nazal se 
auzea dinspre vapor. 

— Se bucură de un pescuit bun. Lumina atrage peștii, îi 
explică Jean-Louis într-un murmur. 

Angela își tinu răsuflarea, ca pentru a nu strica visul pe 
care-l trăia. Jean-Louis tocmai îi luase foarte firesc mâna, 
în timp ce mergeau pe nisipul răcoros. Foarte aproape de 
ei puteau auzi valurile lovind stâncile. 

Uitând trecutul și gândindu-se doar la momentul 
prezent, Angela se simţea bine, minunat de bine, singură 
pe plajă cu acest bărbat... singurul care a reușit să-i umple 
inima şi sufletul de un amestec de dorință nebună și de 
un soi de teamă. 

Dintr-o dată, Jean-Louis păru să se trezească primul 
dintr-un vis pe care ea nu îndrăznea să creadă că era 
comun. Venindu-și în fire, vru să se întoarcă, dar el o 
reținu, înconjurându-i umerii cu brațul. 

— Mulţumesc pentru astăzi, spuse el încet. 

— Trebuie să mă întorc, murmură ea. 

El nu-și slăbi strângerea, dimpotrivă. Brusc, o sărută pe 
obraz și imediat buzele lui urmăriră curba delicată până la 
bărbie. Cu ochii închiși, Angela se forța să-și calmeze 
bătăile dezordonate ale inimii. În cele din urmă, buzele 
lor se întâlniră într-un sărut arzător. 

Conștientă de acel trup fierbinte lângă al ei, pe care 
doar ţesăturile fine le despărțeau, Angela simţi că leșină. 
l-ar fi plăcut ca acest moment să devină eternitate, dar un 
fel de reflex de apărare o readuse brusc la realitate. 

— Nu! spuse ea încet. 

Dar el n-o ascultă — acum ea îi simţea buzele alergând 
cu aviditate de-a lungul gâtului. Se înfioră. Dintr-o dată, 


DOCTORUL TUNISIAN 71 


întâlnindu-i lantul de aur, el prinse între dinți moneda 
care strălucea în obscuritate, descoperind începutul 
pieptului. Imediat, Angela se dădu încet înapoi, încercând 
cu o mână pudică să-și mascheze decolteul şi deodată 
lanţul se rupse. 

Farmecul era dus. Revenindu-și brusc în fire, Jean- 
Louis se aplecă pentru a culege bijuteria din nisipul rece. 

— Îmi pare rău, spuse el. 

Dar ea n-ar fi știut să spună dacă îi părea rău că rupsese 
lanţul sau că o sărutase. Jean-Louis râse. 

— Cel puţin, adăugă el examinând piesa de aur, nu este 
un medalion cu portretul iubiţilor tăi! 

— N-am, şi detest acest gen de obiect. Este o monedă. 
Întotdeauna este prudent pentru o fată să aibă asupra ei 
ceva bani ca să nu se întoarcă acasă pe jos! 

Tentativa ei de a reda relaţiei lor un tur dezinvolt 
prinse. Dintr-o dată, era ca şi cum nimic nu se schimbase. 
Oamenii din depărtare cântau în continuare pe vaporul 
lor și stelele sclipeau în noapte. 

— Ei bine, exclamă el cu un zâmbet care nu mai reflecta 
dorinţă ci tandreţe, regina Victoria nu avea aerul prea 
comod! Este timpul ca fetiţele să meargă în pat... singure. 
Mâine ne așteaptă multă treabă. 

În faţa casei, o părăsi brusc. 

— Poţi fi gata la ora 9? întrebă el pe un ton abrupt. 

— Nici o problemă! Pe mâine. 

Ea se îndepărtă cu capul sus, dar cum se ştiu în afara 
vederii, umerii îi căzură. Acest interludiu romantic 

constituia consecinţa logică, normală și deplorabil de 
banală a reuniunii a două ființe plimbându-se pe o plajă 
pustie, având drept martor noaptea înstelată și ca fundal 
o mare cu reflexe argintii. 

În prezent, Jean-Louis trebuia să fie pe cale de a se 
gândi la munca de mâine, poate la sora lui, dar în orice 
caz, Sigur nu la ea, Angela. Cu capul gol și trist, se 
pregătea să se întoarcă în casă. 

Mașinal își duse mâna la lanţ, dar își aminti că se 
rupsese şi că Jean-Louis nu i-l dăduse. Fără îndoială, îl 
lăsase să cadă în nisip sau pe cărare! 

Imediat, hotărî să facă drumul înapoi în căutarea bijuteriei 
pe care o avea de la maică-sa. Ajunse la zidul despărțitor 
al grădinii şi se pregătea să treacă prin portiţa care ducea 
la plajă când se opri, cu inima bătându-i tare. 

Cu faţa la mare, Jean-Louis era așezat pe nisip și se 
legăna ușor. Silueta lui albă se detașa net în întuneric. Mai 
întâi fascinată de acest spectacol straniu, Angela se 
întoarse în tăcere; ea nu făcea precis parte din 
gândurile lui. 


— Angela, nu l-ai văzut pe Jean-Louis? întrebă Vassila 
intrând după ce ciocănise ușor la ușa ei. 

— Ba da, mi-a adus cafea, răspunse tânăra care se 
întorsese și se dusese direct în camera ei. 

— A telefonat cineva după el. 

— Mi-a arătat drumul către plajă și cred că se află încă 
colo. 

Vassila îi aruncă o privire scrutătoare. 

— Ce? Ai fost singură pe plajă cu un bărbat noaptea? 
Scuză-mă, adăugă ea râzând, am uitat că ești englezoaică 
și nu te temi de acest gen de situaţii. Este adevărat că 
acolo familia ta nu ti-ar reproşa nimic dacă te-ar vedea în 
compania unui bărbat fără cineva care să te însoţească. 
Dar aici este foarte diferit... 

Ridică din umeri. 

— Ce vrei, noi suntem foarte pragmatici și aici femeile 
trebuie protejate de ardoarea bărbaţilor înainte de 
căsătorie. 

— Vrei să-l chem pe Jean-Louis? propuse Angela cu o 
dezinvoltură forțată. 

— Nu, nu este urgent. Era mama lui. Era foarte furioasă 
pe Yasmin și cred că și pe Jean-Louis. 

Vassila râse ușor. 

— În timpul când soțul ei trăia, n-ai fi găsit în toată 
Tunisia o persoană mai franţuzoaică și mai liberală. 
Întreținea relaţii cu comunitatea internaţională. Și acum, 
se îmbracă la fel ca o beduină și se acoperă cu lanţuri și 
bijuterii de aur ca pentru a-și etala la lumină bogăţiile 
soțului defunct. Astă-seară, era supărată că Jean-Louis nu 
s-a dus la Tunis să vadă femeia pe care ea i-a ales-o. 

La ușă apăru o servitoare cu o tavă. 

— Intră, spuse Vassila zâmbind. I-am cerut să ne aducă 
ceai și sucuri, precum și câteva prăjituri, fiindcă soțul meu 
nu este aici. 

Sorbindu-și ceaiul din flori de protocal, Angela asculta 
cu o ureche distrată ceea ce stăpâna casei îi povestea 
despre familia lui Jean-Louis și obiceiurile străvechi ale 
locului. 

— Yasmin refuză să întâlnească bărbatul pe care i l-a 
ales maică-sa și continuă să-i scrie lui Karl. El a cerut-o în 
căsătorie perfect în regulă, dar doamna Joudet nici nu 
vrea să audă. Îi este teamă că vor uita moştenirea lor 
tradiţională! 

— Totuşi, astă-seară, Jean-Louis părea total arab, 
remarcă Angela. 

— Nu. Pentru mine, era un francez foarte seducător... 
Bărbaţii sunt vanitoși și Jean-Louis este perfect conștient 
că este foarte, foarte atrăgător. 

O privi deodată pe Angela cu un aer grav, ca și cum 
răspunsul pe care îl aștepta de la ea avea o mare 
importanţă. 

— Şi tu, Angela, îl găsești atrăgător? 

— Este un bărbat foarte frumos, recunoscu prudentă 
Angela. 

— Este diferit. Multe lucruri pot să fie foarte frumoase 
și să rămână reci, ori el are multă căldură. 

— Crezi că o să se însoare cu femeia care a fost aleasă pentru 
el? nu putu Angela să nu întrebe, cu gura brusc uscată. 

— Este încântătoare, foarte bogată și posedă pământuri 
numeroase, dar nu vorbeşte decât araba, abia câteva 
cuvinte franţuzești și are educaţie foarte puţină. 

Vassila se întrerupse o clipă și zâmbi. 

— Jean-Louis are multe prietene, dar după ştiinţa mea 
nici uneia nu i-a dat inima lui. Probabil are una la Paris 
sau la Londra, dar spionii mei nu mi-au spus nimic. Mă 
întreb de ce așteaptă... 

— Poate nu știe încă foarte bine el însuși cât tine de 
rădăcinile lui și cât reprezintă acestea pentru el; trebuie 
să se simtă atras între două culturi, sugeră Angela, ca 
pentru a se convinge atât pe sine cât și pe Vassila. Mi-a 
vorbit despre verdele islamului și de marea lui mândrie 
de a avea strămoși berberi. 

— Pentru fiii Fatimei, verdele este o culoare sfântă, 
spuse Vassila. 

Ca și cum ar fi descoperit brusc, exclamă: 

— Dar tu ești în verde! 

— Oh, este culoarea care stă bine în general blondelor 
cu ochii verzi! spuse Angela zâmbind, de parcă nu dădea 
nici o importanță acestei culori. 

— Ar fi mai bine să porţi albastru! Ei bine, te las să 
dormi, acum. Îmi închipui că Jean-Louis nu te va face să 
șomezi mâine. Dar totuși, nu-l lăsa să te omoare cu 
munca și spune-i că este aşteptat la cină mâine seară. El 
obţine întotdeauna ce vrea, dar nu mai este în Europa și 
noi trebuie să avem grijă de tine, adăugă ea cu subinţeles. 

Îşi înăbuși un căscat. 

— Eu precis nu voi fi trezită când veţi pleca, dar micul 
dejun va fi servit pe terasă. Apropo, nu-i spune lui Jean- 
Louis de acel telefon. Ar putea să-l indispună și v-ar putea 
strica toată ziua! 

Cu acestea, îi ură noapte bună și ieși din cameră. 
Angela o auzi vorbind unui bărbat pe culoar, apoi casa se 
cufundă în tăcere. Nemișcată, tânăra asculta tăcerea 
nopții. Era aproape sigură că Jean-Louis nu va încerca să 
vină s-o caute și totuşi, i se păru că aude zgomot tiptil de 
pași și foșnet de stofă în vestibul. Apoi nimic timp de un 
lung moment. Angela era sigură că exista cineva în spatele 
ușii, dar nu se mișcă. Apoi, zgomotul de pași se reluă şi se 
îndepărtă. 

Angela se culcă, dar era prea tulburată și nu reuși să 
adoarmă imediat. Dintr-o dată, cântecul obsedant al 
pescarilor se auzi slab, cufundând-o într-un somn populat 
cu visuri ciudate. Totul se amesteca. Acea poveste a 
căsătoriilor aranjate... Capul sever al reginei Victoria... 
Vassila care ştia multe lucruri, dar nu știa nimic despre 
viața intimă a lui Jean-Louis... Sărutul de pe plajă... 
Senzatia nisipului rece sub picioare... 

Când se trezi în zori, păsările cântau vesele, dar 
pescarii plecaseră. 


Capitolul 5 


După patru ore de muncă neîntreruptă în această 
clinică improvizată, dezinfectând și curățind ochi și 
urechi, Angela nu mai putea. Era epuizată, îi era cald și tot 
tratând cazuri infecțioase, începuse să simtă și ea 
mâncărimi, pur psihice, ceea ce se întâmplă adesea. 

Neobosit, doctorul Youseff Joudet nu arăta nici cel 
mai mic semn de descurajare în faţa șuvoiului 
interminabil de bărbaţi, femei și copii care defilau prin 
faţa lui de dimineaţă. Toţi acești oameni năpăstuiţi, care 
traversaseră deșertul pentru a-l vedea și parcurseseră 
mari distanțe pe spatele cămilelor sau în droage 
suprapopulate, păreau să aibă o încredere nezdruncinată 
în el și el era conștient. 

În schimb, părea că o uitase pe tânăra palidă cu ochi 
încercănaţi care lucra cot la cot cu el, încercând să nu-i 
arate oboseala. 

— Nu ne-am putea acorda o mică pauză? sfârși ea prin 
a întreba, extenuată și simțindu-se în pragul leșinului. 

— Poftim? Avem tot timpul pentru asta. 

El se pregătea să cheme un nou pacient când, brusc, se 
întoarse către Angela, alarmat fără îndoială de vocea ei 
slabă. Apoi îşi privi ceasul. 

— Cerule! Ai văzut cât este ora? De ce nu mi-ai spus că 
este aşa de târziu? 

Își închise registrul. 

— Nu este ușor să te întrerup în toiul acțiunii! Totuși, 
dacă nu mănânc ceva, mi-e teamă că va trebui să fiu 
reanimată! 

— Am făcut o treabă bună, spuse el, vizibil satisfăcut. 
Nu uita să-ți speli mâinile și să ţi le treci prin dezinfectant. 
Vin în două minute, cât să-i dau câteva instrucţiuni 
asistentului de serviciu. 

— Să nu uit să mă spăl pe mâini? repetă tânăra, 
exasperată. Ca și cum eu nu m-aș fi gândit... 

Dar din nefericire, el era deja plecat și nu o auzi 
bombănind. De fapt, Angela era furioasă. Furioasă pe ea, 
furioasă pe el. Niciodată n-ar fi trebuit să accepte să-l 
urmeze. Şi apoi, nu din cauză că o sărutase sub clar de 
lună putea să-și permită s-o omoare cu munca! Se 
blestema pentru propria-i slăbiciune de femeie 
îndrăgostită — își pierduse toată demnitatea pentru a se 
transforma astfel în sclavă? 


DOCTORUL TUNISIAN 79 


Şi el era mulțumit, făcuse treabă bună! Asta da, era 
neobosit și putea să se considere mulțumit că văzuse atâţia 
pacienţi în câteva ore, dar, pe ea o privise măcar o singură 
dată în toată aceasta dimineaţă? Nu, nimic, nici un cuvânt, 
nici un zâmbet, nici cea mai mică atenţie care ar fi remontat-o. 

— Gata? 

Tresări. EI era acolo, proaspăt și dispus cum fusese de 
altfel toată dimineaţa. Angela clătină din cap în chip de 
răspuns. 

— Pari cam întoarsă, remarcă el zâmbind blând. 

Ea își puse ochelarii de soare. 

— Este inevitabil prima oară, continuă el. Aici văd cele 
mai grele cazuri înainte de a le opera. Trahom este din 
nefericire o boală foarte curentă în toate ţările deşertului 
și este foarte dificil să previi acest virus la beduini. Sunt 
nomazi, se mişcă dintr-un loc într-altul constant şi nu vin 
să fie îngrijiţi decât când răul este foarte avansat... Îmi dau 
seama că trebuie să fie traumatizant să vezi atâtea cazuri 
de acest gen într-un minimum de timp. 

— Oh, m-am ocupat deja de cazuri de trahom și am 
văzut situaţii mai îngrozitoare decât cele pe care le aveţi 
aici. 

— Mi-am dat seama, draga mea. Nici nu știi ce minunat 
este să lucrezi cu cineva ca tine, în care poţi să ai deplină 
încredere. 

— Dar ar trebui o echipă întreagă pentru a se ocupa de 
toţi aceşti pacienţi! 


80 DOROTHY RYDER 


— Sunt de acord cu tine, dar din doi asistenţi pe care îi 
aveam, unul este bolnav și altul este plecat. 

— Deci, ai recurs la acest tertip făcându-mă să vin aici, 
știind că agenţia n-ar fi acceptat așa ceva! Mai mult, am 
îndeplinit cel puţin sarcinile a două persoane! 

Jean-Louis Joudet roși ușor și dădu pe spate meșa 
brunetă cu un gest puţin nervos, dar nu încercă să se 
justifice. 

— Mi-ai fost de un mare ajutor, spuse el simplu. Dar, 
haidem. Credeam că ţi-e foame. Există o cafenea foarte 
decentă mai jos, unde am putea prânzi. Cred că pregătesc 
mâncare tunisiană, dar vor putea să-ți prepare o friptură 
dacă preferi. 

— O să iau acelaşi lucru ca tine. 

Două minute mai târziu, stăteau la masă în micuța 
cafenea şi Jean-Louis comanda două porţii de cușcuș. 
Așteptând să fie serviţi. Angela se uită în jur: în afară de 
un cuplu de turiști în vârstă, era singura femeie din toată 
cafeneaua! Imediat sosi și mâncarea şi o gustară în 
tăcere. 

— Nu mi-aş fi închipuit niciodată că se poate mânca atât 
de bine într-o cafenea obişnuită, spuse Angela, înghițind 
o ultimă îmbucătură. Ce regal! Mă simt așa de bine. 

— Întotdeauna trebuie să mergi acolo unde merg 
oamenii din apropiere și n-o să fii dezamăgită, îi explică 
el privind-o cum se întindea ca o pisicuţă. Totuși, singură, 
n-ai putea veni aici. Ar trebui să mergi într-un hotel de 

turiști unde ti se servește un munte de griş însoţit de o 
vagă bucată de carne și câteva legume fade sub numele de 
CUȘCuȘ! 

— Cred că nu vorbești serios! Am călătorit mult singură 
și mă Simt aici perfect în siguranță. Aș putea de altfel să 
mă plimb și să vizitez orașul până când vei fi gata de 
plecare, adăugă ea cu un mic zâmbet. 

— Dar avem o treabă de făcut. 

— Tu ai treabă, îl corectă ea. Este ora trei. Am venit să te 
ajut în această dimineață și am muncit fără întrerupere 
aproape cinci ore pe căldura asta, și consider că este 
suficient. 

— Credeam că asta te-ar interesa. 

— Oh, da! Acestea fiind zise, cinci ore îngrijiri non stop 
este foarte mult și gândeşte-te că va trebui să mă ocup de 
Aysha la întoarcere, muncă pentru care cred că am fost 
angajată, asta printre altele... 

— Dar mi se pare că te-am auzit spunând că Aysha 
nu-ți dă prea mult de lucru... Mă rog, du-te și vizitează 
orașul, dacă asta îţi surâde. Și ne întâlnim aici peste o oră, 
așa n-o să ai timp să intri în Medina singură. 

— Medina? 

Fl oftă întristat înainte de a chema un chelner. După o 
scurtă discuţie, acesta veni cu o hartă turistică a orașului 
Soussa. 

— Bun. Noi suntem aici, explică Jean-Louis arătând cu 
degetul pe hartă. Poţi să te duci în bazar și s-o iei pe aleea 

cu mirodenii — acolo vei găsi toate tarabele pe care le vrei 
și nu vei fi prea inoportună. Singurul lucru este să știi să 
rămâi pe poziţie și să spui nu. Să nu eziţi niciodată, altfel 
te vei trezi cu o mie de lucruri inutile pentru care vei plăti 
un preţ scump. 

— Să ştii că pot fi foarte fermă când vreau. 

Dar Jean-Louis nu zâmbi, dimpotrivă, părea neliniștit. 

— Fii foarte atentă, totuși. Acei oameni sunt foarte 
amabili, dar unii dintre ei suferă de mizerie! Aceia locuiesc 
într-un cartier al orașului și se agaţă de bogatii care nu 
vorbesc araba. 

— În acest caz, nu riscă să mă enerveze! conchise ea 
râzând. 

Jean-Louis urmări linia zveltă a picioarelor ei puse în 
valoare de blugii mulaţi. Ea purta o bluză bleu, foarte 
simplă și o poșetă pe umăr, din piele roșie, unde își ţinea 
actele. Păru îi era strâns la spate. Era cu adevărat 
fermecătoare. 

— Hai, insistă el, dacă mergi cu mine acum, mai încolo 
o să-ţi arăt bazarul şi cartierul arab. 

— Nu va fi timp! Am promis că cumpăr mirodenii 
pentru Vassila și oricum n-am chef să fac cumpărături cu 
un bărbat care se plictiseşte lângă mine. Îmi închipui că 
ești ca Dermot și detești să umbli prin magazine. 

— Aici, nu te înșeli prea mult. Bun, deci să fii aici într-o 
oră. Dacă vezi dulciuri și prăjituri tunisiene, poţi cumpăra 
pentru Aysha. Le adoră. 

Apoi plecă și Angela se simţi singură în cafeneaua 
pustie. Așa că se ridică, își puse ochelarii de soare pentru 
a înfrunta exteriorul și plecă la rândul ei. Intră în curând 
într-un labirint de străduțe pline la tot pasul de comori, 
tăvi de aramă fin cizelate, ceramică sublimă, covoare de 
lână în culori vii şi alte minunăţii. 

Angela era fascinată. Toată această animaţie în ciuda 
căldurii, strigătele vânzătorilor lăudându-și mărfurile în 
acea limbă rapidă și expresivă pe care n-o înţelegea... 
După ce găsise toate mirodeniile pe care le voia şi se 
înzestrase cu un cocoșel din ceramică, la fel ca cel pe 
care-l văzuse la Bizerta, se opri încântată în faţa unei 
prăvălii unde erau etalate dulciuri și cumpără două 
pachete mari pentru Aysha. 

Apoi își reluă mersul prin bazar, traversă o veritabilă 
peşteră a lui Ali Baba gemând de covoare, caftane 
colorate și multe djebalale și se trezi curând într-o alee 
umbrită care dădea spre zidurile Medinei. 

Capre costelive umblau pe cărarea prăfuită, femei 
bătrâne în veşminte negre, aşezate în faţa tindelor cu 
pereţi coşcoviţi, cu copii mici pe genunchi, o priveau 
trecând fără să spună nimic. Era o altă lume. 

O fetiță cu părul încâlcit și o mutră tristă se apropie de 
tânără. Angela îi zâmbi şi-i dădu o prăjiturică pe care 
copilul o luă și începu s-o mănânce cu lăcomie. Cuprinsă 
de milă, Angela îi mai dădu una. Fetiţa se uită pe furiș în 

spate, ca și cum se temea să nu i se fure prada, apoi plecă 
în fugă să se ascundă după una dintre femeile impasibile. 

Brusc, patru băieţi mai mari țâşniră nu se ştie de unde 
și o încercuriră pe tânără cerând dulciuri și ţigări. 
Străduindu-se să-și păstreze un zâmbet încrezător, Angela 
dădu câte o prăjitură fiecăruia. Dar imediat alți doi băieți 
se apropiară și fete ieșiră din case. 

— Tigări! insistă unul dintre băieţi. 

Drept răspuns, tânăra vâri mâna în sacoșa cu dulciuri, 
luă o mână şi o zvârli cât de departe putu. Urmă o 
îngrămădeală îngrozitoare, atrăgând din ce în ce mai 
mulți copii, care o înconjurară din toate părțile. 

Angela simţi cum o cuprinde panica. Încercă să respire 
cât mai calm, să raționeze, să-şi închipuie că nu trăia un 
coșmar... Apoi, aruncă o privire disperată spre acele femei 
nemișcate care asistau la spectacol fără a reacţiona și asta 
o făcu s-o apuce greața. 

Acum, era înghesuită, mâini i se agăţau de poşetă. Cu 
un gest febril, aruncă cele două sacoşe de dulciuri în 
mulțime și, profitând de o clipă de neatentie, se degajă și 
plecă alergând în direcţia bazarului. 

O blestemată pietricică în sandală o supuse la tortură, 
dar îi era prea frică să se oprească și alergă gata să-și piardă 
răsuflarea. Doi adolescenţi în bluzoane de piele o prinseră 
şi deveniră insistenti. Îngrozită, Angela îi respinse cu 
brutalitate, fugi cu capul plecat spre bazarul cel mai 
apropiat... şi căzu în brațele unui bărbat în robă albă. 

În culmea panicii, se smulse dând înapoi și coșul îi căzu 
la pământ. Deja, unul dintre adolescenţi îl lua când o voce 
care părea venită din cer îl reţinu. Atunci, băieţii dădură 
înapoi, docili dintr-o dată, ceata de copii care-i însoțea 
dispăru ca prin farmec în case și curând locul fu pustiu. 

Doctorul Youssef Joudet dădu un ordin scurt. Imediat, 
băiatul cel mai apropiat se aplecă pentru a ridica 
respectuos coșul pe care i-l întinse Angelei. Acum zâmbea 
ca pentru a șterge scena precedentă. 

— Nu ştiam că este a dumneavoastră, efendi, spuse el 
înainte să dispară. 

— Ce inconștienţă! exclamă Jean-Louis, încă furios. 
Doar ţi-am spus destul de clar să eviti acest cartier! Este o 
nebunie! 

— Pe de o parte, nu mă aşteptam să fiu atacată fiindcă 
am dat o prăjiturică unei fetițe, pe de altă parte n-am făcut 
expres ca să ajung în acest cartier, am ajuns din 
întâmplare. Îţi mulţumesc pentru ajutorul dat. 

Debitase toate acestea cu o voce dură, impersonală, și 
văzu că el părea să se calmeze treptat. 

— Dar cum m-ai găsit? 

— O tânără încântătoare, blondă, cu un aer angelic pe care 
orice bărbat de aici ar visa s-o posede, plimbându-se singură 
prin bazar, nu trece neobservată! exclamă Jean-Louis râzând. 
N-a trebuit decât să întreb „femeia blondă“ ca ei să-mi arate 
drumul cu entuziasm. Angela se înroși din cauza 
complimentului. 

— Bun, la clinică, totul s-a aranjat, putem să plecăm la 
Sidi. Va trebui să mă întorc la Tunis după cină, dar avem 
încă o oră în faţa noastră pentru a ne plimba puţin... chiar 
dacă nu vom face decât să mai cumpărăm câteva prăjituri! 

— De acord, aprobă Angela cu un zâmbet timid. Aș vrea 
să cumpăr și o djebala pentru fratele meu. În curând, este 
aniversarea lui. 

Jean-Louis o conduse prin bazarul animat până la o 
mică dugheană unde erau înșirate țesături minunate. În 
timp ce ea alegea o djebala albastră, Jean-Louis cotrobăi și 
scoase un vraf de veșminte mai curând informe, dar croite 
dintr-o mătase somptuoasă. Selecţionă trei mătăsuri, una 
verde crud și crem, o alta albă și ultima roz pal și auriu. 

— Ce minunat este acest loc! se extazie Angela. Sunt 
atâtea lucruri încât ar trebui să revin... mă rog, dacă 
rămân suficient timp. 

— O vom opera pe Aysha în patru zile. Va trebui să 
rămâi aici încă zece zile. Astfel, vei avea timp să-ți revii 
după această zi de sclavie, adăugă el cu o licărire de ironie 
în ochi. Chiar riști să mori de plictiseală cu putina treabă 
pe care o vei avea de făcut. 

Angela simţi cum i se îmbujorează obrajii în timp ce el 
continua. 

— O să trebuiască să absentez înaintea operaţiei, dar 
vreau ca până atunci s-o faci pe Aysha fericită şi calmă. 

Acum zâmbea și Angela nu se putu împiedica să nu 
zâmbească la rândul ei. În piept, inima îi bătea mai 
repede. Era atât de atrăgător! 

— Şi asta este o adevărată muncă, recunoscu el. Aysha 
este traumatizată la gândul că tatăl ei a trecut pe lângă 
moarte și ceea ce i s-a întâmplat îi reamintește acea zi 
groaznică. Acum poate înota în piscină și când mă voi 
întoarce, o s-o ducem la plimbare cu calul pe plajă... Tu 
călăreşti, nu-i așa? 

— În principiu, reușesc să mă ţin în șa, da! 

— Foarte bine. Atunci, mâine te poţi duce să te 
bronzezi pe plajă ca să devii la fel de neagră ca Aysha. 

— Nu mă bronzez foarte tare şi statul la soare mă 
plictiseşte, dacă ai nevoie de ajutorul meu, voi fi 
mulţumită să revin la Soussa. 

— N-ai suferit suficient? 

Zâmbi triumfător. 

— De fapt, există un oarecare număr de cazuri la care 
vreau să mă asiști, continuă el, reluându-și aerul 
profesional. Trei operaţii de trahom cronic grav. 

Angela clătină din cap cu solemnitate. Dacă ar ști câţi 
soldaţi și experți în petrol atinși de acest virus, îngrijise ea! 
Dar nu spuse nimic și-l ascultă perorând pe un ton 
profesional. 

— Uneori, în stadiile primare, se poate trata cu 
antibiotice, dar când se formează sub pleoape granule 
mari ca niște grăuncioare și acestea cauzează ulceraţii, 
este infecțios și trebuie operat. 

— Ce vrei, virusul Bedsonia se comportă ca o bacterie! 
exclamă Angela râzând pe sub mustață. 

— Atins! recunoscu Jean-Louis. 

— Dar totuși, n-ai de gând să-i operezi în acea clinică? 
întrebă tânăra, îngrozită la această idee. 

— Nu, liniştește-te, asta se va petrece la Tunis, în cel 
mai bun spital și vei fi invitata mea de onoare. 

— Foarte bine. Și ce mai face hoţul nostru de cămile? 

— N-o să crezi că este bine! Fizic, a scăpat perfect de 
belea, dar ceea ce-l îngrijorează acum este poliţia, fiindcă 
s-a dovedit că el este hoţul. Bietul de el, n-aş vrea să fiu în 
pielea lui... Mă îndoiesc că ne poartă recunoștință eternă, 
dar nu-l puteam lăsa în starea aceea! 

— Ai făcut ce era necesar. 

— Datorită ajutorului tău neprețuit, preciză Jean-Louis. 

Angela simţi brusc cum pulsul i se accelerează. În acea 
secundă, ar fi putut să-i ceară orice... 


Angela îl privi pe Jean-Louis urcând încet scara de la 
Sidi Bou Said, foarte în largul lui în djebalaua albă și 
amplă, în timp ce Aysha alerga în întâmpinarea lor. 

— Mama mi-a spus că pot să înot! strigă ea, surescitată. 
Vii să faci baie cu noi? 

— Trebuie să mă întorc la Tunis, diseară, îi spuse el. 

Părea contrariat de această idee. 

— Oh, te rog... 

— Trebuie să merg, repetă Jean-Louis. Și poimâine, 
Angela va veni la Tunis să mă ajute la blocul operator. 
Datorită ei, voi putea veni aici mai repede și vom face o 
plimbare pe cal. De acord? 

Aparent, nu avea intenţia să-i anunţe cea de-a doua 
operaţie a ei și Angela îi fu recunoscătoare: la ce bun s-o 
înspăimânte dinainte? 

— O să ne distrăm bine în apă, spuse ea, surprinsă de 
valul de tandreţe pe care-l simțea pentru fetiță. Puteam 
face baie în mare? 

— Nu. 

— De ce nu? Apa nu este așa curată? Este plină de 
rechini? întrebă Angela râzând. 

— Ce gen de costum de baie ai? o întrebă el. 

— Un bikini, ceea ce este normal, răspunse ea roșindu-se. 

— Nu ai un costum întreg? 

— Nu, de ce? 

— Atunci, te vei mulțumi cu piscina. Mi-e teamă că 
mişună cam mulţi rechini prin împrejurimi. 

— Dar sunt sigură că o mulțime de oameni fac baie în 
mare, ripostă tânăra în defensivă. 

— Când mă voi întoarce, ne vom putea duce să facem 
baie — îţi promit. Dar nu înainte. 

Se aflau în prezent singuri pe culoar. Aysha se grăbise 
pe terasă, să-şi anunțe mama că va putea călări în curând. 
Jean-Louis o privi pe Angela cu un aer grav. 

— Nu este cazul să mă priveşti așa, spuse el. Știu că mă 
găsești cam demodat, dar gândește-te că nu suntem în 
Anglia sau în Franţa, aici. Şi te asigur, este mai bine să 
nu-l tentezi pe diavol, cum se spune, expunându-te pe 
jumătate goală pe plajă. 

— S-ar spune că, pentru tine, faptul atât de natural de a 
înota devine indecent. Mă rog, dacă tii, mă voi rezuma la 
piscină, pentru a nu risca să provoc neplăceri familiei Ben 
Ksar. 

Atunci, el se aplecă spre ea, își strecură mâinile în 
părul ei bogat și-și cufundă privirea arzătoare într-a ei. 
Angela nu mai respira şi se lăsă sărutată tandru pe frunte. 

— Trupul unei femei trebuie să fie adorat, venerat în 
pace și frumusețe, pentru plăcerea totală a celor doi 
amanti... nu trebuie niciodată pângărit de privirile 
senzuale ale oamenilor vulgari. Când o să fii îndrăgostită, 
Angela, o să știi... și poate vei suferi un pic. 

Apoi îi dădu drumul și-i puse coșul în braţe. 

— Du-te s-o găsești pe Vassila să-i dai mirodeniile, 
înainte ca toată casa să-mi sară în cap! spuse el, înainte 
de a se înclina într-o reverență ușor ironică și a face 
stânga-mprejur. 

Când, o oră mai târziu, după ce făcuse un duș și se 
schimbase, Angela se duse pe terasă, Aysha dansa 
îmbrăcată într-un haik de bumbac ușor, galben auriu. 

— Mama a spus că astă-seară femeile vor fi îmbrăcate 
berber și deci şi eu! 

Cu obrajii roșii de încântare, fetiţa ridică un picior 
pentru a-i arăta prietenei ei mai mari brățările de aur pe 
care le purta la glezne, inelele ornate cu pietre preţioase 
care îi împodobeau degetele mari de la picioare și 
sandalele fine din piele împletită. 

— Arăt foarte banal pe lângă tine! îi spuse Angela, care 
era îmbrăcată într-o rochie de mătase bleu foarte simplă. 

— Jean-Louis nu crede că poate fi aici astă-seară! Ar fi 
trebuit să se ducă ieri la Tunis, s-o vadă pe maică-sa şi pe 
ceilalţi. Se pare că mama lui era furioasă. 

— Va pleca după cină. 

— Găsesc asta trist, spuse Aysha cu un aer grav. Când va 
trebui să mă mărit, aș vrea mai întâi să-mi văd viitorul soţ 
ca să mă îndrăgostesc de el, așa cum a fost la mama și la 
tata. Dar tu, ești îndrăgostită, Angela? 

— Nu, răspunse aceasta puţin cam prea repede. 

Ar fi vrut să știe mai multe, dar Aysha auzi invitaţii 
sosind şi alergă în întâmpinarea lor. Angela rămase 
gânditoare. Așa deci, se voia ca Jean-Louis să se însoare cu 
acea fată din Tunis și el părea să întârzie momentul 
fatidic. 

„Ce ființă ciudată, împărțită între două culturi“ gândi 
tânăra. Aici, în djebala de mare senior și la Londra, 
sărutând-o pe gură ca seducătorul francez care era! 

Spre marea ei ușurare, Jean-Louis nu povesti despre 
întâmplarea cu copiii din Medina, în timpul cinei și nu 
păru să vorbească decât dacă era necesar. Ca și prima 
oară, fu prezentată drept o prietenă a familiei și nici o 
secundă nu se făcu aluzie la atentatul ratat. 

Angela tocmai se gândea la clinica ultramodernă din 
Londra în care va fi obligată să se reintegreze într-un viitor 
relativ apropiat, ceea ce îi părea de neînchipuit, simțindu-se 
la mii de ani lumină, când dintr-o dată, își dădu seama că 
Jean-Louis o privea cu o intensitate și o emoție care o 
tulbură. Zâmbi pentru a-și ascunde melancolia și el își 
întoarse ochii. 

Când se servi cafeaua, el se scuză și plecă rapid. Două 
secunde mai târziu, Mohamed o anunţa pe Angela că este 
chemată la telefon. O conduse în biroul mic și avu 
surpriza să-l vadă pe Jean-Louis acolo! 

— Tineam Să-ţi mulțumesc și să-ți spun la revedere, 
spuse el luându-i mâna. Dacă ai ști... 

Dar nu-și termină fraza. Angela îl privea fix, fără să 
spună nimic. Imediat, frumoșii ei ochi verzi se umeziră de 
lacrimi şi simţi cum buzele îi tremură. Faptul că ştia că se 
ducea s-o întâlnească pe viitoarea lui soţie o făcea să 
sufere cum nu şi-ar fi imaginat vreodată. 

Se priviră un lung moment în tăcere, în penumbra 
încăperii. „Fără îndoială, nu mă iubeşte cum mi-aş dori să 
fiu iubită, dar mă dorește“ gândi ea cu un amestec de 
triumf și amărăciune. În cele din urmă, o trase spre el și 
o sărută cu pasiune, așteptând de la ea promisiunea pe 
care nu îndrăznea să i-o ceară. Buzele lui pline erau 
fierbinţi și ochii negri arzători. Ea se lipi de el, incapabilă 
să reziste la forța chemării lui, incapabilă să reziste la 
puterea subtilă a mângăâierilor lui... 

— Nu, murmură ea dintr-o dată. N-ai dreptul să faci asta. 

Perplex, Jean-Louis avu o mișcare de recul. 

— Credeam... Nu, nu este important. De altfel, nimic 
nu poate fi important cu tine. 

Scoase un râs lipsit de veselie. 

— De fapt, pot pleca liniștit, nici un rechin de aici nu va 
îndrăzni să te atingă! Dar în ciuda răcelii tale, nu mă vei 
uita, Angela. Trupul tău te-a trădat. 

Înainte să poată răspunde, plecase, lăsând o femeie 
derutată şi cu mândria rănită în același timp. Cum putuse 
să încerce s-o seducă un bărbat ca el, care era pe punctul 
de a se căsători cu o altă femeie? Și totuși, pasiunea cu 
care o sărutase nu era sinceră? 

Soneria telefonului ţârâi, smulgând-o brusc din visare. 
Din reflex, ridică receptorul. 

— Alo? spuse o voce curios de familiară și prietenoasă. 
Aș vrea să vorbesc cu Jean-Louis Joudet. Mi s-a spus de la 
Tunis că ar trebui să fie la Sidi. 

— Tocmai a plecat la Tunis. Dar lăsaţi vreun mesaj 
pentru cazul când ar telefona aici? 

— Da. Spuneţi-i că Shane Wisconsin este în Tunisia... 

— Ah, ce vă mai face piciorul, domnule Wisconsin? 

— Asta era! Îmi spuneam eu că recunosc această voce... 
superba blondă de la clinică! Ce faci acolo? 

— Sunt domnișoara Menzies, într-adevăr! Sunt aici să 
mă ocup de micuța Ben Ksar. 

— Are noroc! Mă rog, ca să-ți spun de-a dreptul, mi se 
acrise să fiu înţepenit la Londra și aveam chef să-l 
întâlnesc pe Jean-Louis și pe dumneata ca să dibuim 
câteva localuri de noapte împreună. 

— Cu piciorul în ghips? Ar trebui să te odihnești. 

— Dar sunt foarte bine, mai bine decât se credea. O să 
mi se facă o radiografie peste șase săptămâni și până 
atunci n-aveam chef să fiu urmărit de acea bandă de 
paparazzi care bântuie prin frumoasele cartiere ale 
Londrei. 

— Şi firele de la operaţie? Nu le-au scos pe toate? 

— Nu, dar mă gândeam să vin să te văd pentru a face 
cele necesare. 

— Dar nu mă ocup totuși de o casă de convalescenţă! 
Şi dacă nu eram aici? 

— Ştiam că vei fi. Fata de la receptie s-a arătat foarte, 
foarte cooperantă. 

— Îmi pare rău, dar va trebui să-i ceri doctorului Joudet să-ți 
aranjeze ceva la Tunis. Nu sunt echipată pentru asta aici... 

Apoi închise telefonul. Toţi acești oameni prea siguri 
de ei, era enervant! 

— Ai stat mult la telefon, îi spuse Aysha când se alătură 
celorlalți de pe terasă. 

— Sst, sst, curioaso! o admonestă mama ei cu blândeţe. 

— Oh, nu este nimic indiscret. Era Shane Wisconsin, 
care voia să vorbească și cu Jean-Louis și cu mine. M-am 
ocupat de el la Londra. 

Unul dintre invitaţi o privi cu gura căscată. 

— Shane Wisconsin? Vreţi să spuneţi marele Shane 
Wisconsin? 

Angela încuviință din cap. 

— N-aţi putea aranja ceva ca să-l întâlnesc? Ar fi 
formidabil. Dacă aţi ști, este idolul meu dintotdeauna! 

Tânăra se uită jenată spre Vassila, care-i făcu semn să 
accepte. „În fond, dacă sună din nou, se gândi Angela, o 
să le fac legătura. Nu mă deranjează prea tare...“ 


Capitolul 6 


— Vezi? spuse Aysha foarte exaltată când Angela punea 
ziarul jos. 

— Văd o fotografie, da, dar nu pot citi araba. 

— Şi ce dacă? Totuși, este Shane Wisconsin! Tu ai 
norocul să-l cunoşti, Angela. 

— Ascultă, nu pentru că l-am îngrijit a doua zi după 
accident înseamnă că-l cunosc! Şi când oamenii sunt 
bolnavi sau suferinzi, nu sunt ca în viaţa de fiecare zi, să 
știi. Cum aş putea să știu dacă cineva este un om 
cumsecade sau nu? Este adevărat că face o figură 
frumoasă în fotografie. Dar nu poți judeca după asta. 

Vassila o aprobă cu căldură. 

— Totuşi, spuse ea, cred că-l cunoști mai bine decât vrei 
să recunoști. Eşti prea modestă, Angela. Domnul 
Wisconsin te-a sunat la telefon, dar erai în piscină. 

— Când asta? se miră tânăra. 

— Aveam de gând să-ţi spun, dar Aysha nu m-a lăsat să 
scot un cuvânt. Mă rog, i-am cerut lui Mohamed să-l 
recheme pentru a-l invita mâine la prânz. 

Aysha scose un țipăt de bucurie şi fugi să anunţe vestea 
cea bună numeroaselor ei animale din pluș și păpușilor. 

— Mâine, trebuie să mă duc la Tunis să-l ajut pe Jean- 
Louis. 

— Schimbare de program, dragă Angela. El ar vrea să-l 
ajuţi în ziua următoare şi să ai un pic de timp să vezi 
oraşul înaintea operaţiei Ayshei. Vei putea rămâne acolo 
cu fratele tău, care trebuie să vină cu afaceri și să te întorci 
cu Jean-Louis și un anestezist, împreună cu echipamentul 
de care veţi avea nevoie. 

Zâmbi cu tandrete. 

— Micuța mea Aysha... Te iubește și are deplină 
încredere în voi doi, și soțul meu mi-a promis să facă totul 
conform ordinelor lui Jean-Louis. 

— Dermot știe că voi fi la Tunis? 

— Totul este aranjat. 

Angela avu senzaţia vag neplăcută să constate că încă o 
dată totul fusese organizat fără să fie întrebată. 

— Aş putea rămâne la Tunis singură. Dermot n-are 
motiv să mă protejeze. 

— Va fi şi Karl acolo și tu nu trebuie să fii singură 
într-un Oraş mare. 

— Nu-i nevoie să fiu aici când va veni domnul 
Wisconsin. Vei putea să-l saluţi din partea mea, eu 
într-adevăr nu-l cunosc şi asta nu mă tentează deloc! 
În schimb, sper că Aysha nu se va înnebuni prea tare 
după el! 

— El ţine mortiş să te vadă, spuse Vassila râzând și nu a 
acceptat invitaţia decât cu această condiție. 

Angela se strădui să nu-și arate prea tare nemulțumiea. 
Deci, n-avea ce face, va fi obligată să-l revadă pe acest ins 
prea plin de sine și sigur pe așa-zisul lui farmec! 

— Pare amabil, insistă Vassila. Când a aflat că trebuie să 
pleci la Tunis după prânz, a insistat să te ducă. Vei lua ceaiul 
cu el la hotelul lui și vei putea să te răcorești după călătorie; 
înainte, va avea loc o ședință foto cu presa, dar nu va dura 
mult. 

— Se pare că n-am de ales, murmură Angela. 

— Voi invita persoanele care au fost aici în cealaltă 
seară. Ce vrei, noi femeile suntem cele care aranjăm 
lucrurile și toate acestea pentru ca bărbaţii să vorbească 
despre mașini tot timpul mesei și să ne ignore! 

Zâmbi fin. 

— Mă rog, ei n-ar putea face nimic fără noi... 

— Încep să-mi dau seama că femeile au aici mai multă 
putere decât pare la prima vedere, remarcă Angela. 

— O femeie inteligentă îl va face întotdeauna pe soțul 
ei să creadă că este singurul care decide totul când de fapt 
ea este cea care conduce problemele familiale și 

domestice. Așa, toată lumea este mulţumită. Ca să 
revenim la domnul Wisconsin, cred că vei fi în siguranță 
cu el. 

— El? Are o reputatie teribilă de afemeiat! 

— De ce teribilă? Este mai bine pentru o femeie să se 
mărite cu un bărbat cu experiență. 

— Şi de unde să ştie asta femeia, dacă nu fac dragoste 
împreună înainte de a se căsători? întrebă Angela pe 
șleau. 

— Oh, nu! exclamă Vassila, puţin şocată. Acesta este 
motivul pentru care te căsătorești foarte devreme, pentru 
ca acest gen de lucru să nu se întâmple, adăugă ea 
zâmbind. Mica mea Aysha va fi dorită de la pubertate și va 
trebui protejată. 

— Pentru asta vrei s-o trimiti la o școală în Elveţia? 

— Va învăţa o grămadă de lucruri și va întâlni mult 
tineret din alte ţări, i se va deschide mintea, în loc să se 
îndoape toată ziua cu prăjituri cu miere. 

— Va putea și să călătorească în timpul vacantelor. 

— Când Jean-Louis se va căsători, sper să ne ajute în 
acest sens. Este un bărbat cosmopolit, dar ar fi trebuit să 
se însoare de multă vreme. 

Vassila oftă. 

— Tensiunile familiale au întârziat acest moment, dar el 
spune că va trebui să ia o decizie în curând. 

— Şi a venit momentul pentru asta? se interesă Angela, 
al cărui gât devenise îngrozitor de uscat. 

— Când este singur sau nu se simte observat, are un 
zâmbet... cum să spun? Un zâmbet pe care l-am remarcat 
deja la bărbaţii profund îndrăgostiți și aproape gata să se 
hotărască. 

— Poţi să te îndrăgostești în cazul căsătoriilor aranjate? 

— Este cazul meu, spuse Vassila cu simplitate. L-am 
iubit pe soţul meu de la prima vedere și de atunci suntem 
fericiţi. Fusese ales pentru mine, dar aș fi putut să refuz. 

— Dar dacă am înţeles bine, sora lui Jean-Louis, de 
exemplu, va fi forțată să se mărite împotriva voinţei sale! 

— Cred că ar trebui să se mărite cu bărbatul care a fost 
ales pentru ea, spuse Vassila gânditoare. Este amabil și 
bogat și-i va da mulţi copii și precis mai multă libertate 
decât lasă majoritatea bărbaţilor soțiilor lor. 


Biata Yasmin, se gândea Angela în timp ce se schimba 
pentru masa de prânz. Avea cea mai mică șansă de 
fericire? Prin fereastra larg deschisă, văzu în depărtare 
beduini cocoțaţi pe cămilele lor, urmaţi de copii pe spate 
de măgar, de-a lungul plajei de după grădină. Ce tară 
stranie, plină de contraste, de frumuseţe și mizerie, de 
demnitate și violenţă, ca în cealaltă zi copiii din Medina. 
O ţară de tradiţie și datorie totodată, în care ea nu-și avea 
locul. Jean-Louis o sărutase, o dorise, dar nu-și va lua 
docil o nevastă de aici? 

Să se întoarcă în Anglia, să plece înainte de a-și pierde 
capul... iată marea hotărâre pe care urma s-o ia Angela 
îndreptându-se spre patio central. 

— Nu arăţi bine, remarcă Aysha, care era deja acolo. 
Din cauza soarelui? 

— Trebuie să mă fi expus prea mult, răspunse tânăra, 
mulțumită că găsise o scuză. 

— Imediat după siestă, vom merge să ne plimbăm pe 
plajă și bineînțeles Mohamed va veni cu noi! 

„Bineînţeles, Mohamed va veni cu noi“ repetă Angela 
în sine. Cum ar fi putut fi altfel? Avu dintr-o dată viziunea 
haremurilor păzite de trupe de eunuci al căror singur 
motiv de a fi era protejarea virtuţii femeilor. Brusc își 
imagină că făcea parte dintr-un harem... Trebuia să plece, 
să fugă de magia acestei ţări, altfel nu risca să-și piardă 
independenţa pentru totdeauna? 

Atacând un vraf de clătite delicioase unse cu ouă, sub 
ochiul amuzat al micii Aysha, Angela se lăsă pradă unei 
reverii profunde. Era cald, și cântecul monoton al 
muezinului i se păru teribil de trist și de nostalgic. 

În depărtare, marea strălucea, mai albastră ca 
niciodată, de un albastru la fel de intens ca ochii lui 
Jean-Louis. Inevitabil, Angela se întrebă ce făcea el în 
acel moment. Poate prânzea între patru ochi cu femeia 
care-i era destinată? Poate chiar era pe cale s-o ceară în 
căsătorie? Cu o mușcătură furioasă, își termină 
clătita... 

Ziua se scurgea încet. După siesta Ayshei, se duseră pe 
plajă escortate de Mohamed, cum era de așteptat. Angelei 
i-ar fi plăcut să se descalțe, să simtă sub tălpi nisipul 
fierbinte, apoi contactul rece al nisipului ud și după aceea 
să alerge în mare până la genunchi, în loc de-a face baie. 
Dar era imposibil. La fel cum era imposibil, astă-seară, să 
se plimbe pe plajă având drept martori doar luna și 
stelele. O pasăre într-o colivie aurită, iată ce era... 


Fără să vrea, Angela se trezi că se îmbracă pentru prânz 
cu o grijă extremă. Trebuie spus că Aysha, încântat la 
ideea de a-l vedea pe Shane Wisconsin, o încurajase din 
plin. Argumentele ei erau numeroase: pe de o parte, 
trebuia să facă un efort pentru acest eveniment 
excepțional și, pe de altă parte, invitaţii de obicei 
îmbrăcaţi în veșminte arabe, vor fi sigur, pentru această 
ocazie, îmbrăcaţi în Chanel sau Dior şi ea trebuia să fie la 
înălțime. 

Tânăra optă deci pentru o ţinută sobră şi elegantă: 
fustă amplă din mătase bleu turcoaz, bluză de un bleu 
mai deschis cu un decolteu cuminte, colierul de perle pe 
care i le oferise bunica și sandale împletite din piele. Era 
departe de a-ţi lua ochii, dar când îl văzu pe Shane, 
regretă că nu şi-a pus un sac de cartofi. 

— Bună, dragă! exclamă el, venind în întâmpinarea ei 
de cum intră în salon. 

— Bună ziua, domnule Wisconsin, răspunse ea 
întinzându-i politicos mâna. 

— „Domnule“! Spune-mi Shane, dragă. 

Se întoarse spre adunarea de convivi și arboră un 
zâmbet răvăşitor. 

— Ea mi-a salvat viaţa și în ciuda a orice, uită cum mă 
numesc! Nu este trist? 

Angela nu se putu împiedica să nu râdă. 

— Dacă-mi amintesc bine, te-am întâlnit mult după ce ai 
ieșit de la blocul operator și nu am făcut decât să te observ... 

— Da, dar este o amintire atât de scumpă inimii mele... 

— Mă rog, se pare că ţi-ai revenit bine după operaţie, 
remarcă Angela adoptând un aer foarte profesional. Sper 
că ai putut aranja cu spitalul să-ți scoată ultimele fire de 
la operaţie. 

Cu acestea, se întoarse intenţionat spre unul dintre 
invitați și văzu că în curând, spre marea ei uşurare, eroul 
zilei este înconjurat de admiratori nebuni după 
automobile. 

În timpul mesei organizată sub formă de bufet, Angelei 
nu-i fu deloc greu să-l evite, dar în momentul cafelei, el 
reuşi s-o ajungă în ciuda piciorului în ghips și a cârjelor 
și, foarte firesc, o luă de mână. Făcură câțiva pași 
împreună. 

— Aminteşte-ţi, te duc la Tunis, îi spuse el încet înainte 
de a-i lăsa mâna. 

Trebuia să recunoască, Shane era bărbat frumos, foarte 
atrăgător, fiindcă toate acele doamne îl priveau pe furiș și 
totuși, Angela se minuna că nu simţea nici cea mai mică 
emotie în timpul în care îi păstra mâna într-a lui. Inima și 
simțurile ei erau pentru totdeauna prizonierele lui Jean- 
Louis? 

În cele din urmă, invitaţii se retraseră, părăsindu-l cu 
regret pe marele alergător în cursele de mașini. Acesta 
acceptă cu politeţe invitaţiile lor, promise acelor domni 
să le arate în curând mașinile de curse pe care urma să le 
testeze în deșert... totul cu o astfel de amabilitate, încât 
Angela se întrebă o secundă dacă n-avea ideea de a se face 
sponsorizat de acești arabi bogaţi! 

Veni apoi momentul să plece. Condusă de un șofer în 
livrea, mașina sport galben citron și marcată cu culorile 
lui Shane veni să se oprească pompos în faţa casei. 

— În acest fel, nu vom trece neobservaţi la Tunis! 
exclamă Angela râzând înainte de a urca în faţă, în timp ce 
Shane era instalat confortabil în spate. 

Ea o sărută cu afecţiune pe mica Aysha care privea 
toate acestea cu invidie şi-i promise că se va întoarce 
repede cu Jean-Louis. 

— Şi la întoarcere, vom face o plimbare frumoasă pe 
cal, dar trebuie să-mi promiţi că n-o să te îndopi cu 
dulciuri în absenţa mea. Bine? 

— Ce părere ai de acest motor? întrebă Shane cu 
mândrie, de cum se aflară pe drum. 

— Îmi pare rău să te dezamăgesc, dar nu mă pricep 
deloc la mașini. 

— Recunoaște că este frumoasă, nu? A petrecut trei 
săptămâni în Antarctica, să se vadă cum suportă frigul, dar 
a mers trăsnet! 

Acum, cramponată pe locul ei, Angela se întreba cu 
groază dacă nu procedau la testul de viteză. Shane, de 
obicei atât de vorbăreţ și expansiv, era uimitor de calm. 
Poate că accidentul lui îl răvăşise mai tare decât se credea? 
Aruncă o privire în spate... ca să constate că el o privea fix! 
Inutil de spus că se grăbi să admire peisajul. 

— Ne laşi la hotelul Oasis și duci mașina la bază. Rămân 
la hotel astă-seară, ordonă Shane când traversau 
mahalalele Tunisului. 

— Stai la Oasis? întrebă Angela, întorcându-se să-l 
privească bănuitoare. Credeam că stai împreună cu 
echipa. 

Zâmbetul plin de subinţelesuri al şoferului o făcu să-și 
iasă din fire. Deci, acest om și toată echipa de mecanici 

care-l înconjurau pe Shane o să creadă că făcea parte din 
ultimele lui cuceriri de o noapte. 

Pe peronul lui Oasis, trei fotografi înarmaţi cu aparate 
și camere video îl așteptau pe star și nu-i lăsară o secundă 
de răgaz. Shane părea încântat. 

— Cine este ea? se interesă unul din cei doi arătând 
către Angela. Veniti, veniţi mai aproape! 

Tânăra înaintă încet și se opri la un metru de Shane. 

— Dar apropiaţi-vă! 

— De ce? N-am nimic a face cu Shane Wisconsin. 

— Ce importanţă are? Hai, doar o mică fotografie 
pentru a-mi face plăcere, insistă unul dintre fotografi 
împingând-o de-a dreptul în brațele alergătorului de 
curse, care o ţinu strâns ca să nu-i scape. 

Și atunci, bliţurile se declanșară. 

— Strânge-o mai aproape, Shane, fii mai tandru! 

Încurajat în acest mod, Shane sfârși prin a-și săruta 
tânăra pradă pe gură, spre marea fericire a fotografilor. 

— Nu ești decât un animal, strigă ea respingându-l cu 
violenţă. 

Brusc destabilizat, Shane își pierdu echilibrul și 
simțindu-se că este pe punctul de a cădea pe spate, se 
agăță speriat de fusta de mătase a Angelei. Zgomotul 
căderii lor atrase atenţia generală. După mutrele celor 
care căscau gura, spectacolul trebuie să fi fost foarte 
compromițător. Furioasă, tânăra se ridică demnă, 

netezindu-și poalele fustei, în timp ce Shane era ajutat să 
se pună pe picioare și i se dădură cârjele. Avu totuși 
bunul simţ să pară jenat. 

— Îmi pare rău, foarte rău, Angie. 

Angela îl privi fix — singurele persoane din lume care-i 
spuneau „Angie“ erau tatăl său, fratele și Patrick, pe care 
crezuse că-l iubeşte. 

— Să nu-mi mai adresezi nici un cuvânt! îi spuse ea cu 
duritate. 

— Hai, zâmbește puţin, altfel or să se amuze. 
Imaginează-ţi titlurile mari! Scenă de menaj la Tunis etc. 
Vino, să intrăm în hotel. 

Angela nu zâmbi, dar îl urmă docilă. Fără îndoială că 
avea dreptate și era mai bine să nu agraveze siuaţia. 

Trecură prin ușile de la Oasis, larg deschise pentru a-i 
întâmpina. Holul gemea de lume care aștepta pentru 
autografe. Angela încercă să dispară, dar Shane o tinu 
ferm de braţ. 

— Angie? Nici să nu te gândeşti! Ei te-au văzut, rățușca 
mea, şi chiar foarte bine, iar mâine vei fi în toate ziarele. 
Atunci, de ce să nu te destinzi și să vezi partea frumoasă a 
vieţii? Acum trebuie să rămâi cu mine. Asta aşteaptă ei. De 
altfel, dacă pleci acum, vor crede că te-ai urcat în 
apartamentul meu să te odihnești. Şi să nu-ţi închipui că 
vor merge să verifice! Nu vor să ştie că ai putea dormi 
singură astă-seară. Articolele lor sunt deja pregătite... 

O trecu un fior de gheaţă. 

— Chiar crezi că aș putea dormi cu tine? Mai bine aș 
dormi cu... o cămilă! Sunt sigură că ar avea maniere mai 
civilizate. 

Cu aceasta, ea zâmbi mulțimii și-și croi drum spre 
recepţie. 

— Pot să dau un telefon? întrebă ea cu voce tare. 

Imediat, recepționerul îi întinse telefonul. 

— Îmi aştept fratele, continuă tânăra, vorbind în 
continuare tare. Îmi puteți spune dacă Dermot Menzies a 
sosit? Împărțim un apartament. 

Omul scutură din cap. În prezent, atenţia generală era 
îndreptată asupra lor, Angela era conștientă și Shane 
părea furios. 

— Îmi puteţi da numărul de telefon al clinicii Habib? 
Sunt aici să-l asist pe marele chirurg tunisian Youssef 
Joudet și nu sunt sigură de aranjamente. 

Acum zâmbea, prefăcându-se că nu-și dă seama că 
ziariștii erau cu urechile ciulite. 

— Legătura dumneavoastră, doamnă. 

Angela râse ușor. 

— L-am însoţit pe domnul Wisconsin fiindcă doctorul 
Joudet dorește să-i scoată ultimele fire de sutură. Se pare 
că s-a restabilit minunat, dar riscă să aibă probleme 
serioase dacă se distrează acum să rupă rochiile 
asistentelor! 

Spunând toate acestea, avu satisfacția să vadă aerul 
perplex al celor doi ziariști, dar cel de al treilea nu părea 
impresionat câtuși de puţin de aceste noi informaţii. 

Apartamentul era imens, compus din două camere 
mobilate occidental și Angela se refugie mulțumită. După 
o baie regeneratoare, se schimbă și-și puse o rochie de 
coton cu dungulițe albastre și verzi, guler montant, apoi 
cobori în saloanele-patio ale hotelului pentru a-și aștepta 
fratele. Se temea să nu-l întâlnească pe Shane, dar spre 
marea ei uşurare văzu că era urcat cu scaunul rulant în 
apartamentul lui, situat în altă aripă. 

Înarmată cu o revistă, tânăra se instală deci într-un 
fotoliu la umbra unui palmier și comandă un ceai. Câteva 
minute mai târziu, un majordom cu fes şi livrea roșie cu 
auriu se apropia de ea. 

— Domnișoara Menzies? 

— Da. 

— Domnul Wisconsin ia ceaiul în apartamentul lui și 
cere să veniţi şi dumneavoastră la ceai. 

Angela adresă servitorului cel mai frumos zâmbet al ei. 

— Sunteţi amabil să-i mulțumiți și să-i spuneți că este 
imposibil pentru că îmi aştept fratele și un prieten? Voi 
bea ceai aici, vă rog, adăugă ea cu o voce fermă. 

Prea nerăbdătoare să-și vadă fratele, nu fu în stare să-și 
citească revista, așa că, tot sorbindu-și ceaiul, se amuză să 
privească acel du-te-vino al vizitatorilor, între terasă și hol. 

Un bărbat înalt, cu părul negru, se apleca spre o 
femeie subţirică, fermecătoare și minunat îmbrăcată. Ea 
părea foarte serioasă. Faţa bărbatului era ascunsă, dar 
după statură, nu putea fi vorba decât de Jean-Louis 
Joudet. 

Imediat, Angela se certă în sine — toţi bărbaţii cu 
constituţie atletică şi păr negru îi aminteau de Jean-Louis? 
Nu putea fi el. 

Totuşi, incapabilă să-și înfrângă curiozitatea, se ridică 
și se aproapie de pereche. Observă că femeia plângea. Nu 
părea să plângă de tristețe, ci mai curând de ușurare, ca 
după o mare emoție, poate chiar bucurie. Bărbatul se 
aplecă mai în faţă şi-i trecu un braţ în jurul umerilor ca 
pentru a o proteja, a o convinge că totul o să fie bine. 
Apoi O sărută tandru pe pleoape și pe obrajii strălucind 
de lacrimi. 

Angela se întoarse, nefiind în stare să suporte acest 
spectacol. N-avea chef să vadă faţa ascunsă a acestui 
bărbat. Nu, n-ar avea niciodată curajul să înfrunte faţa 
îndrăgostită a lui Jean-Louis... 

Ochii ei erau umezi de lacrimi când se duse să se 
aşeze. Angela simţise perfect comuniunea plină de 
căldură care domnea între cele două fiinţe și asta o făcea 
să sufere îngrozitor. În curând se vor căsători și, cine ştie, 
poate vor cunoaște în cursul zilelor o dragoste profundă 
și durabilă. 

Angela închise ochii — nu-și putea scoate din minte 
imaginea acestui bărbat aplecându-se tandru spre tânăra 
femeie, ca și cum proteja un copil de întuneric. Și ea, 
Angela, la ce avea dreptul? Consideraţie profesională din 
partea sa și puțin din prezenţa lui... 

— Angie! 

Tânăra își înălță capul. Dermot traversa holul cu pași 
mari spre ea și o sărută afectuos pe obraji. 

— Întepi! 

— Nu este comod să te razi în tabără. Dar există femei 
cărora le place mult acest stil, adăugă el făcând cu ochiul. 
În fond, unde este Shane? Am auzit că a sosit în compania 
unei blonde fermecătoare căreia aproape că i-a rupt 
rochia după cât se pare... 

Dermot redeveni serios şi-şi privi sora cu un aer grav. 

— Ce ai? Eşti bolnavă sau ce? 

Angela scutură din cap. 

— Nu sunt bolnavă, doar furioasă. A trebuit să 
călătoresc cu Shane și când am sosit, fotografii ne 
aşteptau pe picior de război. Crede-mă, dacă aș fi ştiut, aş 
fi refuzat să mă însoţească până la Tunis. 

Dermot fluieră ușor. 

— Așa deci, pentru ei, toate femeile sunt la picioarele 
acestui tip. Hmm, dacă aș pune mâna pe el, i-aș rupe și 
cel de-al doilea picior cu plăcere! 

— Ceea ce s-a întâmplat a fost accidental, să știi. A 
alunecat și s-a agăţat de ce a putut, bietul de el, explică 
Angela, pe care o îngrijora privirea ucigașă a fratelui său. 

Totuși, nu-i spuse că Shane o sărutase pe gură, ceea ce 
era de neiertat. 

— Acest tip are reputaţia de a le pune pe fete în situaţii 
compromițătoare pentru a le incolți să rămână cu el. 

— Nu te neliniști, am explicat foarte clar acelei mulțimi 
că mă aflam aici din motive profesionale, că n-am făcut 
decât să călătoresc cu el și că aşteptam sosirea ta. 

Ridică din umeri, mâhnită. 

— Evident, discursul meu n-a părut să-l impresioneze 
pe unul dintre ziariști și ştiu foarte bine că nu voi fi în 
stare să mă arăt la Sidi după acest incident. Vreau să mă 
întorc în Anglia. 

— Dar, biata mea dragă, toți ziariștii din Europa te vor 
aştepta la aeroport, dacă pleci acum! Hai, adăugă el 
râzând, ignoră-l regește, arată-te de gheaţă cum știi atât 
de bine s-o faci, Angie. Dintre prietenii mei ai îngheţat 
nu numai unul! Chiar Jean-Louis crede că ești de 
neatins. 

— De neatins? 

— Vorbeşte mult despre tine, dar cu oarecare reţinere, 
ca şi cum sentimentele lui sunt mai... nu ştiu, în orice caz, 
diferite faţă de cele pe care le poţi avea pentru o fată 
foarte drăguță. Mă rog, nu ştiu cu adevărat ce gândeşte 
despre căsătoriile mixte. Cunosc mulți care au reticente și 
nu le place să-şi incerce norocul. 

— În cazul lui ar fi imposibil, spuse ea gândindu-se la 
femeia pe care o văzuse în braţele lui Jean-Louis. 

— Asta vreau să-ţi spun. El a înţeles că te-ai închis 
într-un turn de fildeș și nu-l vrei... Păcat, este un bărbat 
bine! 

Angela nu se putu împiedica să nu zâmbească. Dragul, 
foarte dragul de Dermot! Nu ar putea niciodată să vadă ce 
se întâmplă chiar sub ochii lui! 

— Oamenii care lucrează împreună se îndrăgostesc rar 
unul de celălalt, să știi, Dermot. 

— Apropo, am un mesaj pentru tine. Va veni să te ia o 
mașină mâine la ora opt, deci ar fi mai bine să nu te culci 
prea târziu în această seară. Am putea mânca undeva și 
apoi să urcăm... 

Se întrerupse și ochii îi sclipiră de maliţie. 

— O să te duc să cinezi într-un restaurant bun nu 
departe de aici, nu mi-ar plăcea ca frumosul Shane să 
apară în calea mea! Și pentru astă-seară, nu te neliniști, o 
să fiu cavalerul tău care te va apăra și nu voi închide un 
ochi toată noaptea. 

Angela izbucni în râs. Era așa de fericită să se afle cu 
fratele ei. Mai mult, în sinea ei era ușurată că nu risca 
să-l întâlnească pe Jean-Louis în hotel. 

— Dragă Dermot, spuse ea punându-i mâna pe braţ, 
arată-mi Tunisul... 


Capitolul 7 


La ora convenită, Angela ieși din hotel și-l întâlni pe 
Jean-Louis care o aștepta la volanul unui 4x4. Îi adresă un 
zâmbet obosit. Cu faţa trasă, părea că rulase toată 
noaptea. 

— Bună Angela, arăţi în formă. 

— Ce vrei, Dermot era prea obosit ca să mă ducă la 
discotecă, așa că m-am culcat devreme! 

Se întrebă ce ar fi spus fratele ei dacă ar ști că în 
mijlocul nopții Shane încercase să intre în camera ei. Din 
fericire, baricadase ușa, punând un scaun sub clanță, și-l 
auzise plecând și înjurând după câteva minute de groază. 

Un pic mai târziu în noapte, auzise şuşoteli în camera 
fratelui ei, apoi o mare tăcere, ca și cum Dermot ieșise 
fără zgomot. 

— Ţi-ai luat micul dejun? se interesă Jean-Louis, cu o 
astfel de blândeţe încât Angela se abținu să nu-i mângâie 
obrazul neras. 

Oh, ce crud era să se afle lângă el, să lucreze cu el, să 
iubească sunetul vocii lui, să cunoască pe dinafară fiecare 
contur al feței sale şi să păstreze toate acestea ascunse în 
adâncul sufletului ei! Viaţa era nedreaptă. 

Dar ce era încă și mai îngrozitor, și Angela se înfiora 
dinainte, era momentul când va afla ce se întâmplase 
ieri cu Shane și fotografii. Atunci, o va uri pentru 
totdeauna. 

— Am băut o cafea. 

— Regret să te scot din pat la o asemenea oră matinală, 
dar avem multe de făcut înainte de a ne întoarcem la Sidi. 

— Ai avut o urgenţă aseară? nu se abţinu ea să nu-l 
întrebe, bănuindu-l că nu prea dormise. 

— Numește-o cum vrei, încuviinţă el cu un zâmbet larg. 
Dermot nu ti-a spus nimic? 

— Dermot? Dormea când am plecat. Dar oricum, el nu 
este doctor. 

— Nu numai ca doctor poți ajuta oamenii. 

— Te exprimi întotdeauna în șarade? Am impresia că 
Dermot a ieşit aseară după ce m-am culcat, dar ce legătură 
are cu tine? 

— O să-ți povestesc totul mai târziu, este o poveste 
lungă. 

Acceleră, și Angela înțelese că nu va ști mai mult pe 
moment. 

O luară de-a lungul unui bulevard mărginit de palmieri 
și ajunseră curând într-un parc înverzit în mijlocul căruia 
se înălța un imens monument alb. 

— Am nevoie de un duș înainte de orice, spuse 
Jean-Louis întrerupând contactul. Îţi voi expune 
programul în timp ce vom lua micul dejun... și îţi promit 
să-ţi spun totul mai târziu. 

Îi trecu un braţ în jurul umerilor, apoi o lăsă. 

— Multe lucruri privind multe persoane au survenit 
ieri... 

În ciuda oboselii, avea un aer multumit, ceea ce o făcu 
pe Angela să sufere — cu o claritate dureroasă revăzu în 
minte scena în care Jean-Louis o sărutase cu tandrețe pe 
tânăra femeie. Probabil că se hotărâse și, cum se întâmplă 
adesea în astfel de cazuri, avea inima ușoară. 

— Nu face figura aceasta, Angela, o să vezi, sala de 
operaţie este ideală. Nu lipsește nimic. 

— Pot să fac ceva cât te aștept? 

— Da, aș vrea să cumperi ziarele. Nu trebuie decât să-i 
ceri vânzătorului de ziare, el ştie ce iau eu. Nu este 
departe. Vezi, acolo... Ne întâlnim aici în zece minute. 

Chioşcul era într-adevăr foarte aproape și totuși, 
Angela avu impresia că trăiește un calvar ca să ajungă. În 
cele din urmă, cu ziarele sub braţ, făcu cale-ntoarsă. 

Murea de curiozitate să le privească, dar în același timp 
nu îndrăznea. Tot înaintând, își spunea cu oroare că în 
câteva minute Jean-Louis va afla incidentul din ajun cu 
Shane, și va trage automat concluzii pripite și probabil 
definitive. 

— Dar în fond, ce importanță are? murmură ea. Inima 
lui nu-mi aparţine și nu risc s-o pierd. 

În timpul micului dejun, conversaţia fu doar de ordin 
medical, anestizistul alăturându-li-se. Apoi, fără a mai 
pierde timp, se îndreptară toţi trei spre sala de operaţii și 
se schimbară rapid în vestiarele alăturate. 

În timp ce Jean-Louis termina de citit rapoartele 
medicale, Angela, cu o mână tremurândă, puse ziarele 
împăturite pe o masă din sala vestiarelor. Dar, dintr-o 
dată, nu mai putu rezista dorinței de a şti ce era scris 
despre ea. Oricum, trebuia să se lămurească imediat. Mai 
mult, anestezistul fiind absent, în încăpere nu se afla 
decât Jean-Louis, care n-o privea. 

Angela fu ușurată să vadă că primul ziar menţiona pe 
scurt sosirea alergătorului de curse, arătându-l pe acesta 
în compania echipei sale. În schimb, când deschise al 
doilea ziar, nu-şi putu reţine lacrimile. Era mai rău decât 
şi-ar fi putut imagina! Era văzută în brațele lui Shane 
Winsconsin în timp ce o săruta pe gură; o altă fotografie 
o arăta pe jumătate goală în rochia ei ruptă. 

Copleșită, se lăsă să cadă pe un scaun, și plânse, cu 
capul între mâini. 

Brusc, se simţi ridicată de pe scaunul ei și se trezi 
cuibărită la pieptul puternic al lui Jean-Louis. Incapabilă 
să facă vreo mișcare, îl auzi murmurându-i cuvinte tandre, 
care-i înteţiră plânsul. 

— Spune-i primului bolnav să aibă răbdare și adu-ne 
cafea, ordonă Jean-Louis asistentului său care intra și care 
se execută imediat. 

Cum rămaseră singuri din nou, o strânse tare lângă el 
și într-o șoaptă, îi spuse „micuța mea, dragostea mea“ 
acoperindu-i de sărutări pleoapele și obrajii scăldaţi în 
lacrimi. În cele din urmă, îi găsi buzele tremurătoare și o 
sărută cu înflăcărare. 

De ce o săruta astfel? Fără îndoială văzuse ziarul și, 
acţionând după exemplul prietenului său, profita de 
situaţie. Angela își plângea onoarea pierdută, dar plângea 
și din cauza acelei fermecătoare femei arabe pe care el se 
pregătea s-o ia de soţie, părând că este îndrăgostit de ea, 
Angela. Această idee o îndurera profund. 

Apoi o dădu încet la o parte şi luă ziarul. Îi scăpă atunci 
o exclamaţie de furie. Se întoarse către ea și o privi. 

— Dă-ţi cu apă peste faţă, va sosi cafeaua, spuse el 
arătându-i chiuveta și prosoapele. 

Asistentul intră peste câteva secunde și se uită de la 
unul la altul cu curiozitate. Apoi, ochii i se măriră de 
uimire când Jean-Louis luă telefonul și porni o lungă 
conversaţie violentă în arabă. Angela înţelese după tonul 
lui furibund că nu spunea cuvinte drăgăstoase. 

Redobândindu-și sângele rece, Angela puse cafeaua în 
cești. Răul era făcut, își spuse ea. El văzuse articolul 
infamant, părerea lui era de acum formată și prietenia 
născută între ei era distrusă. Simplu ca bună ziua! 

El închise telefonul brutal, cu ochii strălucind de furie. 

— Să nu mai pierdem timpul, spuse el regăsindu-și 
subit tonul profesional. Eşti gata? 

Ea clătină din cap. 

— Foarte bine. O să vedem mai târziu un francez care 
lucrează în petrol. Baza lui se află în deșert, şi în loc să 
facă la fel ca toată lumea, a preferat să doarmă sub cerul 
liber fără măcar de a-și lua precauţia elementară să-și 
acopere faţa împotriva vânturilor de nisip. Rezultatul — 
este victima unui trahom acut. 

Acestea fiind zise, intrară în sala de operaţii, unde 
pacientul era deja instalat. Anestezistul îi anunță zâmbind 
Că era gata și începu să procedeze la anesteziere fără a mai 
aștepta. 

Ochiul bolnav era teribil de inflamat, corneea foarte 
înfundată şi imediat doctorul Joudet operă cu o 
dexteritate extraordinară. Fascinată, Angela îl privea 
operând. 

— Crezi că îşi va recăpăta vederea? se interesă ea, în 
timp ce el termina punctele de sutură. 

— Ar trebui să scape fără probleme. A avut ideea bună 
de a veni înainte să fie corneea prea ulceroasă. 

Apoi își acordară o pauză. Destins, Jean-Louis părea să 
fi uitat total fotografiile compromițătoare și expuse liniștit 
tinerei asistente următorul caz. 

Angela se întrebă atunci dacă nu proceda astfel pentru 
ca ea să rămână calmă și eficace toată dimineaţa, ceea ce 
îi fu suficient de neplăcut. După aceea, îi va spune clar ce 
credea despre ea și se va găsi, fără îndoială, în primul 
avion către Londra. Și iată! Shane Wisconsin se putea 
considera foarte mândru de el. 

Dimineaţa trecu repede. În ciuda oboselii, Jean-Louis 
avea gesturi sigure și precise când îi operă pe ceilalţi doi 
pacienţi, cazuri de infecţii la fel de grave și ele. 

El părea vesel, chiar bucuros când terminară, ceea ce 
nu făcu decât să mărească tristeţea tinerei. Totuși, se 
gândea ea, ar fi putut să arate o oarecare compasiune faţă 
de ea după afrontul pe care îl cunoscuse, dar el fluiera 
scoţându-și mănușile și descotorosindu-se de mască. 

Cu amărăciune, Angela se gândi că trebuise să-i 
menajeze sensibilitatea toată dimineaţa pentru a se 
asigura că-l va asista cu eficacitate, dar acum că totul se 
sfârșise, se putea întoarce în Anglia, deoarece o va uita 
într-o secundă! 

Străduindu-se să abordeze un zâmbet demn, Angela își 
scoase la rândul ei mănușile și masca în timp ce el își 
spăla mâinile cu grijă. Tânăra îl privi cu coada ochiului — 
ochii lui albaștri străluceau de umor și de un alt lucru, 
care semăna a triumf. 

Totuşi, trei operaţii reușite de un chirurg experimentat 
ca el nu puteau fi singura cauză a unei astfel de veselii 
debordante. 

— Merge? întrebă el, recăpătându-şi treptat seriozitatea. 
Cred că se poate aştepta până la Sidi pentru a face un duș 
bun. Ce părere ai? 

— De acord, cu atât mai bine! Apropo, ai tot ce-ţi 
trebuie pentru operaţia Ayshei? 

— Da, totul este gata și ne așteaptă în mașină. 

— Nu ai cu adevărat nevoie de mine la Sidi, spuse 
impulsiv Angela. Pot pleca foarte bine astăzi, dacă asta te 

aranjează. Vassila are atâta lume în jur ca s-o ajute! Eu aș 
putea să mă întorc acasă și toată lumea ar fi mulțumită. 

— Deci, asta gândești... Este adevărat că nu este o mare 
operaţie și orice chirurg oftalmolog normal ar putea s-o 
facă. Presupun deci că n-ar fi neapărată nevoie s-o fac eu... 

Făcu o pauză, de parcă își cântărea cuvintele. 

— Ori, se întâmplă că sunt oameni pe care-i iubesc, așa 
că am anulat un număr de consultaţii pentru ei, ca să fiu 
alături de ei când aveau nevoie. Aysha este o fetiță foarte 
specială... credeam că și tu erai cuprinsă de afecțiune 
pentru ea. 

Angela se simți plină de remușcări. 

— Am enorm de multă afecţiune pentru Aysha și cred 
că este reciproc. Aș vrea s-o ajut din toată inima, dar acum 
totul s-a schimbat, murmură ea. 

— Avem întotdeauna nevoie de tine, spuse el pe un ton 
sever. 

— De ce? La Londra ai fi făcut această operaţie aproape 
singur, doar cu ajutorul unui anestezist. Atunci... 

— Fi bine, să spunem că-mi place să fiu răsfăţat! spuse 
el cu un zâmbet larg. Dar, să vorbim serios... 

Îşi cufundă privirea într-a ei, ca pentru a o convinge. 

— Am nevoie de ajutorul tău, domnişoară Menzies. Uiţi 
în toate acestea elementul cel mai important, adică Aysha. 
Ea depinde de tine și prioritatea ta va fi să te asiguri că este 
relaxată inaintea operaţiei şi când se va trezi încă o dată cu 
o bandă peste ochi, chiar pentru o scurtă perioadă de timp. 

Angela își strânse mâinile pentru a le împiedica să 
tremure. 

— Trebuie să fii cu ea, Angela, până în momentul 
anesteziei, îmbrăcată în blugi sau rochie, mă rog, ca de 
obicei, pentru a n-o alarma. Este de o importanţă capitală. 

— Se va vedea dacă mă mai vrea acum, spuse încet 
tânăra. 

Dar deja Jean-Louis dispăruse pentru a răspunde la 
telefon și sigur n-o mai auzi. 

Rămasă singură, Angela se fardă ușor, își perie 
îndelung, părul, ceea ce o mai destinse puţin și aşteptă 
întoarcerea chirurgului. 

— Dacă am merge să mâncăm? propuse el, revenind 
peste zece minute. Eu mor de foame. Vai, n-avem prea 
mult timp. Am două telefoane de dat și în special unul, 
foarte important. 

— Te pot ajuta cu ceva? 

— Nu chiar... Credeam că vom petrece o zi atât de 
diferită! adăugă el cu un regret sincer în voce. Speram să-ți 
arăt oraşul cum trebuie, Palatul Orientului, atât de 
magnific cu ornamentele lui de faianță, Marea Moschee, 
El Ksar, frumosul minaret al lui Hammouda Pacha 
care-mi place atât de mult... Fiindcă mă îndoiesc că 
Dermot este foarte bun în acest domeniu — nu prea pare 
ghidul perfect. 

Angela zâmbi. 

— Oh nu! Nu-i plac orașele și caută întotdeauna 
locurile cele mai îndepărtate. 

Spunând asta, se întrebă dacă lui Jean-Louis nu-i era 
pur și simplu teamă să se arate în public cu ea. 

— Ce-ai spune să luăm un șiș-kebab sau clătite în cartier 
decât să ne întoarcem în centrul orașului? sugeră ea. 

Dintr-o dată, el păru ușurat și ea continuă pe un ton 
vesel: 

— Aysha mi-a povestit că asta făcea când era cu tatăl său aici. 

— Excelentă idee! Apoi, te poți plimba uitându-te la 
vitrine și ne întâlnim aici puțin mai târziu. Vino, este o 
cafenea micuță pe stradă, unde vom putea prânzi. 

În timp ce se îndreptau spre acel loc, îi vorbi cu antren 
despre Tunis. Angela se simţea mai bine — s-ar fi spus că 
Jean-Louis dăduse într-adevăr la o parte imaginile din 
ziare și avea o reală plăcere să fie în compania ei. 

— Gustă asta, spuse el întinzându-i o clătită groasă cu 
ouă. 

Mirosea delicios şi Angela, dându-și capul putin pe 
spate cum o văzuse făcând pe Aysha, mușcă din clătită cu 
poftă. În ciuda precauţiilor ei, o bucăţică de omletă i se 
scurse pe bărbie. 

— Aysha mi-a arătat cum să fac, mărturisi ea căutând cu 
mâna o batistă în poşetă. 

— Lasă-mă pe mine, spuse el încet. 

Și, întorcându-i capul în faţa lui, șterse cu delicateţe 
bărbia și comisura buzelor. Contactul indexului lui pe 
pielea ei o supuse chinului. Pe de altă parte, tânjea să 
închidă ochii pentru a se concentra mai bine și pe de altă 
parte, ar fi vrut să aibă tăria să-l respingă, să strige să 
plece, să dispară din ochii ei pentru a o scuti de această 
suferință. Dar nu se mişcă — nu era în stare. 

El își aplecă încet capul spre al ei și-i sărută buzele 
blând, le atinse ca și cum ar fi fost mângâierea ușoară a 
unui fluture. Angela tresări și-și ridică ochii de smarald 
umeziţi de lacrimi. 

Jean-Louis o observa cu un aer grav, aproape 
îngrijorat. Remarcase buza ei învineţită și privirea i se 
înăsprise. 

— Ti-a făcut rău? 

— Putin, răspunse ea. 

Era prima oară când făcea aluzie la Shane, și Angela se 
auzi răspunzând slab, scuzându-l aproape pe acel om care 
o sărutase cu forța. Jean-Louis ridică din umeri, ca pentru 
a alunga orice emotie. 

— Sper că nu te va jena la mâncat, fiindcă șiș-kebabul 
este gata! 

O jumătate de oră mai târziu, se ridicau de la masă. 

— Ne întâlnim aici la ora cinci, va fi mai simplu. E-n 
regulă? 

Angela încuviință din cap. Apoi plecară fiecare în altă 
direcţie. Ea intră pe o stradă străjuită de prăvălioare ce 
gemeau de covoare și obiecte din aramă. Tânăra admiră 
țesăturile brodate, stofele vii care se îngrămădeau uneori 
chiar pe jos, fără a se putea concentra asupra a ceea ce 
vedea. 

Nu se putea impiedica să nu se gândească la faptul că 
în curând toată această magie a Orientului nu va fi decât 
o amintire, un miraj, când va regăsi cenușiul londonez, 
odată operaţia Ayshei terminată. 

Se gândi la Dermot, care încă dormea când plecase. 
Acum, subinţelesurile lui Jean-Louis o tracasau. Ce 
vrusese să spună? Cu ce îl privea pe Dermot? Trebuia 
clarificat asta, așa că se îndreptă cu un pas hotărât spre 
hotel, ca să vorbească și cu fratele ei. 

Cum se apropia de Oasis, i se păru că recunoaște 
silueta detestată a lui Shane, pe terasă. Inutil de spus că 
se grăbi să facă stânga-mprejur în direcţia bazarului... Nu-i 
nimic, îi va telefona lui Dermot de la Sidi Bou Said. 

La ora cinci, după ce cumpărase mici cadouri să ducă 
prietenelor ei, mirodenii pentru Vassila și mosc pentru 
a-şi parfuma camera, sorbea un suc de portocale pe terasa 
micii cafenele. Câteva minute mai târziu, apăru și Jean- 
Louis. Părea grăbit să plece, așa că ajunseră la mașină fără 
a mai aștepta. 

— Mă întreb dacă Dermot este încă aici, spuse Angela 
urcându-se în mașină. Nu m-am gândit să-i las un bilețel 
azi-dimineaţă, și știu că trebuia să plece cu Karl. 

— A plecat deja și te sărută foarte tare. Îţi va telefona la 
Sidi. 

— L-ai văzut astăzi? 

— L-am avut la telefon înainte de plecarea sa. 

— Oh, şi eu care voiam să-i vorbesc! 

— Este destul de ocupat acum, spus Jean-Louis cu un 
zâmbet enigmatic. 

Angela îl privi fără să înţeleagă. Dar ce se urzea în fond? 
Mai întâi șuşoteli ieri seară în camera lui Dermot, acum 


Adi 


această „urgenţă“, acest aer de mister... Dermot era fratele 

ei, Să se știe şi nu doar un prieten al acestui bărbat cu 
aerul îngrozitor de secretos. 

În curând, maşina se angajă pe un drum de nisip 
printre dunele strălucitoare în lumina asfinţitului 
acestei după-amiezi. În depărtare, se întindea deșertul 
fără sfârşit. Depășiră o mică oază unde câteva cămile 
păşteau la umbra unui pâlc de palmieri, în timp ce 
beduinii aprindeau un foc din cactus uscat și bălegar de 
cămilă. 

Angela era perplexă: Sidi nu era totuși departe de 
Tunis și, din câte își amintea, nu traversaseră deșertul în 
celălalt sens! Și fu și mai surprinsă când tovarășul ei opri 
motorul și coborî din mașină. 

— S-a întâmplat ceva? O pană? 

— Credeam că ai vrea să vezi deșertul adevărat 
înainte de a pleca, spuse el, îndreptându-se spre partea 
oazei. 

Angela pășea prin nisipul fierbinte cu voluptate și-l 
urmă pe Jean-Louis în vârful unei dune. El zâmbea și 
părea fericit. 

— Credeam că ești grăbit? remarcă ea când îl ajunse. 

— Grăbit să părăsesc Tunisul, da. Detest marile orașe 
de acest gen. 

— Oh, eu la fel. Dar poate din motive diferite, de 
această dată, se hazardă ea. 

Fără să spună nimic, el se așeză pe nisip și o trase spre 
el. La Tunis, nu vrusese să se arate în public cu ea, dar 
acum când aveau ca martori câteva cămile și nomazi 

inofensivi, asta nu-l deranja deloc! Angela era un pic 
jignită de această atitudine, dar nu putu rezista dorinţei 
de a se așeza lângă el. 

Auziră în depărtare cântecul unui muezin. 

— Ce spune? 

— Cheamă oamenii la rugăciune și spune că nu există 
decât un Dumnezeu şi acesta este Alah! Este o credință 
simplă și profundă. 

— Şi tu ce crezi? 

— Cred în Dumnezeu, dar nici sora mea și nici eu nu 
suntem practicanți, spre marea disperare a mamei 
noastre, dar tatăl nostru ne-a dat de ales. 

— Nu mai mult de o femeie, murmură Angela 
gândindu-se la haremuri. 

„Doar una și pentru totdeauna...“ i se păru Angelei că 
aude, dar poate că era sunetul brizei? 

Visătoare, luă un pumn de nisip și-l lăsă să curgă încet 
printre degete, repetând gestul fără încetare. 

— Dar tremuri, remarcă subit Jean-Louis. 

— Nu mi-e frig. Mă gândeam doar la acest spaţiu. Este 
un pic înfiorător. Atât de frumos, de vast și în același timp 
impersonal. 

Dintr-o dată, se auzi un zgomot de mișcare din partea 
oazei: oamenii se strigau, cămilele se ridicau — caravana 
porni din nou. 

— Vino, spuse Jean-Louis ridicându-se. Se lăsă noaptea. 

O strânse brusc la piept şi o sărută cu tandreţe înainte 
de a-i da drumul. 

— Viaţa este atât de scurtă! Dar trebuie să plecăm acum. 
Vassila ne așteaptă. Este îngrijorată pentru Aysha și este 
datoria noastră s-o îmbărbătăm. 

— Da, ai dreptate. N-ar fi trebuit să ne oprim aici. 

— Voiam să faci cunoștință cu deșertul, o corectă el 
blând, privind-o cu o intensitate care o tulbură. Dar a 
rămâne mai mult timp după plecarea caravanei ar fi o 
nebunie... 


Ajunseră la Sidi într-un timp record. Jean-Louis 
conducea în tăcere. Părea obosit şi nemulțumit. Ce se 
înțelegea din ultima lui frază? Insinua că dacă beduinii 
n-ar fi fost acolo și n-ar fi avut drept martori decât cerul și 
deșertul, s-ar fi lăsat pradă tentatiei? 

O clipă, și-l imagină întorcându-și spre ea privirea 
devorată de dorinţă și culcând-o pe nisipul fierbinte... 
Cum ar fi reacţionat ea? Un fior lung o străbătu de-a 
lungul șirei spinării. De fapt, nu știa nici ea însăși. 

Acum, luminile lui Sidi străluceau în întuneric, vesele 
și liniştitoare. Angela întoarse o ultimă privire în direcţia 
deşertului acum aproape negru pe care-l lăsau în urmă. 
Magia de aur și aromă, care adineauri poleia dunele, se 
stinsese, făcând loc unei imensităţi reci, aproape ostile, 
pe care n-o recunoștea. 


DOCTORUL TUNISIAN 129 


Așa că Angela fu ușurată să regăsească lumea reală, o 
Vassila plină de căldură care-i întâmpină cu bucurie, 
Aysha care le sări de gât scoțând strigăte de încâtare, și 
Jean-Louis, pe care îl surprinse privind fetița cu o 
tandrete de care era aproape geloasă. 

— Pari tristă, remarcă Vassila. Sper că acest om teribil 
nu te-a făcut să muncești prea mult. 

— A muncit din greu, recunoscu Jean-Louis cu o notă 
de admiraţie în voce. Stiu că putem conta pe ea. 

Devenind serioasă, Vassila îl privi intens. Operatia 
Ayshei constituia pentru ea un eveniment capital și foarte 
traumatizant. 

Jean-Louis se uită în jur, să vadă dacă fetiţa nu se afla 
prin apropiere. 

— Ştiu cât te înspăimântă asta și cum ţi-ai fi dorit ca 
soţul tău să fie aici, dar nu trebuie să te neliniștești, 
Angela va rămâne cu Aysha și se va ocupa de ea ca şi cum 
nimic nu s-ar întâmpla, până la anestezie. Îţi promit că 
nu va bănui nimic și nu va avea ocazia să se teamă. 
Angela va rămâne îmbrăcată ca de obicei până în ultimul 
moment. 

Îi luă mâinile Vassilei și le strânse cu putere. 

— Este o idee foarte bună să ai invitaţi la cină în același 
timp cu anestezistul. Așa, Aysha nu se va formaliza. 

— EI a sosit deja de un moment și a glumit mult cu ea. 
Sunt bucuroasă că sunteţi aici cu toţii... Apropo, o altă 
noutate. Am primit un telefon cel puţin ciudat și 
tulburător! 

Angela simţi cum inima îi sare din piept. Deci, se știa! 
Doar că Vassila era prea bine crescută pentru a-i atrage 
atenția Angelei și a-l certa pe Jean-Louis că n-o 
supraveghease suficient pe asistenta care avea grijă de 
fiica ei! 

— Cred că o să mă duc să mă schimb, interveni ea cu o 
voce nesigură. Aysha are nevoie de mine? 

— O are pe bona ei cu ea. Tu ești întotdeauna foarte şic, 
Angela, dar mă întrebam dacă n-ai o ținută mai deosebită 
pentru astă-seară. Aşteptăm doi diplomaţi dintre cei mai 
importanţi... 

— Pot mânca în camera mea, dacă vrei. Am o fustă 
lungă de mătase, dar bluza care merge cu ea este deșirată 
și voi fi obligată s-o arunc. 

Încordarea era mare. Angela inspiră adânc și aşteptă. 
Dar Vassila nu păru să reacționeze la această remarcă. 

— Jean-Louis, ea trebuie să cineze cu noi. Ai grijă! 

Mohamed veni atunci să-i transmită un mesaj în arabă. 

— Acum? exclamă ea îngrijorată. Este ridicol, tocmai 
mergem să ne schimbăm pentru cină. 

Dar în faţa insistenţei lui, sfârși prin a încuviinţa. 

— Bine, foarte bine, pofteşte-i în biroul mic. Vii şi tu, 
Louis? 

— Bineînţeles. Angela, spuse el întorcându-se spre ea, 
poti să aștepți puţin înainte de a te schimba? Asta te 
privește. Trei ziariști doresc să te vadă. 


Capitolul 8 


Cu moartea în suflet, Angela fu obligată să-l urmeze pe 
Jean-Louis, care o ţinea ferm de braţ pentru a o împiedica 
să fugă. O clipă, speră din toată inima că un cutremur, o 
catastrofă va întrerupe mersul destinului ei, dar nimic din 
toate acestea nu se întâmplă și ajunseră în curând faţa 
biroului mic. 

— Dar n-am nimic să le spun! protestă când el se 
pregătea să deschidă ușa. Oh, Jean-Louis, te implor! 

— Nu ești obligată să vorbeşti dacă preferi să păstrezi 
tăcerea, dar în schimb, ei trebuie. 

— Oh, de ce parte ești ca să mă chinui atât? Te rog, 
lasă-mă să plec... 

— Curaj, micuța mea, murmură el deschizând larg ușa. 

Imediat, trei bărbaţi se ridicară de pe scaunele lor. Cu 
un zâmbet ciudat, Jean-Louis îi măsură totuși cu un 
aer dur. 

— Domnișoară Menzies, aceşti domni au ceva să vă 
spună privind ştirile teribil de eronate care au fost 
publicate în ziarele lor azi-dimineaţă. 

Tânăra rămase nemișcată, nefiind în stare să spună 
nimic. Jenat, unul dintre bărbaţi tuși, un altul deveni 
stacojiu. Ar fi fost așa de simplu pentru ei ca ea să 
izbucnească în hohote, să facă o criză de nervi! Atunci, 
riposta ar fi fost ușoară. Dar așa, în faţa unei astfel de 
demnități și unui astfel de calm, se simțeau total 
dezarmaţi! 

— Așa cum trebuie să vă fi explicat doctorul Joudet... 
începu unul dintre ei. 

— Nu i-am spus nimic domnișoarei Menzies. 

Cei trei bărbaţi schimbară o privire îngrijorată: asta le 
făcea sarcina şi mai grea! În cele din urmă, cel care 
începuse inspiră adânc înainte de a se lansa cu un zâmbet 
forțat. 

— Am venit să ne scuzăm pentru mici erori posibile 
care au fost comise. 

— Aţi venit să vă scuzaţi pentru că aţi publicat 
informaţii total false şi să vărsaţi bani pentru a repara răul, 
îl corectă Jean-Louis cu severitate. 

În silă, cel mai în vârstă dintre bărbați scoase un plic 
mare din servieta lui și o întinse chirurgului. Angela nu 
spunea în continuare nimic, prea năucită de turnura pe 
care o luau evenimentele. 

— La telefon, ne-am înţeles pentru o anumită sumă și 
un text de scuze, public și publicat ca atare, cu caractere 
mari și nu înghesuit într-un colt între două coloane 
sportive. 

— Da, da, aprobă nervos ziaristul. Totuși, este chiar în 
interesul domnișoarei să procedăm la scuze publice? Asta 
nu riscă dimpotrivă să-i facă pe cititori să trăncănească și 
să le reamintească ceva ce ar fi uitat deja? 

ÎL privi, plin de speranţă. Dar Jean-Louis se arătă de 
neclintit. 

— Veţi publica exact ceea ce a fost convenit. Această 
tânără nu vrea să-și vadă numele murdărit mai multă 
vreme; scuzele voastre vor apare în ediţia viitoare, sau veţi 
avea de-a face cu avocaţii mei! 

Cei trei bărbaţi ridicară din umeri. Doctorul Joudet 
câștigase. Ce ghinion! Cum ar fi putut să bănuiască faptul 
că această tânără va primi sprijinul acestui om puternic, 
ca și al familiei Ben Ksar? Dacă ar fi știut... 

— Vă rugăm să acceptaţi scuzele noastre, domnişoară, 
pentru acest incident regretabil. 

Cu acestea, după ce se înclinară, ieşiră în tăcere. 

Rămași singuri, Jean-Louis dădu plicul Angelei. 

— De ce? întrebă ea, lăsându-l să cadă pe sofa. 

Fl îi luă mâinile îngheţate și le strânse cu putere. 

— S-a terminat, murmură el. Nu se va mai întâmpla 
niciodată. 

— N-ar fi trebuit să faci atâta tapaj, spuse ea slab. S-ar fi 
uitat în mai puţin de o săptămână. 

— Este o chestiune de onoare, şi cum ești musafira tării 
noastre, această chestiune de onoare ne privește și 
pe noi. 

Angela zâmbi ușor. Așa deci, pentru onoarea ţării sale 
și nu din atenţie pentru ea acționase așa! 

— Şi apoi, ceva bani în plus nu fac niciodată rău! 
adăugă el luând plicul și scoțând un cec. 

Tânăra privi acea bucată de hârtie cu dispreţ. Ce 
reprezentau banii faţă de dragostea ei? Cu un aer poznaș, 
el îi puse cecul sub nas, ca să-l vadă bine. 

— Ce? Dar nu pot accepta asta, este... este enorm! 

— Ba da, o să poți și o s-o faci. N-ai decât să te servești, 
nu știu... pentru trusoul tău de exemplu! 

— Nu am nevoie de bani și cu atât mai puţin de trusou. 
Nu am de gând să mă mărit. 

El izbucni în râs. 

— Bine că n-ai deschis plicul în faţa lor! Hai, vino, 
trebuie să ne îmbrăcăm pentru cină. 

— Nu mă pot arăta în faţa Vassilei acum. Te rog, Jean- 
Louis, lasă-mă să plec. 

— Pentru o femeie ca Vassila, care era cât pe ce să-și 
piardă soțul și fiica într-un atentat, poveștile tale nu sunt 
decât fleacuri. Și acum, ceea ce o preocupă mai ales este 
operaţia Ayshei. Mai mult, știa foarte bine că te voi scoate 
cu ușurință din această încurcătură. 

Angela nu se putu stăpâni să nu râdă în faţa aerului său 
exagerat de mândru. 

— Totul este în regulă, spuse ea, dar pari să uiţi un 
lucru: nu am nimic suficient de elegant pentru astă-seară, 
ceea ce riscă s-o afecteze cu adevărat pe Vassila. 

— Du-te în camera ta, vei vedea că Aysha are ceva 
pentru tine care să imbraci pentru a place... Vassilei. 

Cât ar fi preferat ca el să spună că asta i-ar plăcea lui! 
Dar nu. El spălase onoarea ţării sale și trebuia să se simtă 
chit. Acum își consulta ceasul de parcă îl făcuse deja să 
piardă prea mult timp. Din timpul lui atât de preţios... 

— O să mă îmbrac cum voi vrea, se auzi ea bombănind. 

— Cum vrei, dar cred că-i vei place mult Vassilei purtând 
ceea ce noi ţi-am ales și Aysha va fi încântată să te ajute. 

Fără să răspundă, Angela se duse în camera ei, foarte 
hotărâtă să se culce fără să mănânce și să rămână în pat 
până a doua zi! Dar hotărârile i se evaporară când o văzu 
pe Aysha plină de veselie, care venea în întâmpinarea ei 
alergând. 

— Vino să vezi! 

Tânăra trebui să facă un mare efort pentru a părea 
bucuroasă. Nu avea dreptul s-o contrarieze pe această 
fetiță și de altfel n-ar fi avut niciodată curajul. Așa că o 
urmă în pas alergător în cameră și care nu-i fu 
surprinderea să descopere, întins pe cuvertură, un imens 
patrat de mătase strălucitoare! 

Fascinată, Angela se apropie de această minune și făcu 
să-i alunece printre degete țesătura grea cu tente de aur 
și foc... 

— Este un haik ca al meu! explică Aysha cu mândrie. 

Și, luând stofa, o făcu să fluture în jurul ei înainte de a 
se înfășura cu graţia unei dansatoare berbere. 

— Dar n-aş putea purta niciodată asta! protestă Angela. 

— O să-ţi arăt cum se face. Dar mai întâi, du-te și fă un 
duș. În baie este un corset de mătase pe care va trebui 
să-l pui și un mic jupon. Pot să-ţi citesc revistele cât 
aştept? 

Angela încuviintă râzând. Cum să reziste farmecului ei? 
Un sfert de oră mai târziu, era înapoi, stingherită în 
această ţinută ciudată, care totuși îi venea de minune. 

— Nu, chiar nu voi putea purta asta, spuse ea, în timp 
ce Aysha, încântată, lua haikul și-l înfăşura cu artă pe 
trupul prietenei sale. 

— Mama insistă şi eu la fel, așa că n-ai ce să spui. Ce 
frumusete! Într-adevăr, Jean-Louis are gust! 

— Nu pot accepta asta din partea lui. 

— Aş, nu-i nimic! Mama i-a cerut să se ocupe și iată. 

Neputincioasă, tânăra nu mai protestă și se lăsă trasă în 
fața oglinzii. Mătasea ondula pe trupul ei ca o mângâiere 
dulce, dezvăluind prin transparenţă formele ei perfecte. 
Când se opri totuși, pliurile căzură la loc, mascându-i 
total corpul. 

— O să fiu obligată să stau ţeapănă toată seara! exclamă 
Angela pe care o amuza expresia încântată a fetiţei. 

Se pregătea să-și ridice frumosul păr blond într-un coc, 
dar Aysha o opri. 

— Lasă-l liber, este mult mai drăguţ și toți bărbaţii vor 
dori să te seducă! spuse ea râzând pe înfundate. 

— Bine, șmecheră mică! 

Angela râse, dar nu cedă complet de această dată. 
Haikul nu era suficient de provocator? Optă deci pentru 
un coc la ceafă în ciuda văicărelilor fetiţei. 

Apoi, cu inima bătând, escortată de Aysha, se îndreptă 
spre salon. Vassila se afla deja acolo, așteptându-și 
invitaţii. Purta o rochie din mătase somptuoasă și 
colorată, și bijuterii de o mare frumuseţe — lanţuri grele 
de aur și brățări încrustate cu rubine. Când o văzu pe 
Angela, păru încântată. 

— Mulţumesc că mi-ai împrumutat acest minunat haik. 

— Este al tău, spuse simplu Vassila. Ca ținuta ta să fie 
perfectă, îţi trebuie cercei. 

Îi întinse o cutiuţă din lemn de trandafir pe care o 
ținea ascunsă în mâini. 

— Nu, nu... nu pot. 

Dar stăpâna casei nu dădu atenţie protestului său și 
plecă în căutarea lui Mohamed. Atunci, sub ochiul vigilent 
al Ayshei, Angela deschise cu o mână tremurândă cutia; 
nu-și putu stăpâni un strigăt de admiraţie descoperind 
doi cercei de aur ornaţi cu câte un smarald, asortaţi cu un 
colier montat și el cu mici smaralde. 

— Ce frumuseți! Dar sunt foarte prețioase, aș putea 
risca să le pierd, exclamă Angela, speriată. 

— Sunt ale tale, îi spuse Aysha cu dezinvoltură. 

Tânăra înţelese atunci că a refuza un astfel de cadou ar 
fi o ofensă, așa că se supuse. I se părea că trăieşte un vis, 
ca tot ce este efemer, dar hotărî să-l trăiască din plin. 

Seara fu minunată, mâncarea delicioasă, vinurile 
excelente. Femeile erau bine îmbrăcate, bărbaţii eleganti. 
Jean-Louis purta un costum din in închis la culoare și o 
cămașă de mătase galben aurie care aducea cu haikul 
Angelei... dar fără îndoială era o pură coincidență. 

Tot vorbind invitaţilor și desfășurându-și farmecul lui 
obișnuit, nu înceta s-o soarbă din ochi pe Angela, lucru 
de care tânăra fu repede conștientă. Asta o flata, dar în 
același timp îi făcea și rău să simtă că acest bărbat o 
doreşte când era logodit cu alta şi nu putea să se 
împiedice să nu ridice mereu ochii spre el și să simtă 
atunci că inima îi bate nebunește. 

Era deja târziu când Aysha dădu semne de oboseală. 
Angela îi propuse să se culce, dar fetiţa scutură energic 
din cap. Angela căută privirea lui Jean-Louis, singurul care 
ar fi putut convinge copilul să meargă la culcare, dar 
acesta dispăruse din salon. 

— Ştii, spuse Aysha trăgând uşor de haikul prietenei 
sale, ca pentru a-i atrage atenţia, am vorbit cu tata la 
telefon adineauri și mi-a spus că o să-mi trimită un cadou. 
Nu vrea să fie văzut imediat la Tunis, pentru a nu 
întâmpina riscuri. 

O privi pe Angela cu un aer grav. 

— Spune, crezi că există vreun pericol acolo, Angela? 

— Nu, nici unul, draga mea. Gândește-te puţin, aici, 
toată lumea îl cunoaște și-l admiră şi în plus, i-au prins pe 
tipii care-i voiau răul. Mama ta ţi-a spus deja și are 
perfectă dreptate. 

Pentru prima dată, Aysha îi dezvăluise o temere și 
Angela simţi cât de important era s-o liniștească. 

— Este timpul de culcare! spuse Jean-Louis care 
apăruse lângă ele, cu un pahar de oranjadă în mână. Va 
trebui să-ţi examinez mâine ochii și-i vreau odihniti! Din 
nefericire, voi fi obligat să te văd foarte de dimineaţă, 
fiindcă am alte lucruri de făcut după aceea, dar când totul 
se va termina vom putea să călărim împreună. 

Întinse paharul de suc fetiţei și o privi bând. 

— Angela te va băga în pat. Ai văzut cât este ceasul? Este 
foarte târziu! adăugă el zâmbind. 

Aysha părea încântată să se culce ca oamenii mari. 

— Fugi repede și spune-i noapte bună mamei tale, 
după care îţi voi citi o poveste, când vei fi în pat, spuse 
Angela. 

Apoi se întoarse către Jean-Louis, o dată fetiţa 
dispărută. 

— Cred că o să fac la fel; voi aștepta să adoarmă Aysha 
pentru a mă duce să mă culc și să fiu gata de treabă în 
zori. Au anunţat la bucătărie că nu trebuie să-și ia micul 
dejun? 


140 DOROTHY RYDER 


— Ca să n-o alarmăm, va fi operată cât mai devreme 
dimineaţa. Așa, n-o să aibă timp să ne întrebe de ce nu i 
se aduce mâncarea. Oricum, i-am pus un somnifer în 
sucul de portocale și va trebui să doarmă când o vom lua 
mâine dimineaţă. 

Se uită la ceas. 

— Nu te culca imediat. Am două telefoane de dat și 
aştept unul, dar după aceea aș vrea să vorbim. 

— Oh, nu mai pot, astă-seară, Jean-Louis. 

Tânăra avea trăsăturile trase și părea vlăguită: 

— Nu înţeleg nimic din poveștile tale, dar să-ţi spun 
drept puţin îmi pasă. 

— M-ar mira... 

Dar nu continuă, fiindcă Aysha venea spre ei. 

— Noapte bună, spuse Angela luând fetiţa de mână. Mă 
voi duce la culcare imediat ce va adormi Aysha. 

— Laşo, murmură el privindu-le cum se îndepărtează. 

Venind în camera ei în vârful picioarelor, o jumătate de 
oră mai târziu, Angela nu-și putea scoate din minte felul 
în care Jean-Louis o privise toată seara. Dacă nu s-ar fi dus 
s-o culce pe Aysha, ştia că în această seară, în acest decor 
magic legănat de murmurul valurilor ce se spărgeau pe 
plajă şi de cântecul melancolic şi senzual totodată al 
pescarilor, n-ar fi știut să reziste dorinţei sale... 

După o noapte populată cu visuri stranii, Angela se 
trezi tresărind când una dintre tinerele servitoare veni 
să-i deschidă larg draperiile. Imediat fu în picioare, se 
îmbrăcă în grabă și, după ce înghiţi o ceașcă de ceai și 
două prăjiturele, se duse lângă Aysha care dormea 
liniştită, încă sub efectul somniferului. 

Tânăra se bucură — astfel, Aysha nu-și va da seama de 
nimic. Mohamed i se alătură în timp ce ea se întreba dacă 
pregătise bine totul. 

— O s-o duc în braţe, propuse Mohamed. Spuneți, 
adăugă el cu voce joasă, părând îngrijorat, după asta, nu 
va mai avea semnul de „ochi rău“, domnişoară Menzies? 

— Nu te neliniști, va avea o privire dreaptă și va fi mai 
frumoasă ca niciodată! îl asigură Angela. Bun, îl voi chema 
pe doctorul Joudet şi ne reîntâlnim. 

— Bună ziua, mica mea leneșă, murmură ea mângâind 
capul adormit al Ayshei care gemu ușor. Dacă încă ţi-e 
somn, poate că Mohamed ar putea să te ducă fără să 
întârzie la Jean-Louis ca să-ţi examineze ochii. 

Aysha zâmbi în starea ei de toropeală. 

— Da, du-mă, Mohamed, spuse ea cu o voce complet 
ameţită ridicând braţele. Mama spune că sunt prea mare 
ca Să fiu ţinută în braţe, dar mie îmi place. 

Mohamed izbucni în râs. 

— Ai mâncat prea multe dulciuri şi nu știu dacă sunt 
suficient de puternic ca să te pot duce, dar o să încerc! 

Cu acestea, o ridică din pat și o purtă până la sala de 
operaţii improvizată. Totul părea să se desfășoare mai 
bine decât se sperase. Încrezătoare, Aysha adormise la loc 
și Angela o privi o clipă cu o tandreţe infinită. Bietul copil, 
suferise atâta în tăcere! Doar unghiile roase îi atestau 
teama profundă. 

— Mă duc să-l caut pe doctorul Joudet, îi murmură 
tânăra lui Mohamed. 

— Este în biroul mic. 

Angela se duse fără întârziere și intră fără să bată prin 
ușa întredeschisă. El vorbea la telefon. 

— Sunt bucuros pentru tine. Totul s-a petrecut bine? 
Eşti sigură că ai luat hotărârea cea bună?... Hmm... Sunt 
sigur că ai făcut bine. Trebuie să faci întotdeauna ceea ce 
crezi că este mai bine, chiar dacă uneori asta riscă să nu 
le facă plăcere altora... Îţi doresc multă fericire, draga mea 
și mulți copii. 

Se întrerupse imediat pentru a asculta atent și începu 
în curând să râdă. 

— Da, sper să fac același lucru și eu cât de curând. 
Exemplul tău îmi dă speranţă... La revedere, draga mea 
Yasmin. 

— Îmi pare rău, se scuză Angela care rămăsese 
nemișcată, neștiind ce să facă. Nu ştiam... 

— Era Yasmin, sora mea. 

Zâmbi visător. 

— S-a căsătorit ieri și pare foarte fericită, mi-am permis 
să nu intervin înainte ca ea să se decidă. Sunt sigur acum 
că a făcut alegerea bună. 

— Deci, sora ta s-a măritat? 

Fl clătină din cap și se îndreptă spre ușă. 

— O să-ți povestesc totul mai târziu, dar acum îmi 
închipui că mica noastră Aysha este gata și ne așteaptă. Aș 
fi vrut să-ţi vorbesc seara trecută, dar n-ai mai reapărut. 

— Aysha doarme și este gata pentru operaţie. 

Ce ușurare să se poată agăța de muncă, să se 
concentreze asupra momentului prezent pentru a uita că 
Yasmin tocmai se căsătorise cu bărbatul care-i fusese 
desemnat și nu regreta. Asta îi deschidea calea lui Jean- 
Louis care o va imita curând, toate îndoielile dispărute și 
simţul datoriei salvat. 

Cu blândeţe, anestezistul făcu o primă injecție. Aysha 
se relaxă total şi căzu într-un somn adânc. Imediat, Angela 
își puse masca și mănușile, înainte de a-și trece bluza. 
Apoi, gata în sfârșit, se aplecă deasupra fetiţei adormite, 
inconștientă de ceea ce i se întâmpla. 

— Chiar are nevoie de această operaţie? nu putu să se 
abțină să nu întrebe tânăra asistentă. 

Jean-Louis o privi un moment pe Aysha înainte de a 
răspunde. 

— Unele persoane consideră că puţin strabism dă un 
farmec aparte și știu mulţi bărbaţi care găsesc asta 
irezistibil, dar aici, în general este considerat ca a avea „un 

ochi rău“, ori dacă micuța se mărită într-o zi cu cineva din 
Magreb, va fi foarte nefericită mai târziu. 

— Am remarcat că avea un pic de hipermetropie și-i era 
greu să citească de aproape. Asta are legătură cu uşorul ei 
strabism? 

— Eşti bună observatoare și cred că s-ar aranja această 
mică problemă cu lentile de contact dacă este nevoie. 
După părerea mea, acest strabism este accidental şi i s-a 
întâmplat când era foarte mică, dar Vassilei îi era atât de 
teamă încât nu m-a lăsat să mă apropii de fiica ei. Nu 
mi-am dat seama decât din întâmplare dar, așa cum ai 
putut remarca, Vassila a fost greu de convins! 

Apoi se întoarseră și, fascinată, Angela privi cum 
chirurgul face o incizie scurtă pe partea ochiului pentru a 
ajunge la mușchiul prea încordat al globului ocular şi 
să-l incizeze. 

Operația propriu-zisă terminată, Angela îi trecu în 
tăcere un ac mic pentru a coase la loc. 

— ÎL iubesc pe acest copil ca şi cum ar fi al meu, spuse 
el, odată punctele de sutură terminate. Și sper ca într-o zi 
să am copii care îmi vor umple viața cu hohote de râs. 

Angela nu îndrăznea să-l privească direct. Deci, el 
dorea copii ca Aysha, cu ochi mari şi negri și mânuţele 
durdulii. Doar o femeie ca cea pe care o ţinea în brate la 
hotel îi putea da o astfel de progenitură. Și chiar dacă 
n-o va iubi cu adevărat la început, această femeie va fi 
mama copiilor lui și prieteniei și afecțiunii îi va urma 
dragostea adevărată. 

— Un pansament pentru fiecare ochi, spuse el. Puneţi-i 
unul mai mic la ochiul sănătos, ca să nu se trezească în 
întuneric complet. Am anunţat-o că va avea pansamente 
la ochi după examen și ar trebui să-și amintească, dar nu 
se ştie niciodată și n-aş vrea ca asta s-o înspăimânte. 

— O să le păstreze timp de două zile, presupun? 

— Da. Și noi o să desfacem firele peste șase zile. 

Fl trebuie că zâmbea, fiindcă îi văzu ochii sclipind de 
maliţie în spatele măștii. 

— După aceasta, va trebui să facă exerciţii... Așa că, 
domnişoară Menzies, va trebui să te obișnuiești cu ideea 
Că va fi necesar să rămâi cu noi puțin mai mult decât ai 
crezut! 

Anestezistul zâmbi. Aysha se mișcă în somn și 
Mohamed se grăbi s-o ducă în camera ei înainte de a se 
trezi. Angela îl urmă și, în penumbra încăperii, aşteptă 
răbdătoare la capul patului ca fetiţa să iasă din letargie. 

— Bună, Aysha! Iată-te trează! Dormeai așa de bine că 
s-a hotărât să ţi se facă o mică operaţie care trebuia 
oricum s-o faci înainte să mergi la liceu, îi explică ea cu 
dezinvoltură. 

— Ah, dar nu ştiam... N-am simţit nimic și nu m-a durut! 

Angela o sărută pe frunte râzând. 

— Va trebui să păstrezi pansamentele încă puţin și cu 
asta ochii tăi vor fi perfect drepți. Jean-Louis vrea să dormi 
mult, mult, și după aceea va trebui să faci exerciţii foarte 
distractive, o să vezi. 

— N-o să mă părăsești, Angela? întrebă fetiţa luându-i 
mâna și strângându-i-o tare. 

— Nici gând, nu te neliniști, draga mea. Azziza o să stea 
cu tine un moment și mă va chema dacă ai nevoie de ceva. 
Și când o să-ţi fie mai puţin somn, o să-ţi citesc şi mama 
ta va veni să te sărute şi să petreacă un moment cu tine. 
De acord? 

Calmă și surâzătoare, tânăra tunisiană se așeză la 
căpătâiul fetiţei. 

— Pare așa de răbdătoare, murmură Angela către Jean- 
Louis, când acesta veni. 

— Răbdătoare și devotată. Noi ştim să așteptăm și să 
avem răbdare pentru ceea ce vrem cu adevărat. 

Cu un aer înduioșat, el mângâie ușor obrazul fetiţei 
adormite. Apoi dispărură amândoi în vârful picioarelor. 
Odată ajunși pe culoar, Jean-Louis se întinse cu voluptate. 

— Nu ești obosit? întrebă Angela. 

— Oh, nu, mă simt perfect. M-am trezit devreme azi- 
dimineaţă şi m-am gâdit îndelung la sora mea, ceea ce 
m-a umplut de bucurie. 

— Îi doresc multă fericire, spuse politicos tânăra. 

— De fapt, nu ai cunoscut-o niciodată! exclamă Jean- 
Louis. O să vezi, este adorabilă. Cred că o s-o întâlneşti în 
curând și sunt sigur că o să vă înțelegeţi foarte bine 
amândouă. 

— Mi-e teamă că nu voi fi atunci. Aysha nu va mai trebui 
să aibă nevoie de mine și o să mă întroc imediat ce este 
posibil la Londra. 

— Dar nu! Va trebui să rămâi cel puţin încă trei 
săptămâni! 

Izbucni în râs în faţa aerului aiurit al tinerei. 

— Dar, sunt cumva prost, nu ţi-am spus că ai fost 
angajată aici pentru câteva săptămâni încă? 

— Nu, din câte știu, și cred că trebuie să te înșeli. 
Directorul agenţiei nu m-ar fi lăsat niciodată să-mi pierd 
timpul așa. 

Jean-Louis scotoci în buzunarul interior al hainei sale 
de in şi scoase triumfător un plic cu antetul agenţiei, pe 
care i-l întinse unei Angela perplexe. 

— Le-am cerut să-ţi vină poșta cu valiza diplomatică. 
Este mai rapid și mai sigur. 

Angela deschise plicul cu febrilitate și găsi un cec și un 
bilet, indicând că nu era așteptată la Londra înainte de 
trei săptămâni. 

— Nu... nu înțeleg, murmură ea. 

— Voiam să-ți spun seara trecută, dar ai preferat să mă 
părăsești. 

— Nu, deloc, dar eram obosită. 

— Îți era teamă... Erai conştientă că eşti foarte 
atrăgătoare și ai fugit. 

Expresia lui deveni gravă. 

— Spune-mi, te-am jignit preluând personal cauza ta? 
Poate consideri că nu aveam nici un drept să te apăr? 

Bucuroasă, veni și Vassila. Părea foarte exaltată. 

— Am văzut-o! Doarme ca un bebeluş. Oh, cum aș 
putea să-ţi mulțumesc vreodată? 

— A fost o operaţie minoră, insistă Jean-Louis zâmbind. 

— Pentru tine, poate, dar nu pentru mine, după tot ce 
s-a întâmplat! 

Tăcu o clipă, gânditoare, apoi zâmbi ca pentru a 
alunga amintirile negre. 

— Sunt prea egoistă. Deja ti-am răpit prea mult timp și 
ştiu că ai vrea să-i arăţi ţara noastră Angelei. Mi-ai spus că 
ai dori s-o duci la Hammamet. Veţi mânca înainte de 
plecare. 

Jean-Louis se înclină. 

— Mi se pare de altfel mai prudent să nu fii aici când 
mama ta va telefona, Jean-Louis! Ar fi mai bine să te 
eschivezi. 

— Ai dreptate. N-ar folosi la nimic să-i vorbesc acum. 
Pleacă mâine în Franţa şi, odată acolo, la prietenele ei, 
necazul său se va estompa. Îmi pare rău pentru ea, dar 
Yasmin trebuie să-și trăiască viaţa și nimeni nu trebuie să 
hotărască în locul ei! 

Angela nu ascultase decât foarte distrată, dar i se părea 
că nu înțelege nimic. De ce era tristă mama lui Jean-Louis? 
În fond, la urma urmei, asta n-o privea. 


Capitolul 9 


Angelei îi era greu să refuze să plece cu Jean-Louis. Ar 
fi dorit să rămână lângă Aysha, dar cum fetița dormea, 
prezenţa ei era inutilă. Așa că, după o masă delicioasă 
compusă din salate și fructe de mare, părăsiră casa sub 
ochiul încântat al Vassilei. 

Tinerei asistente i-ar fi plăcut s-o facă să înţeleagă că 
era o cruzime s-o împingă astfel în braţele lui Jean-Louis, 
când acesta tocmai se pregătea să se însoare cu alta. Şi-ar 
fi dorit să-i mărturisească modul nebunesc în care era 
îndrăgostită de el şi cum prezenţa lui constituia pentru ea 
o tortură şi un deliciu în același timp... Dar cum să-i 
spună, în ce moment? 

La urma urmei, poate că Vassila simţise atracţia 
reciprocă dintre Jean-Louis și ea, și ca o bună 
tradiționalistă, găsea normal ca un bărbat să poată avea o 
soție și o amantă. Nu era așa de mult timp de când 
poligamia și haremurile erau obișnuite în Tunisia. 


150 DOROTHY RYDER 


În sfârşit, zarurile erau aruncate, așa că Angela hotărî 
că era mai bine să petreacă o zi bună fără a-și mai pune 
multe întrebări. Trebuia să se străduiască să-l considere 
pe Jean-Louis ca pe un prieten bun, să stabilească distanță 
între ei, chiar dacă asta părea imposibil. 

— Ia te uită, mașina este complet curată! remarcă ea cu 
o voce veselă la capătul unei lungi tăceri. Nu este ca 
ultima dată când am călătorit împreună... 

— Asta fiindcă făcuse o bună bucată de drum în 
noaptea din ajun... 

— Şi aş putea avea permisiunea să știu ce s-a întâmplat 
în acea noapte? Mi-amintesc că am auzit voci în camera lui 
Darmot, apoi nimic. Şi a doua zi, când am vrut să-i spun 
la revedere, am găsit pancarda cu „Nu deranjaţi“, agățată 
de clanţa ușii lui. 

Recapitulând aceste fapte, Angela părea total perplexă. 
Nu exista nici un fel de logică în toate acestea! 

— Poate că a ieşit în acea seară, dar oricum, Dermot 
este fratele meu și nu este genul secretos; mai mult, 
niciodată nu s-ar fi dus la o discotecă fără a-mi propune 
să-l însoțesc. De altfel, chiar el mi-a spus că era obosit și 
avea chef să doarmă. Și a doua zi nici un mesaj, nimic. 

Angela scutură din cap, tristă. 

— Nu, într-adevăr, nu înțeleg nimic. Toate acestea nu i 
se potrivesc. Și cred că era o cameră rezervată și pentru 
Karl. A venit? 

— Se pare că toate acele paturi goale te frământă, spuse 
Jean-Louis râzând. Dacă număr bine, în camera ta aveai 
două paturi, ceea ce înseamnă cam mult pentru o singură 
persoană. Dermot avea camera lui și Karl de asemenea. 
Ştiu bine, fiindcă eu am făcut rezervările. 

Angela tresări. Este adevărat, erau două paturi... Jean- 
Louis Joudet rezervase acea cameră și totuşi, asta nu-l 
făcuse pe Dermot să sară în sus. El, cavalerul cel fără de 
prihană dintotdeauna, fratele protector? Totuși, Dermot 
n-ar fi permis vreodată unui bărbat să împartă camera cu 
sora lui, chiar sub nasul lui, dacă asta fusese intenţia 
chirurgului. 

— Şi de ce aţi ales această cameră pentru mine? întrebă 
ea pe un ton aproape provocator. 

— Credeam că sora mea va sta cu tine. Ea nu se putea 
afla la Tunis fără protecţie și fratele tău a sugerat că te vei 
descurca foarte bine. A gândit că asta ar rezolva bine 
problemele în cazul în care s-ar amesteca presa. 

— Înţeleg, murmură ea. 

Dar, de fapt, nu înţelegea nimic. 

Jean-Louis tocmai evita o turmă de oi care mergea pe 
drum și se concentra asupra condusului. Gânditoare, 
Angela privea peisajul. Trecuseră de multă vreme de 
ruinele Cartaginei și de periferia Tunisului și se apropiau 
de Nabeul și Hammamet, aşa cum anunțau pădurile de 
portocali de-a lungul drumului. 

În cele din urmă, ajunși în vârful colinei, descoperiră, 
grandios, largul golfului Hammamet. Marea, de un 
albastru profund, scânteia sub soare. Câteva secunde mai 
târziu, erau ajunși și lăsau mașina pentru a se plimba pe 
străzile înguste ale vechiului oraș. 

În curând, ajunseră în bazarul care înconjura 
moscheea. Mirosea a piele și mirodenii și se plimbară, 
încântați, printre prăvălioarele gemând de comori 
diverse. Cumpărând câteva vase de ceramică pe care să le 
ducă drept cadouri la Londra, Angela se întreba ce i-ar 
putea oferi fratelui ei. 

— Crezi că lui Dermot îi plac bibelourile? se miră Jean- 
Louis când Angela îi impărtăși intenţia ei. 

— De fapt, nu, recunoscu tânăra. Întotdeauna i-a plăcut 
o viaţă mai sobră, dar cum stă împreuă cu Karl, poate că 
acesta este mai sensibil 

— Nu mai stau împreună, spuse Jean-Louis. Dermot va 
avea bungaloul doar pentru el singur o bună bucată de 
vreme. Așteptând să-și găsească o casă, Karl va locui 
într-un minunat caravanserai situat în oază, nu prea 
departe de mină. 

Și cum Angela îl privea fără să înţeleagă: 

— Un bărbat însurat nu-și poate totuși părăsi imediat 
soţia ca să doarmă într-o tabără minieră! 

În fata aerului năucit al tinerei, el izbucni în râs și-și luă 
un aer malitios. 

— Chiar n-ai ghicit nimic! Karl și Yasmin s-au căsătorit 
la ambasada germană, în acea noapte. 

Angela rămase cu gura căscată. Începea să înţeleagă... 

— Deci, toate acele șușoteli din cameră erai tu, Karl, 
Yasmin și Dermot... şi vă pregăteaţi toţi patru să vă duceti 
la ambasadă... 

— Ai înţeles totul! 

— Dar, vorbeai de o urgenţă... Oh, de ce nu mi s-a spus 
nimic? De ce am fost lăsată la o parte? Chiar fratele meu, 
dragul meu frate care a împărțit totul cu mine, n-a 
catadicsit să-mi spună secretul! 

— Eh, nu te formaliza, totul s-a petrecut atât de 
repede.... 

— Vro... vroiam să te întreb, începu ea cu o voce mică, 
tulburată brusc de o idee subită, semănaţi mult, sora ta și 
cu tine? 

— În ciuda a patru ani diferenţă, aproape s-ar putea să 
fim luaţi drept gemeni. 

Brusc, fu ca şi cum s-ar fi ridicat un văl. 

Revăzu imaginea lui Jean-Louis sărutând acea femeie 
foarte frumoasă în holul hotelului. Cum era posibil să nu 
facă apropierea mai devreme? Gelozia fusese cea care o 
făcuse să creadă ceea ce nu era? 

— Oh, ar fi trebuit să-mi spui mai devreme... 

— Trebuia să rămână secret până la ceremonie, 
maică-mea opunându-se cu îndârjire căsătoriei și, vreau 
să spun că lui Yasmin nu-i stătea capul să cunoască alte 

persoane. N-a fost totul ușor. Am sfârșit prin a-mi 
convinge mama că era dreptul meu să iau decizii, ca șef al 
familiei, fiindcă tatăl meu este mort și n-a mai avut ce 
spune. 

Jean-Louis oftă. 

— Nu-mi plac astfel de lucruri, dar trebuia făcute și 
când va fi cu prietenele ei frantuzoaice, va sfârși prin a se 
calma. 

Vorbind, alese un peşte din ceramică, în culori subtile. 

— O să i-l ofer lui Karl. Peștele este sacru în Tunisia; 
simbolizează înțelegerea unui cuplu. 

Rămaseră gânditori o clipă. Dar deja soarele apunea și 
Jean-Louis o conduse pe tânără prin străduţe şi, curând, 
ajunseră la plaja pustie. Pe mare, cu reflexele roșcate, 
vâsleau în larg două bărci. Pescarii cântau aruncându-și 
plasele. 

Angela oftă. 

— Vassila mi-a spus că într-o zi voi deveni sensibilă la 
mirosurile și zgomotele Tunisiei, odată ce voi lăsa să mi 
se scurgă continuu tot nisipul printre degete, atunci voi 
vrea să revin în această ţară magică. 

Se aşezară în tăcere pe nisipul cald. 

— Şi te simţi suficient cuprinsă de farmec pentru a vrea 
să revii? 

— De unde să ştiu? răspunse Angela, care se îndoia 
sincer. Uneori am impresia că sunt singura care nu este la 
curent cu ceea ce se petrece aici. Mă necăjeşte că n-am 

fost inclusă în secret. Mai ales venind din partea fratelui 
meu, aceste ascunzișuri sunt puţin ca un fel de trădare. 
Am ajuns deci la concluzia că această țară este o ţară 
ciudată, despre care nu ştiu dacă m-a adoptat. Unele 
locuri te adoptă și-i respinge pe cei care nu știu să se 
adapteze. 

— Te-a adoptat, spuse simplu Jean-Louis. 

— Nu-mi fac iluzii, nisipul deșertului acoperă repede 
urmele cu vălul uitării. În mai puțin de o săptămână, nu 
voi mai conta! 

El scutură din cap. 

— M-ar mira mult. 

— Dar n-am nici o legătură aici, îi reaminti ea, în afară 
de Dermot, ori el se poate afla foarte bine în Peru, anul 
viitor! 

Spunând acestea, Angela simți cum se îmbujorează, 
fiindcă dacă se gândea bine, nu era adevărat că n-avea nici 
o legătură în Tunisia. N-o iubea pe Aysha din toată inima, 
pe Vassila și pe Jean-Louis? Niciodată nu va înceta să-l 
iubească și va face tot ce va putea ca să-l revadă. 

— Şi dacă ţi-aş cere să revii, ce mi-ai răspunde? 

— Vrei deci s-o cunosc pe femeia care ţi-a fost aleasă? 
întrebă ea încet, cu inima bătându-i tare. 

— Sunt liber să aleg pe cine vreau. Familia mea o știe și 
Yasmin va fi întotdeauna o aliată de nădejde. 

Apoi, ca şi cum și-ar fi amintit brusc ceva, scoase din 
buzunar un ziar pe care-l cumpărase când Angela își făcea 

târguielile. Imediat, tânăra se trase înapoi ca opărită, de 
parcă îi era teamă să nu se murdărească la atingerea 
ziarului, colportor de ştiri trunchiate. 

— Totul este bine, nu te neliniști, o asigură Jean-Louis. 
Voiam doar să mă asigur că răul a fost reparat. Citeşte-l şi 
apoi uită totul. 

— Este... este în ziar? 

— Absolut. Scuze în toată regula, în franceză și în 
engleză. Tine, uită-te. 

Îi întinse ziarul deschis la pagina a doua, dar ea nu 
reuși să citească nici un rând. Sigur, se întuneca, dar nu 
numai obscuritatea o împiedica să vadă. 

— Nu, de fapt îmi este indiferent, cred că nu vreau prea 
mult să ştiu ce scrie... Oh, te rog, Jean-Louis, să uităm 
toate astea. 

— Bine, atunci o să-ţi citesc eu. 

În ciuda aerului rugător al tinerei, începu să citească. 
După un paragraf cu scuze, articolul continua, 
evocându-l pe marele alergător de curse plecat în Statele 
Unite să-și întâlnească logodnica. 

— Nu ştiam că era logodit! exclamă Angela surprinsă. 
Biata fată, o plâng! 

— Oh, nu te lăsa păcălită, Shane este cunoscut că își 
inventează logodnice ca să-şi îmbunătățească un pic 
reputaţia, îi explică Jean-Louis râzând. Este incorigibil! 

Tânăra înţelese că nu-și terminase lectura și se întrebă, 
cu inima strânsă, ce mai putea continua. La ultimele raze 

ale soarelui care apunea, observă pe furiș profilul superb 
al acestui bărbat pe care îl iubea. Părea dintr-o dată mai 
putin în largul lui ca adineauri, un pic încordat. 

— „În concluzie, am dori să-i urăm domnișoarei 
Menzies toată fericirea posibilă pentru viitoarea ei 
unire cu unul dintre compatrioţii noștri, îl numim pe 
marele chirurg Jean-Louis Youssef Joudet, al cărui tată 
a fost o imagine marcantă și rămâne drag inimilor 
noastre...“ 

— Oh, exagerează! 

Răvășită, Angela nu știa ce să creadă. Dacă era o farsă, 
era mult prea crudă. Şi atunci... O umbră de speranţă o 
pătrunse. Cu ochii împăjenjeniți de lacrimi, îl privi pe 
Jean-Louis, ca pentru a căuta răspunsul adevărat. 

El pusese ziarul alături și se întoarse încet către ea. 
Apoi, fără un cuvânt, luă faţa tinerei în mâini și sărută 
delicat buzele ei tremurânde. 

— Micuța mea, dragostea mea, murmură el, înainte de 
a o lua în braţe cu toată forța dragostei lui, reținută până 
atunci. 

— Dar, credeam... 

Sărutări arzătoare, devorante, o împiedicară să 
vorbească. 

Deci, pe Yasmin o văzuse în acea seară la hotel! Oh, 
cum putuse fi atât de oarbă ca să nu observe asemănarea 
între acea femeie atât de frumoasă şi Jean-Louis? „N-am 

văzut decât ceea ce gelozia mă împingea să văd“, se gândi 
ea strângându-se lângă acest bărbat care o înlănțuia cu 
toată tandreţea sa și de care în prezent îi era ruşine că se 
îndoise. 

— Trebuie să plecăm, spuse el în cele din urmă privind-o 
cu tandrete. 

— Da, mai bine să plecăm înainte de a ne descoperi 
vreun paparazzi zelos. 

Spunând acestea, Angela își aminti articolul pe care i-l 
citise Jean-Louis. ÎL privi alarmată. 

— N-a fost crud să lași să se publice această ştire peste 
care mama ta poate da din întâmplare? 

— l-am spus mamei intenţia de a mă căsători cu tine, și 
oricum acum este în drum spre Franţa. În ce o priveşte pe 
Vassila, este o femeie de o mare înţelepciune, care nu 
citeşte niciodată ziarele. După ea, destinul nostru este 
trasat dinainte și se află în mâinile lui Alah. 

Se întrerupse pentru a depune o mică sărutare pe 
nasul Angelei. 

— Pentru ea, a fost întotdeauna evident că vei rămâne 
aici și te vei mărita cu mine. Dar cum asta nu este încă 
oficial, m-a rugat să nu te rețin mult timp afară. Ar fi 
supărată să ştie că o tânără încă nemăritată se plimbă în 
întuneric cu un bărbat încă neînsurat. 

Zâmbind, Jean-Louis se ridică și o ajută pe tânără să 
facă la fel. 

— Vino, dragostea mea, dacă mai rămânem, nu mai 
răspund de nimic. Există un timp şi un loc pentru toate, 
ar spune Vassila și ar avea perfectă dreptate. 

Ajunseră la mașină aproape în grabă. Fericită, Angela 
își savura bucuria. În străfundul sufletului, știa că această 
noapte cu parfumuri îmbătătoare de portocali în floare va 
rămâne întotdeauna gravată în amintirea ei. 

În cele din urmă ajunseră la casa adormită a lui Ben 
Ksar. Toate luminile erau stinse, în afară de cele ale 
terasei. În tăcere, se duseră acolo. O tavă cu cafea într-un 
termos de argint și două cești împreună cu o farfurie 
plină de fructe şi dulciuri îi aştepta. 

Fără zgomot, o servitoare în djebala albastră veni să-i 
vadă şi plecă pe tăcute, așa cum venise. 

— Ai văzut? Vassila vrea să se asigure că ne-am întors 
acasă şi nu hoinărim pe plajă! 

— Totuşi, nu este compromițător să fim văzuţi singuri, 
înlănţuiţi, așa cum suntem pe această terasă? murmură 
Angela zâmbind. 

— Vreau să fii femeia mea, acum, murmură Jean-Louis 
strângând-o cu putere. Nu suntem, așa cum ai spus, într-o 
situaţie teribil de compromițătoare? 

— Teribil de compromiţătoare, da... repetă Angela cu o 
voce răgușită de emoție. 


Sfârşit 


